text:
搜尋
《Stickypedia系列-安全性行為:第五寶》 今次我地終於講到最後一寶-紙巾~!!!紙巾經常係性行為過程中俾人忽略,但佢真係好緊要架!除咗可以防止分泌物周圍飛,仲係清潔自己(同附近)嘅好幫手~🚽 唔知大家有無聽過有人除套果陣,一個唔小心,就將分泌物飛到周圍都係💦⋯⋯ 有時唔單只飛到地下污糟曬,仲噴到去對方身上,擔心會有懷孕或者感染性病嘅風險😖 緊記「除套嘅時候可以用紙巾包住前端,連紙巾一齊將安全套除落嚟」,咁就唔怕內裡嘅分泌物飛到周圍都係~ 此外,除套嘅時候背向伴侶,就更加避免到分泌物係過程中流到對方身上! 而清潔自己方面,發生完性行為之後可以用紙巾清潔下體/手/口/玩具.....抹走分泌,除咗可以令身體乾爽啲,仲可以避免細菌或者病毒接觸到其他身體部位,例如係尿道.特別係女性,因為陰道同尿道好接近,所以都建議係性事後要去一次廁所,會有助排走啲菌🚽 下次發生性行為之前,記得放定張(盒)紙巾係身邊啦~ 我地Stickypedia第一個系列《安全性行為》話咁快就到咗尾聲.係呢個系列中,我地一一為大家介紹咗「安全性行為」嘅五寶:安全套,潤滑
糖不甩 Sticky Rice Love
- 2020年1月18日
- 3 分鐘
共識 Consent
《Stickypedia系列-安全性行為:第四寶》激長篇! 登登登登!講到安全性行為之中,最神秘嘅嘢,就係Consent-共識啦!點解係最神秘?因為佢似是疑非,好多時男男女女都會懷疑consent究竟存唔存在... 要達成共識有5個基本原則,缺一不可: 1.雙方意見必須一致 如果二人嘅意願唔一樣,咁就係「無達成到共識」.雙方都應該暫停,直至大家都完全同意之後要繼續嘅行為. 2.大家都係清醒,安全,自願嘅狀態 3.明確,清晰咁表達 4.過程中可以隨時撤銷,或者提出改變(繼而再達成共識) 5.身處任何關係都唔可以假設對方一定會滿足或配合自己 《ONLY YES MEANS YES!》 以下就有5個常見情景,到底佢哋係咪有共識嘅表現呢? 1. 一對情侶行街行到好攰又無咩嘢做,上網見到宜家啲酒店好平,A就建議去開房睇戲.B睇睇下戲就開始摸同錫A,最後發生咗性行為.但其實A由頭到尾無話「唔想」,亦無話「想」. ⛔既然無明確地表達「想」定「唔想」,即係無共識!無反抗唔代表係同意,無講「唔好」唔代表係同意,同你去開房亦唔代表同意發生性行為. ✅其實開房都唔一定
糖不甩 Sticky Rice Love
- 2019年12月11日
- 2 分鐘
口交膜及指套
《Stickypedia系列-安全性行為:第三寶》 性行為係咪只要安全套就足夠安全?其實仲有兩類安全用品,係無論男男,男女定係女女,任何人都可以用!今次第三寶就要同大家介紹 — 口交膜同指套!仲會教埋大家如何DIY啊~ 👄口交膜 (Dental dam) 有唔少同學初初嘗試口交個陣,都會擔心衛生問題,亦都會擔心性病~如果係幫男仔含,戴住套套口交就解決曬!市面上亦有無潤滑劑,無貯精囊,專為陰莖而設嘅口交套添!但係,女仔都會想享受比人口交喎,而且無論男女都有舔肛呢樣嘢⋯呢個時候,口交膜就幫到你啦! 👄口交膜其實係一層薄薄嘅乳膠膜,專門用黎為陰部或肛門口交提供保護(其實陰莖嘅口交都可以用,不過就要小心啲包好啦)🌸唔好睇小呢層薄膜,唔單止可以解決衛生同氣味問題,仲可以預防多種性病啊!例如衣原體,淋病,HPV等,都有可能經口交傳播~ 👄口交膜都有唔同口味揀!雖然大家熟知既岡x,杜蕾x未有呢樣產品,但唔少性用品商店都會有其他牌子嘅口交膜賣,口味有朱古力,雲呢拿,士多啤梨等~大家可以慢慢探索! 👄許多試過口交膜既人都同意,呢層膜係唔會影響口交嘅快感!
糖不甩 Sticky Rice Love
- 2019年11月29日
- 2 分鐘
潤滑劑
《Stickypedia系列-安全性行為:第二寶》 「潤滑劑」平日就聽得多啦,不過唔講唔知,原來有D潤滑劑係會侵蝕安全套,令套套容易破裂😨😨!?唔洗咁擔心,只要學識分類,正確使用唔同性質嘅潤滑劑,除左可以增加性愛時嘅舒適感外,仲可以大大減低安全套破裂嘅機會! 今次就等Stickypedia同大家介紹下潤滑劑嘅分類,同埋有咩唔同特性啦~ 潤滑劑主要可以分為三種:水性潤滑劑,矽性潤滑劑,油性潤滑劑. 1. 水性 (Water-based) 👀容易乾 (因為大部分成分係水),使用量會比矽性同油性多 👀可能含有甘油(Glycerin),有機會影響陰道嘅ph值,造成細菌滋生,引發陰道炎 👀常見嘅牌子例如:KY 2. 油性 (Oil-based) 👀唔易揮發,超級滑,但相對地就最難清洗 👀唔可以和乳膠安全套一齊使用:因為會侵蝕乳膠,令安全套容易破裂 👀因為唔容易分解同容易引發陰道不適,所以唔建議係陰道交期間使用 👀例如:凡士林,BB油,hand cream 3. 矽性 (Silicone-based) 👀不含水分,唔容易揮發,不為人體所吸
糖不甩 Sticky Rice Love
- 2019年10月26日
- 2 分鐘
安全套
《Stickypedia系列-安全性行為:第一寶》 講起安全套,大家都會直接聯想到「男用安全套」,呢樣產品方便易用,可以避孕又可以預防性病傳播,如果100%正確使用佢嘅避孕率可以高達92%[1].但世事係無咁完美嘅,男用安全套有大概13%失敗率[2],而最常導致安全套「唔安全」嘅原因包括: x 掉轉正反面 x 無將儲精囊內嘅空氣擠出 x 無戴到最底 x 唔係整個性交過程都戴住 x 潤滑度不足 x 用咗唔啱嘅尺寸 嗯...驟眼睇大部份意外都係戴嘅期間出咗事,所以今次Stickypedia小百科想用以下兩張圖同短片黎同大家詳細講下到底點樣「正確使用安全套」. 雖然佢叫做「男用」,但其實唔係只係男性可以用於陰莖上架.安全套可以係指交,探肛,自慰時使用,亦可以用於唔同嘅性玩具.不同形式嘅性接觸都有機會傳播性病,所以係不論性別/性傾向/性行為取向都可以使用安全套去保護自己同他人,仲可以減低刮傷脆弱黏膜造成傷口嘅機會. 潤滑度嘅問題,我哋會係「第二寶-潤滑劑」再同大家詳細介紹同解釋.知道大家都會好好奇咁點先可以揀到最適合自己嘅套套,唔駛擔心,下一期嘅Stic
糖不甩 Sticky Rice Love
- 2019年10月22日
- 1 分鐘
Stickypedia系列-安全性行為
今次同大家開箱嘅係「安全性行為五寶」.第一個post一於先嚟個overview,之後會逐樣同大家詳細介紹😎! 第一寶)安全套 呢樣相信唔使多介紹,係唔同形式嘅性接觸都可以用得著嘅好幫手.除咗可以避孕,仲可以預防性病傳播.市面上有唔同材質,唔同厚薄,唔同設計,唔同味道,總有有一款岩你用👌🏻! 第二寶)潤滑劑 雖然成日被忽略,潤滑劑其實係性事上都扮演好重要嘅一角!除咗可以令性交過程更流暢💦,亦可以減少摩擦,從而減少受傷同安全套破裂嘅機會😖. 第三寶)口交膜/指套 性行為唔一定係插入式,而口交都一樣有性病傳播風險.有時手指甲剪得唔好亦好容易係指交或者探肛過程中刮損身體,造成感染.呢啲時候口交膜同指套就派上用場啦! 第四寶)Consent 共識 當所有硬件都準備好,開始性行為前最緊要先同對方達成共識,確認雙方都同意接落嚟要進行嘅事.唔止係同意要發生咁簡單,用唔用套,都需要係開始前就達成共識💞! 第五寶)紙巾 唔好睇少紙巾呀,當你無係手嘅時候就會好頭痕.佢係除套個陣可以幫手減少分泌物飛到周圍都係,亦係清潔自己(同附近)嘅好幫手,都係必備佳品😈


c: text/html

text:
[靈異] [愛情] [我同條女敦倫外傳]我屋企養左隻女鬼...: 營救行動(上)
「司機,我要去粉嶺XXX村.」
「哇,嗰度好偏僻好少人住架咋喎,多數都係啲荒廢房屋,估唔到依家仲有人去嗰度.」
「係啊,人命關天.」
我地好快出門由屋企飛的到粉嶺啲村屋嗰個位,聽完司機咁講,我更加奇怪Chole姐去嗰度做咩,照計BBQ都唔會去到咁僻啦.
沿途我地經龍翔道入大老山出到沙田大埔嗰邊,最後到達粉嶺再開入一啲少車行嘅道路轉入村屋,由本身繁囂嘅市區慢慢地入到一個人煙稀少且寧靜嘅郊外,
開往村屋嘅道路上顯得周圍都格外陰深,只有兩旁泛黃嘅街燈照住條道路;沿路亦毫無人煙,只得間中一兩架車駛過,仿佛方圓幾里內一個人都冇,佢點會黎埋啲咁荒無嘅地方?
大約一個鐘車程,我地終於去到Chole姐位置所示嘅地方附近,因為前面部車已經駛唔入去,需要我地徒步行入去,我俾左幾舊水司機就落左車開始行入去.
呢度周圍真係好陰深,的士走後就淨低我一個…同阿盈係度,前方有一排排3層高嘅村屋,有啲仲要係瓦屋,而每排之間只隔著一條好窄嘅通道,
可能依家已經凌晨,每一間屋都唔見有燈著住,係每一間都冇燈!一啲人煙都冇,就算凌晨,村屋嘅人早瞓都好,但照計呢度咁多間屋點都有一間係著住燈掛…?
唔通真係如司機所講好多都廢置嘅?咁就解釋到點解會每一間屋都係冇燈.
因為冇燈嘅關係,除左馬路嘅位置入面基本上一盞燈都冇,十分陰深恐怖,唔似得其他有人煙嘅村屋村內點都會有啲照明設施,所以我係需要開啟手機照明.
我順便睇下wts,Chole姐到依家仲係單tick,佢一句我嘅訊息都收唔到,我亦嘗試打俾佢亦都打唔通,呢刻嘅佢猶如失左蹤一樣.
我心中嘅疑問又再浮現出黎,究竟佢黎呢度做咩?簡單啲講呢度根本就係廢墟;呢度咁多間屋究竟佢係邊間屋?究竟佢發生咩事?
我地沿住啲四通八達嘅通道向住Chole姐嘅位置前進,沿途見到啲遊魂野鬼,有男有女,睇黎都係以前住係呢度嘅居民.
「阿盈,其實我好驚.」
「唔洗驚喎,周圍嗰啲遊魂野鬼黎姐,我係度佢地唔敢搞你.」
「我唔係驚鬼,我係驚有怪物,你都見呢度人都冇個,真係咩奇珍異獸都有機會有.」
「哈哈傻嘅放心啦,有咩攻擊我地我都幫你擋走佢~」
有佢呢句就放心,呢個時候有阿盈係度真係特別有安全感,周圍冇人,但仲有我身邊呢個「人」陪住我…
慢慢地我地黎到一個空礦嘅地方,前面有道大鐵閘打開左,而Chole姐所示嘅位置就係前面呢棟建築物.
前面呢棟建築物好大,並唔係一般村屋,而係好似一間學校咁,前面一個操場,操場周圍係一層層走廊,好似我地依家啲中學,因為太黑我並睇唔清有幾多層,睇落個地方好殘舊,似荒廢左嘅學校.
我同阿盈繼續小心咁行入去,行到入去操場,呢度咁大點樣搵佢…?成間學校咁大每一層又咁多間房唔通真係要每一間房去搵?
「Cho…」
正當我想大叫Chole姐嗰陣,阿盈突然㩒住左我口.
「Shu…有軍人係附近巡緊,我地靜靜地行.」
我見到係建築物嘅地下,有幾個著黃色衫,戴住頂軍帽嘅軍人拎住盞燈正係度行緊,似係巡更.
「佢地係鬼魂黎,係日本皇家軍.」
「日本皇家軍?唔通…唔通呢度係軍營?」
「睇個建築似,你快啲睇下位置啦.」
說罷我再次拎起手機睇,發現呢度訊號好差,得返一格,但我勉強仲睇到位置嘅,佢係左側嗰邊建築物.
「佢係左邊嗰棟建築物,但呢度訊號好差,我得返一格.」
「我地去睇下,可能呢度太過僻,同埋係殺氣重嘅地方.」
「殺氣重?」
「嗯,呢度以前應該死左好多人,我feel到呢度周圍啲建築都散發出一種好重嘅殺氣.」
「咁你會唔會唔夠佢地打?畢竟佢地已經死左咁耐.」
「唔會,因為呢度人煙稀少,佢地就算死去多年但所吸收到嘅陽氣係極少,加上佢地只係遊魂野鬼,佢地唔會係我對手.」
「放心喎,依家你阿妹我靈力咁勁冇咁易俾啲小鬼抽低.」
「咁就放心.」
「不過…」
「不過?」
「如果佢地數量太多嘅就唔係咁講,佢地數量多嘅以我一己之力都好難抵擋得晒,所以嗰日係後巷成班鬼魂湧出黎我先叫你地要走.」
「咁我地要盡量保持低調唔好俾佢地知我地存在,我估入面應該都會幾多皇軍.」
然後我地小心翼翼咁避過皇軍走到左側間建築物,我地已經行到Chole姐所示嘅位置.
但呢度有條樓梯,有上有落究竟行邊邊好?但呢度已經係地下仲有得落?唔通有地牢?
我再諗返既然Chole姐所在位置係冇訊號嘅,地牢係大機會收唔到訊號,相反樓上會冇訊號嘅機會就冇咁大,始終可以對住個窗,因為咁我地決定往下走.
我地沿住昏暗嘅樓梯一直落,呢條樓梯都幾深,落左大約3層樓嘅位置先落到底,當我再攞手機出黎睇啲時候,呢度的確完全冇左訊號,我有預感呢度就係Chole姐嘅所在地.

robotstxt: allowed

filter: keep


text:
落雨天真係咩地方都去唔到,但又唔想困係屋企一整日,所以就近近地去行大本型.估唔到就係咁益左小小豬,因為有靚靚炒雪糕呀~
行商場行到攰攰地,所以想搵個地方食個TEA,順便坐下休息一陣.行左一陣就決定嚟依間餐廳依個炒雪糕.天寒地凍去食雪糕,簡直係最高享受,哈哈哈~
有得食雪糕小小豬緊係興奮,佢仲急不及待要揀款式添~
嘩...炒雪糕系列都有好幾款,真係花多眼亂,仲可以另加配料,唔怪得小小豬要揀咁耐啦~
最後我地叫左兩份炒雪糕,雪糕係即叫即炒呀~
等左一陣小小豬所ORDE嘅雜莓星球已經整好,雜莓雪糕再加上棉花糖,迷你士多啤梨撻同埋三角朱古力,單睇賣相已經好吸引呀~
咁靚嘅雪糕小小豬又點忍得口,佢二話不說就密密食啦~
食完個雪糕仲唔止,就連個窩夫都食得津津有味.不過個窩夫又整得幾脆口,唔怪得小小豬咁鍾意啦~
時間剛剛好,我地三口子KO左個雜莓星球之後,另一個棉花堡壘又嚟啦!
原本係由棉花糖再配新鮮香蕉同埋香蕉雪糕一齊嘅,由於當日剛剛冇香蕉雪糕,所以就改左為椰子雪糕.不過咁都好,因為啱晒我依個椰子控呀~
見小小豬又嚟不停食,就知份炒雪糕有幾好味啦~
不過,一次過又真係唔可以食太多雪糕,所以小小豬食左幾啖之後,都係回歸返我肚皮啦....哈哈哈.最吸引我嘅就當然係椰子雪糕,真係好香椰子味,啱晒我呀!
臨走時見到張POSTER,原來係可以平$10,真係蝕左添,唔緊要留返下次啦~
$40一份又真係唔算貴,如果再加以有$10現金卷咁咪仲抵,搵機會要再帶小小豬嚟開心一下先得.
小小豬的成長日誌
大家一齊嚟交流下煮飯仔及去玩嘅親子樂啦!


text:
今日心情好沉重,因為o岩o岩參加完小王子學校嘅畢業彌撒.其實今年最高費學府全級6年級生,淨得小王子一個係5留返o係最高貴學府嘅中學部繼續讀,其他人都留返o係原校.
今朝見到藍精靈媽咪,佢同的講藍精靈去完小王子個Farewell and Birthday Party之後好5開心,因為佢好5捨得小王子.
琴日我問小王子有無後悔揀去Sydney度讀書?如果再比佢揀過,佢重會5會揀離開d好朋友?"
小王子話﹣﹣>
"5會!淨係有d 5捨得佢地,不過就算再比我揀,我都一樣揀去Sydney讀中學!"
我同小王子講﹣﹣>
"咁你o係Sydney真係要比心機練琴同讀書,如果5係~你就白白咁斷送左呢d友誼na!"
今朝一入到去教堂,一聽見d風琴聲,再睇到個Progame 所有6年級嘅大合照,上面寫住﹣﹣>
"Goodbye and all the best!"
我對眼已經濕哂,小王子小學畢業na~
小王子第一日返學前班~
第一日返幼自園~
第一日返小學~
小王子所有第一日嘅情景,我重記得好清楚!我5知道自己究竟係5捨得小王子長大?一或係5捨得小王子身邊幾段真志友誼?
試問人一生會有幾多個真朋友?又會可以遇見幾多段真友誼?希望小王子5會忘記此時此刻,更希望o係此時此刻嘅雞泡魚,肥仔Chris,占士甸,潺仔強,藍精靈.....重有好多好多小王子嘅好朋友,永遠都5會忘記小王子.因為~被遺忘係一件非常殘忍嘅事!
今日post嘅棒棒蛋糕相,係上個星期六Church開Christmas Party我整嘅~o個日的整左N咁多樣o野,淨係Cheese Cake我都整左5款,不過趕5切影相na~淨係影左棒棒蛋糕咋!我整嘅棒棒蛋糕係用我自己嘅食譜,5係好似網上o個d用Topping,cream cheese加蛋糕碎整嘅~o個d甜到嘔呀!我覺得我用我呢個方法嚟整棒棒蛋糕,好食N倍law!


text:
連接足球訓練中心與將軍澳南海濱長廊的樓梯於2023年1月19日正式啟用.球場使用人士可由康城港鐵站(B出口)或將軍澳港鐵站(A出口)經將軍澳南海濱長廊步行前往訓練中心.
由康城港鐵站出發
由將軍澳港鐵站出發
接駁足球訓練中心與將軍澳港鐵站公共運輸交匯處的穿梭巴士將於2023年2月1日起终止服務(最後服務日期為2023年1月31日).
關於賽馬會香港足球總會足球訓練中心
位於將軍澳的賽馬會香港足球總會足球訓練中心佔地12公頃,是由香港賽馬會慈善信託基金捐助興建,香港足球總會負責營運的大型足球訓練基地.
中心為香港足球代表隊之訓練基地及本地教練和裁判之培訓場地,設施包括三個標準天然草足球場,三個標準仿真草足球場及一個標準五人足球場等等,當中的仿真草足球場現設有公眾時段,接受市民申請租用.
如何前往足球訓練中心?
前往賽馬會香港足球總會足球訓練中心之人士,可由康城港鐵站(B出口)或將軍澳港鐵站(A出口)經將軍澳南海濱長廊步行前往訓練中心.
此外,亦可由港鐵將軍澳站公共運輸交匯處轉乘本中心提供之免費穿梭巴士服務,車程約5-10分鐘.
穿梭巴士服務於星期一至日,包括公眾假期均會開放,班次約半小時一班.
[注意:接駁足球訓練中心與將軍澳站公共運輸交匯處的穿梭巴士將於2023年2月1日起终止服務(最後服務日期為2023年1月31日).]
如何申請使用賽馬會香港足球總會足球訓練中心仿真草場地
賽馬會香港足球總會足球訓練中心仿真草足球場(4至6號球場)租用申請,申請時間表如下:
穿梭巴士服務時間表:
穿梭巴士來往本中心和將軍澳站公共運輸交匯處 (將軍澳港鐵站A1出口) .
穿梭巴士兩邊位置會有香港賽馬會及香港足球總會會徽,方便大眾識別.
[注意:接駁足球訓練中心與將軍澳站公共運輸交匯處的穿梭巴士將於2023年2月1日起终止服務(最後服務日期為2023年1月31日).]
免費穿梭巴士服務時間表
穿梭巴士及巴士站資訊


text:
講到2月,絕對唔能夠忽略嘅就係情人節啦!
有句說話,「溫拿有伴一起過,魯蛇回家被裡窩」,都知道人哋脫單唔可恨,但係自己母胎SOLO就好可憐,點做好呢?
唔洗緊張,今日集比小編幫大家整理咗台日嘅姻緣廟同戀愛神社,出去行一轉,相信你嘅魯蛇日子好快就可以有改變!
台灣
喺台灣有幾間香火鼎盛,相當出名嘅月老廟,霞海城隍廟大家一定都聽過,不過除咗城隍廟,其他地方都有相當靈嘅月老廟哦!親自行一轉絕對唔一樣.
台北-龍山寺月老廟
龍山寺已經成為台灣十大必到景點之一,唔單止外國觀光客多,連台灣本地人都會去燒香拜拜,據聞香客眾多又好靈,想脫單嘅話建議可以去拜一下.
台北-霞海城隍廟
被譽為全台最靈嘅月老廟,唔單止拜過嘅都話靈,甚至有人就係拜完脫單仲結埋婚,帶住喜餅嚟還願!想要求到好姻緣嘅人一定要去.
(截圖自霞海城隍廟網站)
霞海城隍廟嘅官方網站都貼心幫大家寫好拜月老嘅流程同注意事項,廟方都咁認真,快啲去拜訪一下,求個紅線啦!
台中-樂成宮
邊個話靈嘅月老廟只有台北有?
台中樂成宮都係榜上有名,唔只求感情靈,樂成宮本身都係國定三級古蹟,拜月老求感情嘅同時,都可以仔細觀賞一下樂成宮,好好體驗一下古蹟建築嘅氛圍!
(截圖自樂成宮網站)
台南-大天后宮
講到月老廟或者古蹟,被譽為台灣嘅古都──台南梗係當仁不讓!
唔畀台北專美於前,台南嘅大天后宮求姻緣都係赫赫有名.
DCARD上亦有唔少成功脫單嘅經驗post,去台南吃美食嘅時候記得去大天后宮拜個月老啊!
另外要記得,拜完求到嘅紅線記得要過香繞三圈先有用哦!
介紹完台灣,要嚟講下連日本人自己都會去參拜嘅「戀愛神社」啦!
日本
京都-車折神社
位於嵐山嘅車折神社,係日本藝人經常去參拜祈求事業順利嘅神社之一,不過其實唔只係藝人運,主殿都可以祈求戀愛運,所以單身者如果嚟到嵐山,一定要去參拜一下!
京都-地主神社
講及提升戀愛運,締結良緣等關鍵字,可以排上前三名嘅神社非地主神社莫屬!
地主神社嘅鳥居上掛住大大嘅「緣」字,淨係見到都覺得一定靈!
神社境內仲有兩粒戀愛占卜石,據聞如果可以合埋眼,一路穩穩陣陣不偏不倚咁行到另一粒石頭嘅所在位,而且成功摸到嘅話,代表戀情即將來臨哦!
東京-冰川神社
邊個話締結良緣嘅神社只有京都才有?
東京嘅冰川神社都係關東地有名嘅戀愛神社,唔單止有象徵戀愛運入手嘅得意鯉魚籤(鯉,日文發音こい,音同「恋」),神社每日仲會提供限量20顆親自加持過嘅姻緣石,幫你增強結緣能量,嚟到東京絕對要親自行一轉!
東京-今戶神社
位於東京淺草區嘅今戶神社唔只求戀愛有名,境內隨處可見各款嘅貓咪御守,裝飾同繪馬等等,相當吸引人,就算唔缺姻緣,愛貓人士一定要嚟參觀下!
今戶神社嘅特別點除咗到處充滿貓咪之外,圓形嘅繪馬亦係一大特色,以圓形嘅繪馬象徵「圓滿」,「緣滿」,非常有創意!
睇到呢度,如果你係已經有伴嘅朋友,恭喜你!
如果係即將步入禮堂,正喺度籌備婚禮嘅朋友,小編更加恭喜!
準備婚禮嘅重點唔少得婚禮小物,煩緊禮物嘅準新人們,小編而家就嚟推薦幾個婚禮禮物畀你,祝福留畀自己,分啲喜氣畀單身嘅朋友!
- 訂造飲品袋可以訂造嘅飲品袋,可以將圖案印刷喺帆布上面,印上西裝婚紗嘅樣,將結婚嘅喜氣分畀親友,將飲品袋當係婚禮小物,都有「套住」嘅含意,代表將鍾意嘅對象睇好唔走佬!
- 訂造叉電線/傳輸線別好懷疑,叉電線/傳輸線唔單止實用,仲可以訂造造型!
根據新人鍾意嘅外型,提供訂造開模,絕對獨一無二又得意.
叉電線更象徵住「連接你我」,同樣係充滿祝福意義嘅婚禮小物哦!
台灣嘅月老廟雖然唔同日本嘅神社,有種類豐富多樣嘅繪馬或者係戀愛御守,但用創意嘅結婚禮物嚟同大家分享喜悅同祝福,其實亦都係嶄新又有創意嘅選擇.
唔少人喺拜完月老,到談婚論嫁,完成終身大事之後都會帶喜餅,新人不妨都可以帶個婚禮小物同喜餅一齊感謝月老,又創新又有誠意.


text:
好开心顾客朋友都畀好评,我哋会keep住嘅
好开心顾客朋友都畀好评,我哋会keep住嘅
哩段时间已嚟我哋诊所收到唔少患者朋友嘅感谢同支持,我哋诊所都好多谢大家嘅~
之前嚟做杜牙根嘅徐小姐对我哋诊所嘅评价:
多谢徐小姐嘅支持同鼓励嘅,我哋嘅医护人员会keep住嘅,唔会骄傲嘅,同埋多谢徐小姐嘅推介,之后都有唔少徐小姐嘅朋友嚟咗我哋诊所睇牙.
来自香港嘅周太太,嚟咗我哋诊所做咗2颗植牙,佢话「其实嚟之前都有少少担心来,不过諗唔到珠海嘅植牙技术都咁好嘅,种两隻牙先用咗唔使2个鐘,医生手势都唔错,同埋诊所环境,接待各个方面都好好嘅,诊室嘅卫生,消毒方面都做得几好,同香港一样,重要係价钱冇香港咁贵,服务水平又一样,性价比高」.周太太之后都带咗佢先生过嚟睇牙,周先生睇完牙之后都话「你哋都几好嘅,俾个good你哋」.多谢周先生周太太嘅支持同鼓励嘅,我哋会继续努力嘅~
仲有之前带小朋友嚟补牙嘅彭太太话「香港排期好难呀,我个女只牙已经痛咗一个礼拜喇,啱啱好之前有朋友嚟过你哋诊所睇牙,评价几高嘅,咁我哋就过嚟睇下,嚟之前我都惊佢哋乱收费嘅,不过都冇嘅,佢哋都按照价格表嚟收费,价格都係透明公开嘅,医生技术唔错,女女而家只牙都唔痛喇,同埋佢哋嘅医护人员服务态度唔错嘅.同埋因為带住小朋友有少少唔方便,佢哋有专车接送,车程加埋塞车都係10分鐘左右,几方便嘅」.
多谢晒咁多位朋友嘅鼓励同支持认可嘅,维港口腔连锁全体员工会继续努力嘅~
PS:珠海维港口腔连锁接诊时间:10:00~19:00(节假日照常上班);提前预约,医院有专车到口岸免费接送.


text:
係呀,係淘寶呀,唔係英國嘅淘寶呀. 做乜嚟到英國仲要返大陸淘寶? 唉,我都唔想,要戒甩淘寶呢樣嘢真係好難. 講嚟講去都係淘寶夠平,英國有 VAT 20% 真係乜都貴人一倍有多. 加上淘寶真係好勁,你諗到嘅嘢,你無法子喺呢邊買到嘅產品,淘寶都可以幫你搵到出嚟,你話勁唔勁先?
事緣都戒咗淘寶差唔多一年有多,嚟到英國已經盡量去 ebay,amazon 度買. 但係總喺有啲嘢你搵唔到. 好似買拖鞋,人字拖,呢度真係無乜地方有,去 ebay 搵,原來最後搵到嘅都係由大陸 ship 過嚟,要等成個幾星期,價錢又貴. 有日無聊走去開個 AliExpress 睇下,搵下有無啲車嘅補品,雖然係有,但係又貴又要等成個幾月先可以運到嚟. 把心一橫開個淘寶睇下,一 search 之下,百幾個產品出嚟,價錢真係平到你笑. 再搵埋其他嘢,又係百幾二百樣嘢彈晒出嚟畀你,最後加加埋埋原來都 add 咗成 26 件貨入購物車.
再去 ebay 搵下有無相似嘅嘢,有嘅,不過個價錢真係相差好遠喎. 我買一個手提燒焊機,呢邊同一款最平搵到都要成 £99,但係淘寶只係 HK$450;亞女本身用開支 3D 筆嘅材料,ebay 要成 £15.99,淘寶只要 HK$75;拖鞋,頭先講一對質素差到無論嘅人字拖,ebay 賣成 £5.44,淘寶我買對靚嘅全膠拖鞋都係呢個價. 其實仲有好多嘢喺 ebay 搵唔到,搵到代替品嘅話,加埋加埋咁樣去 ebay 買嘅話,真係多多錢都唔夠用. 最最最令我不滿嘅就係,大部分我搵嘅嘢,好多都係直接大陸寄出. 如果係咁嘅話,點解我唔用淘寶買,唔通真係要等我下次返香港先去淘寶買?
諗咗幾個星期,忍唔住上網搵下會唔會有集運到英國,原來真係有㗎,啲人仲要寄嘢食過嚟英國添. 睇咗幾個網站,都係咁上下,自己走去淘寶 search 下會唔會有先. 原來都真係有好多集運公司送嚟英國,我揀咗間都叫多人留評語嘅一間試下. 大概流程都係同普通香港集運一樣,將啲貨速遞去佢哋個倉,然後你打開佢哋 wechat 小程式,新增你所有件嘅速遞號碼同貨品內容,等全部嘢入晒倉,你就可以一次過 ship 過嚟英國,當然你要畀運費啦.
不過我估近呢兩三年去淘寶都會好煩,因為經常不停封城封區,萬一你嘅集運倉就正正位處疫區,咁你就唔可以將啲貨 send 去呢個集運倉. 點解我咁講? 因為我今次瀨咗嘢囉. 明明早幾日嗰幾件都可以送到去集運倉,突然今日見有 message 話速遞件已經退回,走去問淘寶店,佢話因為個倉咁啱被封鎖咗,又唔知幾時會解封,所以件速遞件就退回咗,仲問我有無其他地方可以寄去. 我拿拿臨又走去問集運倉嘅 CS 啦,佢哋答係呀, 早兩日封咗區,叫我可以轉去另一個集運倉,佢哋會安排返之前已經收咗貨嘅 group 返埋一齊,叫我放心,完全有晒應對方案. 不過我就比較煩啲,要逐個同淘寶賣家講,麻煩佢哋將啲件轉去另一個倉. 好彩啲賣家都明白,個個都話會幫手改,有啲直頭話會寄過另一件去新倉,唔等退件返嚟,都真係唔話得. 咁樣擾擾攘攘,都搞多咗成半個月先到齊晒集運倉. 跟手就係合箱過嚟英國,26樣嘢,運費要 HK$700,係比較貴,但係都總比喺英國買平.
大家可能會問,咁樣集運嚟英國,海關唔駛收稅咩? 正常嚟講應該要,收幾多我都唔知,不過唔試過又點會知呢? 如果太貴,咁之後咪唔淘囉. 如果海關無收,嘻嘻……… 我賺咗!
22-Nov 集運發貨
13-Dec 終於到咗英國 Royal Mail 倉
19-Dec 郵差叔叔送郵包嚟,可惜我聽唔到門鐘響,佢又再送返去總部
20-Dec 去咗總部拎郵包,唔駛收稅,賺咗
雖然要成個月先到,但總算叫做淘到,而且價錢又平. 一年都可以淘一次.


text:
公開試放榜,條老母問都冇問過我,將我成張成績表 share 曬俾班三姑六婆姨媽姑姐同事朋友睇,係威係勢,完全唔識尊重人地私隱
佢覺得可喜可賀我就覺得唔理想
到揀科,我一直話係想去外國讀書
一句冇錢供唔起就限制左我嘅出路係咁先
分數中上唔算 top,只能夠揀神科以外嘅科目
嗰陣除左好想去外國讀某科之外,未有其他科特別想讀,冇特別主見
結果聽埋老母啲垃圾分析
Science 當然冇出路冇前途
BBA 又供過於求
Engine 又人工低
做老師又難搵教席乜乜柒柒
叫我睇下到時讀呢啲科嘅同學出黎點仆街點乞食
叫我揀埋啲濕鳩 nursing 黎讀
最穩定兼一定有工開
人地一萬你就三萬
講到唔揀做護士就必死無疑咁
唔理我鍾唔鍾意開唔開心讀唔讀得黎返唔返到通宵
話我唔想做姑娘就係任性幼稚
一個人水我唔掂就搵埋班親戚一齊夾埋黎水鳩我
話咩唔係興趣唔緊要
總之到時搵到錢就會開心
結果我身邊啲讀 BBA 讀 engine 讀 edu 嘅同學畢左個個都搵到份唔錯嘅工
而我嗰五年大學就根本唔知自己喺度做緊乜同差啲讀到抑鬱
實習做到懷疑人生
間唔時仲匿埋偷偷地喺度喊
Counsellor 搵過幾次
而件垃圾老母就完全懵然不知
仲喺出面曬我個女之後出黎做護士呀一畢業就三萬一個月呀升埋職八萬出埋私家仲十萬呀乜乜乜
為左錢仲要滿口歪理
為左控制到我去行佢想我行嘅路可以無所不用其極
執屎咋嘛戴住手套戴住口罩邊度厭惡
你 BB 嗰陣我都要同你換片啦
你學生先要執咋嘛之後唔係你執啦
仲要理直氣壯話輪 shift 只係一個禮拜先轉一次更好辛苦你咩
返通宵點會唔健康
你睇下樓下個保安晚晚返通宵咁多年仲生勾勾就知啦
返 shift 仲好啦多左時間用
有制服着仲可以慳返啲錢唔駛買衫裝身添
講野難聽過粗口
自己乜都唔知水人去做護士
大學生活過得好唔好實習實成點從來唔去關心
只係當個女係生財工具
到實習先驚嘆原來返 shift 係咁返
到出黎返工先好驚訝咁問,下你打風做咩返工?
咩叫輪更咩叫 PAN 唔知
打8號波要返工唔知
辛苦嗰個又唔係佢
吹完水唔駛本又唔駛負責任
真係無知到一個極點
逼完人做啲唔鍾意做嘅野
然後叫人賺錢養你
食食下飯借題發揮話我餵到你咁飽
到時我老左你要養我
聽完即刻冇曬胃口
開口埋口都淨係錢錢錢,但錢又唔見你搵到
叫人努力讀書,但自己就從來唔去增值自己
睇書就話自己老花睇唔清楚
日日返黎就淨係識煲劇聽垃圾網台癡上腦
真係諗住夠鐘退休就攤喺度等人養
我有自己人生同將來
唔係話生完我出黎我就要養你架
害完我一次仲想繼續拖我後腿
就算我搵到錢都唔會同你講
家用繼續 basic minimum
到時有能力一腳伸開你搬出去住更加一個仙都唔會俾
食屎啦八婆


text:
獅子山隧道公路
獅子山隧道公路(英文:Lion Rock Tunnel Road)係香港公路,貫通九龍到沙田.按地理可分三段,卽九龍段,隧道段同沙田段.九龍段由獅子山南腰,九龍仔打上窩打老道,到獅子山隧道九龍出入口.隧道段卽獅子山隧道.新界段由獅子山隧道收費廣場,到大埔公路大圍段.除咗新界沙田路到大埔公路大圍段一截仔外,其餘都係1號幹線一部份.一般人講嘅獅子山隧道公路,淨指沙田段.
公路[編輯]
官方並無分段之稱,按地理分九龍,隧道及沙田.
九龍段[編輯]
九龍段只係一小段,就係龍翔道以北,去到隧道口.有路南通窩打老道,有支路橫駁龍翔道.佢山腰打落好近廣播道住宅區,不過無路直往.西面有獅子山公園.
隧道段[編輯]
隧道段卽獅子山隧道,實情係兩條隧道,後起一條叫第二獅子山隧道.兩條隧道,筆直平排,呈南北向,稍偏向西北或東南.
沙田段[編輯]
沙田段,起自沙田文化博物館個路口,卽大埔公路大圍段,大埔公路沙田段,同沙田正街成十字路口,經獅子橋南過城門河,穿過大涌橋路同車公廟路嘅十字路口,上山同沙田路匯合.再西南向過隔田村經紅梅谷,與紅梅谷路匯合.近仁安醫院有獅子山隧道收費廣場,往西南過獅子山隧道辦事處,就到隧道沙田山入口.


text:
8件接受心理治療前要知道的事
受情緒困擾嘅朋友,踏出第一步接受治療好多時都需要勇氣.可能你會覺得好緊張,或者好擔心,咁都係好自然嘅,心裡面可能有好多個問號:唔知第一次會談係點嘅呢?有冇咩要準備?
1. 大膽發問
如果喺面談過程中有咩疑問,都可以放膽問服務提供者,呢個係服務使用者嘅權利,服務提供者亦都有責任要回答.不論係關於我地嘅狀況,有關精神科藥物嘅特性,抑或係問佢地嘅專業資格,有冇處理相關情況嘅經驗,治療嘅方向,聽唔明嘅專業用詞嘅解釋等等,都可以提出來一齊討論.
以下係一啲常見嘅問題例子:
問精神科醫生嘅問題: 「呢隻藥有咩副作用架?有冇第二啲選擇?」
問臨床心理學家嘅問題: 「點解我會有呢個情況?你會用邊種心理治療方法去幫我?呢個方法係咪實證為本架?」
2 .事前準備
如果有啲嘢唔知點開口,或者驚唔知從何說起,我地可以選擇事先寫低一啲重要嘅資料,帶去俾服務提供者.佢地會就住我地俾嘅資料進一步了解我地嘅情況.當然寫唔寫純屬個人喜好,我地隨心去到講想傾嘅嘢又得.如果有啲事情未有準備講出來,絕對唔緊要,每個人嘅步伐都唔一樣,我地有權選擇講啲咩,唔講啲咩,幾時講,同邊個講,按自己嘅步伐就得架喇 ,唔需要迫自己一次過講晒所有嘢架.
3. 保密協議
根據精神科醫生同臨床心理學家嘅專業操守,服務使用者嘅資料會以機密方式處理與保管,只有喺得到服務使用者同意嘅情況下,先至會視乎情況需要提供俾相關嘅人士.只有特殊情況下係無法保密,例如當服務使用者有機會危及自己生命(服務提供者有責任聯絡其親人),當服務使用者有機會危及他人生命,或當個案涉及法律責任(例如法庭下令提交心理報告),否則服務提供者都應該嚴格遵守保密協議.
4. 合理期望
好多時喺我地鼓起勇氣接受治療之前,情緒困擾已經維持咗一段時間,我地會好想搵個最快好返嘅方法(quick fix).但係當我地越心急,對自己嘅情況越唔接納嘅時候,往往會令到自己壓力更大,好想快啲好返但覺得咩都幫唔到自己,反而覺得更加無助,絕望.所以我地要對治療盡量保持合理嘅期望,每個人,每種困擾嘅改善速度都唔同,而喺過程之中有唔舒服係好正常嘅,因為我地要觸碰一啲令我地受傷,擔心嘅事,過程中會有高高低低,實在係唔容易.
盡量運用呢個空間同時間,唔使擔心自己脆弱,流淚,憤怒,失控,因為服務提供者會陪我地走過.試下保持一份平常心,視治療為一個機會俾自己去好好休息,更加了解自己嘅需要,學識更好咁照顧自己.
5. 主動參與
有唔少人會覺得服務提供者係專業人士,對佢地講嘅嘢深信不疑,或者有唔認同都唔敢講出嚟,但其實治療嘅主角係服務使用者,每個人都係「自己」嘅專家!服務提供者會同我地一齊探討困擾嘅嘢,成因等等,然後一齊搵一個改善方向.所以我地提供嘅意見同資料,例如試過咩方法幫自己,邊啲有用邊啲無用,係咩情況困擾得最犀利,咩情況會好啲,呢啲都係好寶貴嘅回饋,係我地每個人獨一無二嘅資源,俾服務提供者更加了解同明白我地,進一步優化治療.治療嘅目標都係有彈性嘅,可以隨住治療進展而有所調整.
6. 按你步伐
有時服務提供者會安排一啲練習,或者邀請我地做一啲「實驗」,等我地更加容易掌握到重點,為下一次會面提供有用嘅材料.如果我地冇做到,或者做唔到呢啲「功課」,唔緊要,即管提出嚟傾,服務提供者會同你一齊討論,調整.當然啦,服務使用者都有責任盡量去嘗試㗎.
7. 嘗試改變
喺治療嘅過程之中,進展好多時發生喺我地想改變嘅一刻.服務提供者會同我地探討有咩因素維持緊個困擾(可能係不自覺嘅行為或思想習慣),當我地察覺到呢啲慣性模式,就可以慢慢選擇去打破佢地,試下另一啲更好嘅方法.當然,改變並唔容易,因為有啲習慣都跟咗自己好多年,甚至係曾經幫我地渡過以往艱難嘅「生存技能」.但係,我地要相信,以前用開嘅方法唔一定時時都用得著,我地可能需要唔同嘅方法去更有彈性咁回應生活.我地可以問下自己:如果維持現狀嘅話,快樂嗎?如果係,咁不妨繼續.如果唔係,咁想唔想快樂啲?如果想嘅話,咁就要試下改變一啲嘢,即使只係由一個好微小嘅改變開始.
8. 起伏中成長
同傷風感冒一樣,同人生一樣,心理治療好多時都唔係一路直線向上,會有高高低低,過程中我地會預計到有唔同嘅起伏,會經歷順境同挫折.好似之前介紹「復元」時提及過,有所謂嘅「退步」係可以嘅,低潮嘅時候唔需要責怪自己,亦唔需要怕俾服務提供者知道自己情況冇好轉或者轉差,坦白話俾佢地知就可以喇.因為最重要嘅係我地每次都可以喺經驗入面學習,而呢啲經驗都係令我們成長嘅養分.就好似人生咁,有冇情緒困擾都好,其實每個人都會有高低起伏,人總係喺起伏中成長.


text:
T小姐addhoc初體驗+CP Ntr Event
人地兩次報告都出左..
個event post未出 都要搞搞佢...🙈🙈
對應返個report,理論上張thumbnail唔係大碌Wil
因為應該係再粗一個尺碼😊
跟住左右一之肉腸食緊係呢到
跟住就扑呀扑呀扑呀扑
爽呀爽呀爽呀爽
爽到斷片咁際
呢到補充一下,點解咁多相都係doggy
係因為T小姐個臀好靚,後推嘅時候好好手感🤚
D位大家都好啱
至於進入第二場同CP玩之前,就同左呀”部長”師兄玩
大家睇下呢個側身反式69
再變換至正69
只能夠話大家嘅技巧都好純熟
之後正式進入第二部分
由於呢對CP,唔影相嘅
所以就繼續文字筆錄
雖然CP女好似好慢熱,其實加熱適宜的話,CP女真係hot到不得了
同埋先前去過D地底P,次次去到都比D仆街仔圍,D所謂host收晒D單仔錢就唔鳩理,體驗極差(呢篇就唔講呢D花生)
總之兜兜轉轉最後經高質couple介紹,搵返我地就okay啦
就係咁,我地嘅將心比己,Tailor made嘅人同format, 4男兩女咁,好快好快就入晒局
可惜當大家濕嘥嘅時候,T小姐就有野做要走了(雖然佢 都貪玩地overrun左成粒鐘😂😂😂😂)
跟住就進入左NTR情景mode,CP男睇住CP女同大家玩
再下刪數萬字動淫情節,最後CP男強力補個尾刀
完
Remark: 所有照片均由當時人允許發佈


text:
今個月係我第一次食Yaz, 8月21日第一日出現M就開始食, 時間係每晚既11pm, 每日都有準時食.8月31日上午9:30am開始又痾又嘔, 痾嘔左兩個鐘到無事, 之後個晚同期後一樣準時食藥(一直沒有漏服).9月4&5日都有無套性行為+外射.直至9月8日晚上無套性行為+內射.今日已經食到無藥性4粒內既第二粒 只剩反2粒白色, 未黎m, 呢兩日都有驗孕陰性.請問8月31個日食完藥相隔10小時後痾嘔有影響嗎?宜家有啲擔心, 謝謝你.
hello 你好啊 ,首先都想了解你服用事前避孕藥之前有冇睇過醫生?市面上都以比較容易買到,但唔同牌子嘅避孕藥,都有唔同嘅劑量,成份同種類.所以都建議最好喺第一次服用事前避孕之前,去睇下醫生,由醫生建議最為適合嘅避孕藥.另外,如果長期服用嘅話,都可以每年一次去覆診,因為身體狀況都因應唔同狀態,年齡,疾病等等因素影響,有機會變得唔太適合服用以往食開牌子避孕藥,所以每年覆診一次就更加穩妥.
依照你嘅分享,如果每晚11pm 準時服用,9:30am 痾嘔應該唔會影響藥效吸收,因為身體大概需要2-3小時吸收藥物.而你嘅情況都相隔咗約10個鐘至痾嘔,情理上唔會影響藥效嘅吸收.而你都有去驗孕又得出陰性結果.所以果次性行為造成意外懷孕嘅機會都好微,唔需要太擔心.
只要你每日都定時服用避孕藥,冇漏服嘅過,身體都會慢慢吸收同建立藥效.而喺未嚟經期方面,因為事前避孕藥嘅其中一個副作用令經期變得唔穩定,都有機會喺開咗新一排避孕藥後至嚟經期都唔一定.但重點喺,只要每日都有服用到事前避孕藥,沒有漏服,懷孕嘅風險都喺比較低,即使未嚟經期,都可以開下一包藥服用.服用白色藥丸嘅期間嚟經期,都喺正常嘅.經期未必一定會喺食白色藥丸期間嚟,正如上面解釋經期都喺浮動嘅,所以就算經期唔喺食白色藥丸期間嚟,都唔需要太擔心.但喺開始服用下一藥嘅期間,都未嚟經期嘅話,就可以睇下醫生,了解身體情況.
最後都想補充翻少少事前避孕藥嘅原理,事前避孕喺透過人造荷爾蒙抑制卵巢排卵,令子宮內膜產生變化,使受精卵無法著床,同埋增加子宮頸分泌物嘅黏稠度,使精子難於穿過黏液,進入子宮腔內,所以避孕成效係相對高嘅 (婦女喺第一年使用這種避孕方法後嘅意外懷孕機會為 0.3-9%).不過,因為冇一種避孕方法係100%成功嘅,所以係有持續服食事前避孕藥嘅情況下,無論係有冇使用安全套以及體內射精,都有懷孕嘅機會.希望可以幫到你.
你好, 謝謝你較早前既回覆, 之後月經如常出現了.
現在已是第三盒Yaz了, 昨晚如常11pm服用第五粒有藥性避孕丸, 到了凌晨的1時半賜胃不適, 小嘔及小痾了一次, 沒有持續痾嘔, 之後沒事再去睡覺.請問我今早應該要再多吃一粒嗎?
現在有點擔心, 我應該怎樣做呢??
hello 你好啊,因為今次服用避孕丸同嘔痾相距嘅時間相距2.5小時,所以身體都有機會已經吸收避孕藥嘅藥效 .建議你可以喺未來7日如果發生性行為嘅話,可以配搭使用男用安全套.同埋向處方藥方嘅醫生查詢,其他需要嘅地方.希望可以解答到你.
你好,我現在正在吃第四盒Yaz.4/12星期六(第22粒)11pm 吃了藥後15分鐘內飲了一小杯紅酒,並沒有痾嘔.請問有影響嗎?5/12發生了性行為(沒有安全套),現在有點擔心.
Hello
暫時並無科學研究或者醫學數據顯示酒精對避孕藥功效有影響.所以如果你冇嚴重肚瀉或者嘔吐,而且你之前都有正確咁準時食藥,冇漏食,其實懷孕風險係好低嘅.
不過,有啲人服用避孕藥再飲酒,身體對於酒精嘅消化同埋代謝會慢咗,所以可能同冇食避孕藥嘅時候相比,飲完酒更加容易醉或者唔舒服,酒量會同未服用避孕藥個陣唔同.你可以留意下自己嘅身體有冇對酒精有特別反應.同埋都可以考慮如果下次要飲酒,可以錯開飲酒同服藥嘅時間.


text:
連接足球訓練中心與將軍澳南海濱長廊的樓梯於2023年1月19日正式啟用.球場使用人士可由康城港鐵站(B出口)或將軍澳港鐵站(A出口)經將軍澳南海濱長廊步行前往訓練中心.各步行路線可參考以下地圖.
接駁足球訓練中心與將軍澳港鐵站公共運輸交匯處的穿梭巴士將於2023年2月1日起终止服務(最後服務日期為2023年1月31日).
關於賽馬會香港足球總會足球訓練中心
位於將軍澳的賽馬會香港足球總會足球訓練中心佔地12公頃,是由香港賽馬會慈善信託基金捐助興建,香港足球總會負責營運的大型足球訓練基地.
中心為香港足球代表隊之訓練基地及本地教練和裁判之培訓場地,設施包括三個標準天然草足球場,三個標準仿真草足球場及一個標準五人足球場等等,當中的仿真草足球場現設有公眾時段,接受市民申請租用.
如何前往足球訓練中心?
前往賽馬會香港足球總會足球訓練中心之人士,可由康城港鐵站(B出口)或將軍澳港鐵站(A出口)經將軍澳南海濱長廊步行前往訓練中心.
此外,亦可由港鐵將軍澳站公共運輸交匯處轉乘本中心提供之免費穿梭巴士服務,車程約5-10分鐘.
穿梭巴士服務於星期一至日,包括公眾假期均會開放,班次約半小時一班.
[注意:接駁足球訓練中心與將軍澳站公共運輸交匯處的穿梭巴士將於2023年2月1日起终止服務(最後服務日期為2023年1月31日).]
如何申請使用賽馬會香港足球總會足球訓練中心仿真草場地
賽馬會香港足球總會足球訓練中心仿真草足球場(4至6號球場)租用申請,申請時間表如下:
穿梭巴士服務時間表:
穿梭巴士來往本中心和將軍澳站公共運輸交匯處 (將軍澳港鐵站A1出口) .
穿梭巴士兩邊位置會有香港賽馬會及香港足球總會會徽,方便大眾識別.
[注意:接駁足球訓練中心與將軍澳站公共運輸交匯處的穿梭巴士將於2023年2月1日起终止服務(最後服務日期為2023年1月31日).]
免費穿梭巴士服務時間表
穿梭巴士及巴士站資訊


text:
楼下 告 楼上 漏水通渠|九華徑|香港專業通渠公司|62728207建築物防水九華徑通渠|通渠神器|維修水喉
(香港楼上 漏水 律师信 防水公司)香港專業通渠公司(楼上 漏水 律师信防水公司Tel:62728207)香港李鄭屋邨防水公司, 竹園南邨防水公司, 置樂花園防水公司防水胶ptt|東頭邨防水公司, 翠屏邨防水公司, 翠湖居防水公司, 翠瑤苑防水公司, 翠竹花園防水公司,油麗邨防水公司, 興田邨防水公司, 良景邨防水公司, 荔景村防水公司, 荔欣苑防水公司, 華荔邨防水公司, 葵俊苑防水公司, 葵康苑防水公司, 葵涌防水公司, 葵涌邨防水公司, 葵盛東邨防水公司, 葵盛西邨防水公司, 葵盛邨防水公司, 葵聯邨防水公司,廣田邨防水公司, 建生邨防水公司, 彩峰苑防水公司, 彩德邨防水公司,青雅苑防水公司, 順利邨防水公司, 順天邨防水公司, 香港專業通渠公司,順安邨防水公司, 順緻苑防水公司, 頌富防水公司, 高俊苑防水公司, 高怡邨防水公司, 高盛臺防水公司, 高翔苑防水公司, 鯉安苑防水公司, 鯉魚門邨防水公司, 鳳庭苑防水公司, 鳳德邨防水公司, 鳳禮苑防水公司, 鳳鑽苑防水公司, 鵬程苑防水公司, 麗安村防水公司,香港專業通渠公司 麗晶花園防水公司, 防水胶ptt|麗湖居防水公司, 麗瑤邨防水公司, 麗閣邨防水公司,樂雅苑防水公司,防水胶ptt 橫頭磡邨防水公司,防水胶ptt 水邊圍邨防水公司, 沙田坳邨防水公司, 油塘中心防水公司, 油塘邨防水公司, 油翠苑防水公司, 景峰花園防水公司, 防水胶ptt|彩盈邨防水公司, 防水胶ptt|彩福邨防水公司, 彩虹邨防水公司, 彩輝邨防水公司, 防水胶ptt|彩雲邨防水公司,彩霞邨防水公司,德強苑防水公司,防水胶ptt|德田邨防水公司,怡峰苑防水公司,怡閣苑防水公司,怡靖苑防水公司,防水胶ptt|悅湖山莊防水公司, 悅麗苑防水公司, 慈安苑防水公司, 防水胶ptt|慈康邨防水公司, 慈愛苑防水公司, 慈樂邨防水公司, 慈正邨防水公司, 慈民邨防水公司, 振華苑防水公司, 新北江防水公司, 新圍苑防水公司, 新麗花園防水公司, 葵興邨防水公司, 葵芳邨防水公司, 葵賢苑防水公司, 藍田邨防水公司, 蘇屋邨防水公司, 蝴蝶邨防水公司, 象山邨防水公司, 賞湖居防水公司, 賢麗苑防水公司, 海悅花園防水公司, 海麗邨防水公司, 清麗苑防水公司, 湖景邨防水公司, 滿樂高樓防水公司, 澤安邨防水公司, 澤豐花園防水公司, 牛頭角上邨防水公司, 牛頭角下邨防水公司, 玉蓮臺防水公司, 瓊山苑防水公司, 瓊軒苑防水公司, 瓊麗苑防水公司, 田景邨防水公司, 白田邨防水公司, 盈福苑防水公司, 石圍角邨防水公司, 石硤尾邨防水公司, 石籬邨防水公司, 石蔭東邨防水公司, 石蔭邨防水公司, 祈德尊新邨防水公司,防水胶ptt 祖堯村防水公司, 祥和苑防水公司, 福來村防水公司, 秀茂坪南邨防水公司, 秀茂坪邨防水公司, 竹園北邨防水公司,防水胶ptt|黃大仙下邨防水公司.楼上 漏水 律师信.Tel:62728207防水工程|防水胶ptt|防水工程神器|防水工程公司|防水胶ptt|維修水喉|建築物防水|防水工程專家|24小時防水工程|高壓防水工程|九華徑香港專業通渠公司Email:wypshansu@sina.com一般防水工程方法|維修水喉|防水胶ptt|防水工程博客防水胶ptt|防水工程教學|防水工程服務|防水工程|高壓防水工程. 新都城防水工程|新港城防水工程|海濱花園防水工程 防水胶ptt|綠楊新邨防水工程|荃威花園防水工程 荃景花園防水工程|荃灣中心防水工程九華徑麗城花園防水工程|愉景新城防水工程 |62728207|翠怡花園防水工程|盈翠半島防水工程|62728207|珀麗灣防水工程|防水胶ptt豪景花園防水工程九華徑新屯門中心防水工程|防水胶ptt大興花園防水工程 九華徑尖沙咀防水工程,佐敦防水工程,油麻地防水工程防水胶ptt|旺角防水工程防水胶ptt|黃埔花園防水工程|奧運站防水工程 淘大花園防水工程|沙田第一城防水工程防水胶ptt|銀禧花園防水工程|新港城防水工程 大埔中心防水工程|大埔八號花園防水工程 防水胶ptt|太湖花園防水工程|牽情間防水工程 防水胶ptt|花都廣場防水工程|維景灣畔防水工程|防水胶ptt 防水胶ptt|豫豐花園防水工程|嘉湖山莊防水工程|62728207|防水胶ptt金獅花園防水工程|藍天海岸防水工程|香港專業通渠公司|紅山半島防水工程|太子防水工程,防水胶ptt長沙灣防水工程,荔枝角防水工程防水胶ptt|美孚防水工程,九龍城防水工程,62728207|九龍塘防水工程,防水胶ptt|東港城防水工程|將軍澳中心防水工程 將軍澳廣場防水工程|天晉防水工程九華徑日出康城防水工程|蔚藍灣畔防水工程香港專業通渠公司映灣園防水工程匯景花園防水工程防水胶ptt|麗港城防水工程 黃大仙防水工程,彩虹防水工程,慈雲山防水工程,秀茂坪防水工程,觀塘防水工程,九華徑|將軍澳防水工程,香港專業通渠公司|寶琳防水工程紅磡防水工程 九龍防水工程 九龍灣防水工程九龍塘防水工程防水胶ptt|九龍城防水工程 美孚防水工程|何文田防水工程 西半山防水工程 炮台山防水工程,筲箕灣防水工程 鑽石山防水工程|彩虹防水工程 大坑防水工程 啟德防水工程|南昌防水工程牛頭角防水工程防水胶ptt|東涌防水工程|調景嶺防水工程 赤柱防水工程 梨木樹村防水工程,防水胶ptt|樂富邨防水工程, 樂湖居防水工程防水胶ptt|樂華邨防水工程,美東邨防水工程, 美樂花園防水工程, 美湖居防水工程, 翠寧花園防水工程,南區防水工程|香港防水工程 香港仔中心防水工程|貝沙灣防水工程防水胶ptt|海怡半島防水工程|陽明山莊防水工程 城市花園防水工程防水胶ptt|南豐新邨防水工程 鯉景灣防水工程|美孚新邨防水工程香港專業通渠公司-Email:wypshansu@sina.com


text:
嘩好耐未上過HA睇show喇,記憶中今年第一次上黎(嘩對上一次有冇半年前),仲要好上唔上揀正做展覽一排上半年最忙日子先上,我承認雖然Ken South Rock已經好正冇得唔睇,但唔係有怒人都未必咁神心一放工立即灣仔飛過黎,大佬擺fair好支力仲要一放工立即成個飲樣噉趕車過黎睇完第二朝又要晨咁早起身過海好辛苦架.
今晚個台擺得幾有趣套鼓打直放左邊,因為要就返兩隊外賓.居然會由AAW打頭陣,日本仔歌佬加鬼仔鼓佬noise rock duo,套鼓放埋邊就係俾歌佬有成個場發癲,玩keyboard仔行雷聲澎澎澎是過癮的(但玩得太少),同鼓佬用splash同cymbal代替兩個tom夠特別一roll有點電氣感,其實nu-metal band出碟鍾意最尾一首歌要玩到得好實驗迷迷離離,我覺得就係想做呢種感覺,如果nu-metal唔係咁潮咁空洞而玩得出同一種氣氛,我都會鍾意.整體好有條理諗過度過唔係乜都亂咁黎,所以好睇除左最後一首,臨尾首歌長得黎又有點唔順,再加有點造作,之前都幾架喇其實但起碼多返少少說服力先.
場show叫「Ken South Rock x 怒人 x AAW」,以為排名只為順口,原來實際都係噉排,反而估唔到怒人會出第二仲以為排頭.作為今場噪音搖滾香港代表 - 論音樂論意識,而家的確冇幾多隊本地樂隊可以更貼切用「噪音」形容,好多可以玩到好嘈好爆,但唔係鳩黎又點稱得上噪音?睇過怒人幾次今場係最喪之一,雖然仍然只得一枝結他(自己唔彈都搵多個session幫幫拖啦),但台風搭救今晚超好睇,同套鼓放台邊可以近距離睇到Tim叔手鼓有幾猛,以前睇/聽開佢打Peri M都唔覺點犀利(老實佢出Peri M時drum solo都打到收收埋埋),估唔到一夾怒人立即變成另一個人.當然唔少得台下大量囡囡,怒人show玩得拍得住佢咁癲果班從來係妹妹仔,識得歌詞會一齊唱又夠放,今晚《神屌人》最尾怒神上身,有條女大嗌「屌你快撚d啦!」笑到仆街.
同估唔到會玩返好舊的《守秩序》.其實怒人唔係只得EP同新出幾首,出第一隻碟前已經寫左好大堆歌,所以每場總有一兩首b-side,不過事實係EP前舊歌好多都唔算寫同編得好好,隻EP咁成功除左前無古人後無來者地喪,仲有寫歌真係進步左好多.只不過,都係未有《屌時代》,見今場有新bass佬,仲諗住會有新野聽.係咪要等到年中年底新碟release party先有得聽呀?
「條超緊身粉藍色牛仔褲加多對紅色波鞋,正面地講,係好鬼'80 metal十分old-school;事實就係,嘩屌都幾撚基!」
至於Ken South Rock...睇完非常明白點解會搵怒人揳中間AAW排第一,大家都係日本結佬歌佬加美國鼓佬玩noise rock,但完全兩個級數冇得比,當歌佬拎住枝木結他插成地effect拆聲拆到電結他咁恆再衝埋上套鼓度玩,發癲級數已經去到mathcore/noisecore境界,indie gig睇過幾年,冇邊隊喪得過Ken South Rock.歌又寫得好雖然玩亂始終以歌為本有紋有路有hook,同好明白choke的重要性,進而再多一份math味同「說服力」.如果兩隊性質咁似而排埋一齊前後出,AAW真係立即俾人比下去.
寫得有點求祈,因為展覽時期支力&忙,記一記就算 - 其實寫咁多只為搵個理由貼今場怒人個setlist出黎嗟,屋企返工都多事忙真係冇乜時間專心寫野,怒人個訪問下集本身諗住復活節前出街,但新年返黎一直踩而家做fair,下星期Evocation出新碟又有怒人,睇埋先再算,我目標係五月前出到怒人訪問下集(到時應該就會話「暑假前」架喇).或者應該整多個特集,去研究一下而家香港indie gig一個比柒十柒個柒不思議加埋更神奇的現象:點解每次有怒人出場,無論係咩gig,都一定會超級地多(靚)女蒲頭?乜而家中產除左鍾意飲咖啡同睇法國戲,仲興聽粗口歌咩?


text:
暑假在即,書展又快到,又係要處理書本嘅旺季.也許你係學生,要處理家中嘅舊課本;或者你係書迷,每年書展就會醒覺自己買落太多書,諗起搬屋時就苦不堪言.喺你決心執書嘅時候,你又總會覺得將啲 舊書 就咁丟棄實在好浪費,好唔環保……咁到底可以點做?
家居貼士
香港環保署公布嘅空氣質素健康指數,經常都會出現健康風險中或高,以至甚高或嚴重;即使你置身喺屋企,都會感受到空氣質素之差.好多人都會不惜花錢置番部空氣清新機,其實有好多 室內植物 ,都可以幫助改善室內空氣嘅質素!
踏入風季,天文台早於年初已預測今年(2019年)會有4至7個熱帶氣旋進入本港500公里範圍內,有直接威脅性,更不排除會有10號風球.風季雖延至6月或之後才開始,但雨量會偏高,介乎2,300至2,900毫米.面對暴風暴雨來襲,大家應要喺打風前做好以下家居 防風 措施,以減低風暴對家居財產及生命嘅損害.
近期夾公仔機相當流行,周圍都開咗好多夾公仔店,相信好多絲打都花咗唔少錢,夾咗不少心頭好,令屋企嘅 毛公仔 數量大增!你又會點樣收納呢啲毛公仔呢?如果就咁堆埋一邊,唔單止凌亂,仲會積塵.就等Boxful介紹番幾種唔同嘅毛公仔收納方法啦!
學生放暑假話長唔長,一踏入8月就已經進入尾聲,要收拾心情準備 開學 .作為家長嘅你,好應該趁呢個時候鼓勵同幫助孩子們執拾房間,為新學年作好準備,同時訓練佢哋有良好嘅家居生活習慣.即睇以下嘅開學前執屋小貼士!
Boxful成日提醒大家,要做好家居儲存收納,控制濕度係十分重要;尤其香港近海而潮濕,如果家居抽濕做得唔好,你嘅收藏物品好容易會「壞咗」,到時真係喊都無謂!有個講法,話其實開冷氣機就可以同時抽濕,唔使一定要另外添置 抽濕機 ,到底咁樣係咪可行呢?
盛夏降臨,相信大家不論日夜都會喺冷氣機嘅「照顧」之下過日子!但係冷氣機日開夜開,其實都好傷,極需要有適當嘅「照顧」,等佢哋保持最佳效能同延長夀命.以下係一啲 冷氣機保養 嘅基本步,針對番家居冷氣機,俾大家參考一下.
正所謂「五窮六絕七翻身」,喺私人住宅樓價指數又創新高之餘,城中業主近期又再躍躍欲試,紛紛將手中租盤收回,轉為放售盤.但係對於芸芸嘅 租客 而言,呢個現象絕對唔係好消息!一來,租盤減少自然變相令市場租金上升;二來,許多租客只係租住咗一年就被業主通知不再續租,搞到每年都要搬屋,真的苦不堪言!
夏天雨水多又潮濕,家居環境好容易出現不速之客:搞到你冇覺好瞓嘅蚊,突然出來嚇你一驚嘅曱甴,肉眼未必睇到嘅塵蟎,甚至係聞之色變嘅老鼠……等等!正所謂預防勝過對抗,為咗保持家居質素同保障家人健康,你應該主動出擊,做好家居 防蟲 滅蟲嘅任務!就等Boxful醒你幾招!
好多香港人已經租緊迷你倉或者用緊好似 Boxful 呢類儲存服務,去存放家中一啲雜物,例如換季衣物,舊書舊文件,過時擺設等等.其實,如果你再仔細諗諗,你家中可能仲有以下呢幾類物品,都可以一併存入倉內,為你進一步節省 家居空間 !


text:
一切準備就緖,終於等到出發啦!
由於要不停轉機,行李運送出錯嘅風險相當大,於是我將比賽嘅大部份物資都跟身帶埋上飛機; 不過check in 嗰陣就發現原來響加拿大轉機嗰兩個城市都要清關拎返晒啲行李再 check in 過 (好大工程呀!) 響加拿大轉機雖然唔似美國咁要做簽證,但係要之前響網上 eta 先可以入倒境.Vancouver 嘅機場相當繁忙,過關排晒長龍,關員亦好嚴肅地問你問題.佢問我做乜要嚟加拿大,我話只係 transit; 佢然後問我 final destination 係邊度,我回答去玻利維亞.跟住佢再問去玻利維亞做什麼,我直答: 去跑比賽啊! 佢跟住抬頭望一望我,然後笑住點頭就比我過了~
由香港經 Vancouver 再轉機落到秘魯嘅利馬,已經用左差唔多43個小時,好多人都會覺得身心疲累,但因為已經好接近玻國,我反而係越嚟越雀躍同興奮.利馬係去玻國 La Paz 必經嘅中轉站,但係由利馬去La Paz 嘅航班時間一啲都唔「靚仔」; 最後我要響利馬機場等多5個鐘,然後再搭去天空之城馬丘比丘嘅 gateway Cuzco 庫斯科,落機辦出境手續後先再飛去 La Paz.去到 Cuzco,又係另一番感受.12年前人生第一次自己盲中中乜都唔識咁揹住個背囊去尋找呢個失落之城,無穿無爛返嚟後壯大左個膽,從此就啟動我係都要四圍去嘅旅遊人生.會有南北極同呢次嘅玻利維亞競賽之行,都真係多得06年呢次冒險之旅.
終於飛到去La Paz 了! 落機嗰陣我嘅心跳開始加速,除左因為緊張唔知入唔入倒境外,La Paz 機場 Elto International Airport 位於海拔 4050 米高,係全世界最高嘅機場,屬於高原地帶空氣變得稀薄,行步路都需要吸多一口氣.我行到去入境櫃台,關員果然第一句就係: “You have no visa!” 於是我好有禮貌咁講話我係打算落地簽證,然後拎晒啲文件同埋嗰張申請書,我仲特埋PRINT 埋比賽參賽者名單指指我自己個名: “I come to run a race”; 跟住關員就已經問我: “Do you have Bolivian money?” 嘩! 我知道自己已經半隻腳踏入左玻利維亞啦! 我急忙咁去附近嘅找換店唱錢,然後依指示去到一個窗口交埋費用,跟住個關員再指向一個特定嘅櫃位,我響嗰度好順利就dum左個印就過左關啦! 好野! 我終於成功嚟到玻利維亞啦!
一落地已經海拔4000幾米高都無高山反應,我覺得已經賺左了! 但響比賽又會係另一回事 (因為耗氧量會更多).香港跑手參加高原地方嘅比賽就真係輸晒地利,所以今次行程我特登安排自己早一星期到達 La Paz,除左預自己唔能夠順利入境要即刻飛落秘魯做簽證外,我都希望身體可以有多啲時間適應高地環境.頭兩日我都無特定行程都係諗住週圍行下.La Paz 整個地市都係依山而建,度度都係斜路,頭兩日真係行幾步路都會扯大氣腳重重,行一陣仲要抖一抖.不過我反而覺得係一個好好嘅鍛鍊環境更加不停行多啲,果然響第二日就已經開始唔太喘氣啦~
好多國家代表隊響重要比賽之前都會特登上高地進行兩星期左右嘅高原訓練,目的係令身體自然制造多啲紅血球增強帶氧能力,返回平地比賽時能量多左發揮就會更佳.本著呢個原則我響有限嘅時間下我 join 左 local tour 上左去5400多米高嘅 Chacaltaya; 其實之前都曾經參加過珠峰馬拉松,都試過上過去差唔多高度嘅 Everest Base Camp,所以都適應倒呢個高度,感覺唔太吃力.其實我都發現自己適應高原嘅能力不俗,上左去一陣已經可以 jog 下跳下,去到上第二個頂嗰陣都係得返我同個 guide 可以上到去咋~
之後,我仲特登請左個 Private mountain guide,帶我去攀爬一個響 La Paz 相當出名嘅山 Huayan Potosi.呢個山超過海拔6000米高,話就話合適初階者去攀爬.我地先搭車去到4700米高嘅 base camp,然後自己揹晒所有登頂所需要嘅工具行上去5100米多高嘅 Refuge.其實呢段路只有2.5公里同埋只係攀升400米左右,我開始係自己揹個背囊順便當練下比賽負重; 但原來負重向上行同響平路 jog 又完全兩回事! 我行左1公里去到休息站已經索晒氣兼用左成個鐘! 最後我要額外比小費個導遊幫我揹埋個背囊先可以慢慢行埋上去,真係慚愧!
雖云 Huayna Potosi 係 beginner 程度都爬得,但我確實係一個不折不扣嘅 beginner,對攀山唔多經驗兼未試過上呢個高度,個 guide 亦難得唔係騙子好坦白話比我聽係有排上……結果響第二日開始攻頂嗰陣,一程唔夠3km嘅路,攀升差唔多900米,我總共用左5個半鐘.寒風刺骨,缺氧無力,對腳好似紮左幾斤鉛咁重;我諗過無數次不如返轉頭反正我都已經上左過5400米,但我不停提自己,如果想個比賽發揮得好啲就要克服呢啲辛苦,於是我咬緊牙筋一步一步咁繼續行上去,最後,我終於登到 summit 了,亦趕得切見倒個旭日地徐徐升起.我到頂嗰一刻,真係激動到好想喊.總覺得,只要懷著信念,不輕言棄,目標,夢想,總有一日係能夠達到.
(遺憾地因為上面太凍部相機 function 唔倒手機張卡亦凍壞左,呢兩日大部份嘅相都無晒.好彩都拍倒小小片 capture 倒返部份畫面出嚟有返個紀錄).
落山後我休息左一日,然後就係同大會會合嘅日子.各國嘅跑手陸續出現,大家都好熱情咁互相打招呼,參與呢個比賽嘅目的其實都係以 earn 個 special life experience 為主,我地好快就熟落了.比賽起步嘅地方叫 Salina,由 La Paz 搭車過去都要9個鐘頭.沿途都好荒涼,中間只停過一個較大嘅城市 Oruru 做休息站,然後經過嘅都係一啲得幾間屋仔嘅小村落,Salina 已經算係較大嘅 town了.去到 Salina 已經入黑,大會安排左入住酒店 (其實似旅館) 後就食晚飯,第二天再做 gear check.嚟到 Salina 真係好反璞歸真,無訊號,無 wifi ,開水喉沖涼開到最大啲水都係一滴滴咁滴落嚟,啲水亦時冷時熱.不過我都幾鐘意體驗呢啲原始風味,純真,簡單,無爭,給予人一種平靜嘅感覺,我地城市人早已遺失及遺忘了.
嚟到比賽前最後一日,就係 Technical Day 要做好多 checking.我地嚟到玻國前要先交左心電圖同埋香港醫生幫我地寫嘅健康證明比大會,嚟到呢度後亦都要逐一見醫生做 consultation,問下你玩過什麼比賽,最長玩過幾多,最近嗰次比賽係幾時等等,跟住就同你量升壓,check 心跳,仲要度埋你血液含氧量添.我嘅含氧量都唔錯,有84喎,不過女子組嚟講法國嘅阿 Anne 係最高,原來佢響玻國住左十幾年,仲經常響玻國爬山登頂,所以早已經適應左高原了.見完醫生後就係 gear Check,佢有張 check list 逐樣同你核對你啲裝備,無問題先比 bib 你,檢查過程都相當的謹慎同認真.
Gear check 後晚飯前仲有個比賽前嘅 briefing,我返到酒店再執返好個背囊,之後見仲有時間淨,於是就走左去廣場圍住個公園仔跑圈等自己適應下高原耗氧.平時我嘅馬速可以跑倒5’10至5’20左右,但係響嗰度,跑平路,無揹任何野都好,我最多都只係能跑倒7’30,而且已經係爆晒肺個心好似想跳出嚟咁嘅感覺.練習過後到大會 briefing 講解比賽要注意同留意嘅事項,嗰陣我先睇得明嗰張之前派發左嘅比賽地圖,我當堂嚇左一大跳! 原來除左跑42公里嗰日之外,其他日子全部都只係得一個 check point! 最短嘅 check point 距離約有13公里,而最長嗰個有19公里之多 (仲要係響第一日! 我記得 UTMB 最長嗰個 CP 距離都只係16公里!)雖然 check point 只係補水所有食物都係早已揹響背囊裡面,大會規定要帶夠裝倒兩 Litre 水嘅 container 下,我裝滿晒水都應該夠跑到去下一個 CP,不過個背囊就會重好多加多左負重.高海拔尤其乾燥陽光亦特別猛烈耗水量會特別多,嗰陣我真係好好好擔心,究竟我能唔能夠應付得到呢?
(待續)
花姐跑攝遊世界 Facebook 專頁
Ultra Bolivia Race大會網頁
Fitz連結: https://fitz.hk/?p=105964
Fitz Facebook 專頁
[花姐跑攝遊世界] 玻利維亞越野賽的比賽報告(預備篇)
[Ultra Bolivia Race 玻利維亞越野賽] 張思縈女子組奪冠 亞洲第一人
Fitz Running 跑步


text:
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
他他醬 Tartar Sauce
2014年10月4日星期六
抹茶全麥鬆餅
抵!!
泡菜豆腐烏冬
原本今朝要 11:
00am 去到佐敦,點知學生突然改到 2:00pm 先上堂,咁仲好,可以瞓晏啲之餘仲可以喺屋企食埋先出門口,又可以慳番啲!
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
2014年10月1日星期三
自家發芽菜
相信大多數人小時候都試過用綠豆發豆芽,當時最多都只係攞幾粒嚟玩吓,當做實驗,真係完全無諗過可以真係自己發豆芽作食用,而且仲係非常容易,非常簡單,三,四日後就可以食用,都幾過癮!但最重要係可以食到乾淨,新鮮兼無添加嘅芽菜,聽聞街賣嘅芽菜為求短時間內標得夠高就推出去賣,所以會落激素加速生長!
每次去嚫街市買芽菜返嚟都好怕摘芽菜根,逐條逐條咁去摘,雖然係手板眼見功夫,但真係悶到爆!依家自己發芽菜就方便好多,未將芽菜抽出前就已經可以喺個筲箕底預先將芽根剪走,又或者可以一大束芽菜摵出後,用刀一次過切走啲根,真係快手好多,可以慳番唔少時間.
訂閱: 文章 (Atom)


text:
臨近年尾,好多同事對KPI呢三個字聞風喪膽.KPI全寫係Key Performance Indicator,即係「關鍵績效指標」,企業用嚟量化員工工作能力,年尾做appraisal,管理層都鍾意以KPI去計算同事嘅得分.KPI以前多用於sales team,不過近年好多公司即使同銷售無關嘅職位都要追KPI.
By Q姐(越過觀塘廠廈走過中環置地)
靚女公關Ivy喺走廊撞到行政部主管強哥:「強哥強哥,群姐今日沖咗第三杯咖啡畀我,我真係胃痛頂唔順喇,仲要我簽名作實.我諗住慢慢飲啦,芳姐又話要趕住洗杯,叫我拿拿聲飲埋佢,唔係佢洗唔夠杯,追唔到乜乜唉佢就大鑊喎!」.咁啱經過嘅市場部Ruby加入控訴:「強哥強哥,清潔蓮姐唔肯畀盒紙巾我,叫我問其他同事借住先喎,今個月慳唔夠30盒佢就追唔到乜乜唉呀」.
月沖千杯咖啡跑數
行政部Macy路過,幫群姐,芳姐講好說話:「無辦法啦,群姐話唔識咁多,總之佢每個月要沖1,000杯咖啡,沖完又要記低數好大壓力,而且今個月聖誕假期多,佢怕跑唔夠數,所以月頭大家飲多幾杯啦!佢年紀大都怕無咗份工,大家幫幫手啦!」
公司政策矯枉過正我都無能力改變,唯有幫得就幫,飲多兩杯咖啡.難怪有人話KPI全寫其實係Kill Person Indicator,唔係同事飲咖啡飲死,就係群姐,芳姐年尾被公司賜死.


text:
現年42歲嘅徐子珊,2019年宣布退出娛樂圈,專注學業向心理學發展,可惜受疫情影響暫緩移居歐洲進修同生活.息影後嘅子珊繼續留喺香港,不過佢作風低調,久未公開露面,Hoka Shoes 連Facebook同IG嘅帳號都取消,而微博最後更新嘅相片已經係兩年幾前.最近某馬來西亞慈善機構喺社交網站上載一條關於子珊即將出席一個馬來西亞嘅籌款晚宴,消息傳出後唔少粉絲都表示期待及支持.
徐子珊喺2004年參選港姐奪得冠軍後加入無綫,入行後參與唔少劇集拍攝,例如《溏心風暴之家好月圓》,《仁心解碼》,《雷霆掃毒》,《My盛Lady》及《潛行狙擊》等等,成為無綫當紅花旦之一.佢先後8次提名視后,不過可惜與該獎項無緣.2015年佢選擇離巢,16年簽王祖藍公司,轉戰內地發展「搵人仔」.2019年佢宣布退出娛樂圈,Skechers Shoes Outlets 息影之作就係內地網絡電影《財神》,佢喺電影中飾演柳七七,古裝造型充滿仙氣.息影後嘅子珊有唔少製作組誠邀佢復出,不過佢都不為所動,未有接下工作.
喺片段中,罕有露面嘅子珊保養得宜,睇落容光煥發,身型繼續弗爆.作為嘉賓之一嘅佢指自己將會出席一個籌款晚宴,亦邀請各位參與,希望可以籌到100萬令吉,去幫助弱勢社群,最後再呼籲各位支持晚宴及拍賣會.而呢個籌款晚宴將於4月1日喺馬來西亞舉行,唔少子珊嘅粉絲知道後都表示非常期待及支持.


text:
如果大家之前有follow開都知道我同Ryan同Xindy去咗富士山下一個叫朝霧嘅地方camping
.Xindy就好開心玩咗滑翔傘
,而我(就因為猜輸咗所以)獲得同Ryan哥兩個人一齊划艇嘅機會嘅!
富士山下有好出名,風光明媚嘅富士五湖,今日我哋就嚟到五湖入面最水深嘅本栖湖體驗獨木舟啦!喺camp site開過嚟半個鐘到,啲天氣可以係完全唔一樣㗎!
首先要喺呢個洪庵キャンプ場嘅地方登記咗先,跟住要簽張「生死狀」,但其實都係講你跌落水如果造成咩財物損失就唔關佢哋事嘅(正常).不過我當下都有啲擔心,跟住負責教我哋划艇嘅哥哥就話唔緊要,其實兩個人一齊划艇嘅話跌落水嘅機會就唔算大嘅.不過一個人划嘅話,初學者就好有可能會失平衡反艇跌落水,然後係一定會濕晒架!
簽完之後就會得到地圖一張,就好似片入面咁,要行一段小路落到湖邊嘅.係湖邊會獲得救生衣一件,跟住哥哥會係岸邊教大家四式嘅划艇技巧,方便大家一落水就識點樣划~分別有前後前進方式,轉彎同埋煞掣嘅.大家千祈要確定自己識咗先落水呀!因為…一落水哥哥就會同你玩遊戲架啦!例如近岸邊水上有個波波,佢一開始會同你鬥快掂個波波,你掂到佢先會開始帶你去遠啲嘅地方.
雖然驚反艇跌落水,但我都係選擇咗帶相機落水,跟住哥哥好主動話不如俾佢幫我哋影相.自己影又真係除咗自拍乜都影唔到,所以我都推介大家唔怕就不如俾部相機哥哥,因為佢係會好尊業咁幫你影好多好靚好靚嘅相架!佢仲會爬上啲石到幫我哋影晒成個景,真係辛苦晒!
頭一個鐘佢會帶我哋去個湖唔同嘅地方睇唔同嘅景色,有啲地方啲水清澈到根本見到湖底,同埋湖上雖然少少曬但就好涼爽~完全係非常寫意超舒服!本身我同Ryan仲擔心獨木舟會唔會勁悶,但我哋係完全被落到湖中心嘅景色震撼咗架!
玩咗一個半鐘隻手開始攰,教練哥哥就問我哋試唔試下玩單人嘅,既然都嚟咗呢度,梗係試埋佢啦!不過落水後先發現,死嘞原來架艇輕咗真係飄好多
我有幾下感受到個浪真係嚇親!不過只要keep住個頭定住就容易啲平衡.
其實我哋嚟咗三日係富士山嘅山腳到都因為天氣問題無見過富士山.當地人話我地聽因為氣候問題原來春夏天係比較難啲見到,要冬天嚟先會更加清楚見到富士山喎!我哋都真係咁啱見到舊雲飄過所以先見到富士山個頂大概2-3分鐘,之後佢又唔見咗喇…
我只能講,千祈千祈千祈要搽防曬呀!喺朝霧因為陰天落雨我無搽防曬,點知呢邊氣候完全唔同,陽光普照,兩個鐘內我即刻兩截色咗!今次嘅獨木舟體驗係一人2小時5800yen.雖然真係唔平,但落到水之後個種震撼嘅感覺同景色係我覺得值門票價嘅(真心)!除咗獨木舟呢度仲有其他水上活動嘅體驗,如果有機會嚟第二次,我會想玩paddle board呢!
預約方法:
我地預約個陣係成人一人連税5800yen,依家就係5500yen.小學生以下嘅小童就一人1000yen.帶埋隻狗的話就加500yen!
地址:山梨県南巨摩郡身延町中ノ倉2926 浩庵(こうあん)
關於旅遊保險:
去旅行如果有機會玩啲刺激活動,揀中國平安旅遊保險就啱晒,份保險會保障返消閒同非專業性質既運動,同其他旅遊保險相比,就算係玩滑翔傘,滑雪,潛水,笨豬跳等等,佢都唔會有高度或深度限制(某啲旅遊保險跳傘或潛水過咗一定高度或深度就唔受保)!詳情可以去呢個網址睇下:https://www.pingan.com.hk/travel/insurance
LikeJapan醒你「半價旅遊保險優惠」:
想去旅行又未買旅遊保險,記得用埋呢個折扣優惠! 只要喺中國平安保險網上投保,喺「優惠編號」輸入「likejapan」,就可以即時有半價優惠!優惠期去到2016年9月30日咋,記得快啲用埋再出發!
*如有任何爭議,中國平安保險(香港)有限公司保留最終之決議權.


text:
《監控資本主義時代》讀後感
作者覺得有唔少人都對依堆新時代嘅監控怪物有深刻嘅洞見,但硬係覺得就咁用乜乜霸權之流嘅唔夠準確,作者就創咗幾個詞彙出嚟:
「監控資本主義」(Surveillance Capitalism)可以睇下面一張圖,雖然書中都仲有一大段詳細解釋;
-「行為未來市場」(behavioral futures markets)就係買賣監控公司「對我哋未來行為嘅預測(甚至乎行為修正)」商品;
「機器控制主義」基於修正,預測,牟利,控制等目的將人類行為及機械化工具化.
除咗三個詞,書中都有不停問三個問題:誰知道(該知識),誰決定(誰知道),誰來決定由誰決定.
老實講未睇本書就咁揾三個詞彙三條問題嚟係冇意思(雖然睇完都仲係一頭煙),直接講本書,小弟非常推介你睇,因為作者真係梳理咗好多例子個案極為深入咁睇由巨頭啱啱入魔去到權力令「法人」腐化嘅歷程;又有一定廣度喺返「用戶」嗰邊出發,例如作者認為嘅第一二三現代性,自由在於意志嘅存在,自我認知....咁啱近排Apple又間接抽擊啲社交巨頭,真心覺得App store嘅更新係會帶起大家對私隱嘅關注,而依個話題亦都係嗰堆資料公司最唔想我哋提及嘅.如果你對上述單嘢或whatsapp直隊資料畀母公司唔係好順氣,或者睇完Social Dilemma,《黑鏡》啲監控題材劇集好有共鳴又有興趣知多啲嘅話咁就去馬啦,唔會失望,最多只會攰.
嘗試整理吓我睇咗啲咩同感受:
作者講巨頭點發大佢哋嘅人生搜刮有四階段:
第一階段為入侵,簡單來講就係就咁入侵,哈哈哈.因為大眾未知,但係當我哋知嘅時候咪俾我哋反彈一下囉.第二階段就係習慣化,因為就算你知咗,喺漫長嘅司法審查同訴訟期間社會點都會半推半就,習慣了.第三階段就係調適,基本上就算有法例出佢咪改少少嘢等自己唔好犯法.第四階段就係改向,基本上只係改變佢嘅操作用唔同拎法但係唔會停落嚟,想拎嘅佢都係會照拎.書中有句意思係:
「曾幾何時你搜尋Google,依家係Google搜尋你.」
好,咁搜刮啲咩?
科學家研究動物嘅探測器,重點就係要喺唔干擾對象嘅情況底下令佢唔察覺觀察過程嘅存在,令對象保持正常嘅心理生理狀態繼續做佢哋嘅嘢.好似貼喺海龜背啲GPS咁去知佢哋游咗去邊咁,依啲睇Discovery Channel會出現嘅穿戴科技,依家就監測埋人類.將智人視為可觀測嘅動物,發現原來搵到堆資料就可以預測智人嘅習性,行為模式同反應.
要知嘅有兩個主要面向,廣同深度:
廣嘅係你所有諗到同諗唔到嘅嘢可以,道路塞車城市Wi-Fi你嘅睡眠質素你早餐講過嘅嘢你返工搭嘅車聽嘅歌睇嘅戲ig睇過又冇畀嘅like面書畀嘅嬲Google揾過嘅字行路嘅速度;深度去到某一個位就可以去分析你嘅歌聲心情情緒弱點性格人格.重中之重其係就係你所有嘅生命經驗.加埋未來近乎會係完美嘅物聯網,世界上萬物都會有感測器,對於監控資本主義嚟講所有事物無論有生命冇生命佢存在嘅狀態都係一樣,就係客觀,可測量,可編入索引,可瀏覽,可搜尋.
咁搜刮嚟做咩?
佢哋要賣嘅嘢係未來嘅行為預測,愈準愈值錢.所以除咗預測我哋嘅行為之外其實佢亦都會有意圖去形塑去影響去改變我哋嘅行為,從而提高佢哋預測嘅確定性,簡而言之我哋而家係變咗實驗嘅白老鼠.近睇佢用手段改變個體係未必會成功,但從人口統計上佢已經可以肯定有幾多百分比嘅人會因為佢而改變咗.
咁有咩問題?
如果工業文明嘅繁榮代價係大自然嘅話,監控資本主義所打造嘅資訊文明嘅代價就係我哋嘅人性.因為佢哋擁有嘅知識力量權力已經係可以影響人口基數一定百分比嘅人嘅行為,當然廣告都會做到同樣效果如果唔係你都唔會買咁多垃圾返屋企.未係重點,監控資本主義嘅影響之下,機器流程取代咗人與人之間嘅關係,演算法嘅確定性就取代咗信任,只要App話yes就係yes,所有嘢只會信整合過嘅數據,令你唔信你眼前嗰對靈魂之窗.其實呢個感受令我聯想到《黑鏡》嘅Hang The DJ,究竟你會想電腦用佢嘅演算法計一個你嘅真命天子/ 女俾你一擊即中,定係用你自己嘅人生一段一段感情慢慢去試錯?
此外作者拎咗少少倫理哲學家嘅自由意志出嚟講,行駛自由意志就係我主張擁有未來嘅方式,因為得意志係唔夠,所謂嘅自由你喺要行駛意志先會出現.而當佢哋嘅行為修正手段已經可以入侵埋你嘅「行為」同「未來」,咁你仲有冇意志同自由.人類由以前創造機械,計算機,電腦去幫我哋,變成人類開始改變自己去適應演算法,而演算法機器喺隨着合流行動,冇任何分流,佢一即是全.例如自動汽車,每一年都有成千上萬人死於車禍,人工智慧就要用唔同嘅方式從每一次錯誤裏面學習,實際上部自動車唔只係一部自動車,佢係全世界自動車嘅經驗,所以佢嘅經驗會學到比人類更多更多.我哋最後,或者依加已經好似人類版蜂巢一樣,不斷地被計算同試錯,所有「例外」都係「意外」唔應該存在.你只可以異性戀一夫一妻揾份牛工上車生2.1個後代維持人口活力如此類推,因為咁對政府對社會都好易預測.
另外作者有好似Netflix套'Social Dilemma'咁提到年青人嘅心理特徵,嗰個時期他人眼中嘅「我」係邊個就係邊個,因為年青人仲未打造屬於「自己」嘅內在空間,「我」完全係為咗他人嘅觀點而存在,所以少咗他人嘅注視(views/like),「我」生命隨即熄滅.意味着依加一出世就已經有社交平台嘅新一代要脫離呢個混合體嘅狀態就愈難,對於我哋呢啲年青時代未有社交平台嘅人來講可能好難明,因為我哋當時個世界只係得我哋面對面見到嘅百零人,依家我哋連接嘅係全世界網上面嘅人.當「我」對他人嘅like越係依賴,「我」就越難進行自我建構,當「我」內外在失衡就會好易有人格障礙,越嚟越想受到他人重視,更甚者仲會拎黎比較.所以嚟緊嗰一代面臨嘅唔只係外在環境問題,仲有內在.
作者亦都有提到中国嘅社會信用系統,但佢認為社會信用系統同本書嘅主題就有啲唔同,因為中国唔係民主國家, 中国嘅文化同西方文化差天共地咁喎.不過中又好美又好,每次接觸一次數位裝置你都會受到轉換分類作預測之用,中国嘅就出一個人格信用分數,但係喺外國所有嘅網絡事業都會評你分,不過佢點計同計嚟做咩你又唔係好清楚咁啫.當然,依刻啲科網未有極權所以喺西方國家尚有零聲嘅反抗,依點亦都係點解奶共豬閪伯咁撚想入中国嘅原因,有無限嘅資料搜刮權力就代表住佢可以控制所有入面嘅人因為佢可以畀你老豆老母你伴侶同你自己更清楚你.
除個人嘅問題外作者都有從社會睇件事,本來資本主義已經開始步入新封建時代/世襲資本主義,因為上層嘅權力財力已經大到連政府都不可動搖,下層向上嘅機會愈嚟愈少,又係返返去鬥識投胎嘅遊戲.而工業化後嘅「腦細揾到錢加人工畀員工買嘢落返經濟再畀腦細揾錢」嘅「好循環」亦都冇咗,大部分錢只係流去全球嘅幾百人/法人,而佢哋,例如Google,請最頂尖嘅科學家唔係要解決全球所共同有嘅問題,而係要用佢哋嘅聰明才智搜刮人類經驗,將我哋變成數據去預測去影響去形塑同控制我哋嘅行為佢哋繼續累積財富.
呀有一點好重要,作者唔係反對資訊科技發展,佢反對嘅係以監控(同一大串嘅操作)同失控嘅資本主義作為少數權貴嘅獲利手段,無視人性.
好,好似好絕望咁,最後作者點總結畀個希望我哋?最最最後嗰段就係:
「柏林圍牆的倒塌有眾多原因,不過其中最重要的就是因為東柏林人們「到此為止」的怒吼.我們也能寫下許多「偉大,美麗」的新事實,將數位未來重新打造成全人類的家園.讓「到此為止!」這句話成為我們的聲明吧.」
想知多啲嘅就自己睇吓消化吓.
後記:當初睇書同寫後感嘅時候係大約2020年尾,當時未接觸任何crypto嘅概念,到今日見到FB要轉埋做Meta,希望自己同大家對未來嘅中心化元宇宙會加倍小心,免得過都唔好入去了.
監控資本主義時代(上卷: #基礎與演進)
ISBN: 978-957-13-8116-9
監控資本主義時代(下卷: #機器控制力量)
ISBN: 978-957-13-8117-6
作者: Shoshana Zuboff (台譯:肖莎娜·袓博夫)
譯者: 温澤元,林怡婷,陳思穎
英文書名:”The Age Of Surveillance Capitalism - The Fight For A Human Future At The Nee Frontier of Power”
出版: #時報文化出版企業股份有限公司#Surveillance_Capitalism #The_Age_Of_Surveillance_Capitalism #監控資本主義時代 #讀後感 #圖文並茂 #書 #書中自有黃金屋 #書中自有顏如欲玉 #閲讀報告 #books #書籍介紹 #閲讀 #閲讀筆記 #閲讀筆記 #講讀
Like my work?
Don't forget to support or like, so I know you are with me..


text:
Boxful成日提醒大家,要做好家居儲存收納,控制濕度係十分重要;尤其香港近海而潮濕,如果家居抽濕做得唔好,你嘅收藏物品好容易會「壞咗」,到時真係喊都無謂!有個講法,話其實開冷氣機就可以同時抽濕,唔使一定要另外添置 抽濕機 ,到底咁樣係咪可行呢?
冷氣
盛夏降臨,相信大家不論日夜都會喺冷氣機嘅「照顧」之下過日子!但係冷氣機日開夜開,其實都好傷,極需要有適當嘅「照顧」,等佢哋保持最佳效能同延長夀命.以下係一啲 冷氣機保養 嘅基本步,針對番家居冷氣機,俾大家參考一下.
夏日炎炎,想家居保持涼快舒適,冷氣機自然不可少.然而,風扇作為比較慳電同環保嘅電器,亦係一個相當好嘅選擇,好多時以風扇配合冷氣機一齊使用,降溫效果會更加理想,既可以提升舒適度,亦可以幫你節省電費.市面上嘅風扇種類繁多,令人眼花繚亂,Boxful就同大家認識下風扇嘅不同種類,同埋提提大家一啲 選購風扇 時要注意嘅事項.
冷氣機雖然多數於夏天使用,但其實等到夏季你先發覺部機有事已經太遲,全年嘅保養係相當重要.平日 冷氣機保養 功夫做得足,唔單止可以提升冷氣機嘅效能,仲可以延長佢嘅夀命!等Boxful醒你幾招保養家居冷氣機嘅小貼士.


text:
「由幾時開始間屋多咗咁多嘢?」
呢個問題相信你都問過自己好多次,尤其當你嘅「蝸居」雜物愈多,空間愈少嘅時候,就覺得單位冇想像中咁實用,雖然唔可以將間屋變大,不過可以教你10個收納儲物嘅小貼士,增加返屋企嘅空間感:
1. 鞋
「開心買鞋,唔開心都買鞋」
買到成屋都係鞋,但係都仲繼續買緊?想騰出更多空間放鞋,先唔好將鞋平排放埋一齊,而係用鞋架將鞋上下疊住咁放,就可以騰出多一倍嘅位置.
2. 行李箱
你有冇諗過大型家具嘅背後,係個好好存放大型行李箱嘅空間?例如唔好將梳化完全貼牆,而係利用嗰個空間擺放行李,咁就夠晒Perfect啦!
3. 冬天衣物
利用真空收納袋,將大型冬天衣物縮細後,再放入行李箱,就可以完美隱藏啦!
4. 廚房電器
攪拌機,麵包機,氣炸鍋等等,可能幾個月先用到一次嘅大型電器,有時都幾嘥位㗎!如果覺得放入櫥櫃拎出拎入好麻煩,可以試下用「摺合式多用途服務用車」存放,拎嘢方便咗,自然煮咩都得心應手啦!
5. 歷年來未用過又唔捨得抌嘅生日禮物
呢堆物品可以用收納箱,一次過存放喺貯物櫃後面或者貯物櫃裡面大量未用過嘅空間,例如衣櫃頂或者衫堆下嘅位置.
6. 額外嘅床單
要存放多出嘅床單,可以摺好後放入枕頭袋,慳位之餘,下次成套換嗰陣,就方便好多喇.
7. 健身器材
香港地寸金尺土,未必個個屋企奢侈到可以擁有自己嘅 Gym 房,加上好多健身器材都三尖八角,好難擺得整齊.呢個情況可以將啞鈴,槓鈴片,壺鈴等統一放入四方形箱,營造整齊外觀;健身踏板唔用嗰陣可以打直攝入櫃邊;阻力帶同瑜伽墊就可以掛喺牆,啲帶唔會繞埋一堆之外,又唔駛搵地方放瑜伽墊;健身球大大嚿咁阻埞,每次用嗰陣攞出嚟泵氣再放氣又好麻煩,其實唔用嗰陣可以攞佢當櫈坐,又或者收喺枱底就可以慳位啦!
8. 必需品
喺洗衣機或者馬桶上面安裝,就可以騰出更多位置,擺放清潔用品同廁紙呢啲常用必需品.
9. 無需要嘅物品
當你歸類出冇用嘅物品嗰陣,其實你已經可以將佢哋整理好,再放上 Carousell 賣,賺返少少外快.不過講就容易,做就難,如果未捨得賣出去嘅嘢,有個終極方法可以令你知道呢樣物件對你嘅重要性,就係試下將佢放埋一邊,睇下過咗段時間仲記唔記得佢嘅存在~
10. 其他
無論間屋幾細都好,要騰空多啲位置,其實冇想像中咁難!可能只需要換一個有儲物空間嘅床架,又或者搵方法整理好啲物件就搞掂!如果你係想有多啲內置儲物空間,平平地翻新下間房都係個唔錯嘅選擇.
裝修工程:
不過要留意,如果你係想整地台,起牆或者打通房間嘅話,就記得要遵守同符合房屋署嘅規定啊!如果諗埋長遠需要,買間大啲嘅屋會係個更好嘅方法.即使你而家未必需要多一間房,不過考慮到日後生小朋友,就可以將多出嚟嘅間房改成BB房,講緊可能畀多約二百萬嘅價錢,就可以多一間房,咁樣計法就化算好多啦!
2房單位:
有時候只要俾啲時間執下屋,就可以令間屋更加整齊,不過有時亦代表你可能要換間更大嘅單位啦!要間屋整齊乾淨,其實有好多方法,如果一定要揾個扚起心肝行動嘅理由,其實好多研究都顯示執屋有助減壓,可以改善身心健康㗎!你都快啲行動啦!


text:
又懶左幾個星期無寫到細B既懷孕日記喇!因為呢幾個星期都無去到私家到做檢查,啱啱今日就去左私家到做檢查,係公司奴有D同事話我個肚好細,都有D擔心,今日去做檢查個時就順便問下醫生細B個SIZE係未細,同SZIE正唔正常,點知俾醫生話我,叫我唔使理D人講咩.因為CHECK左細B個SIZE係正常,同我個週數係一樣,但係我既體重就重得快左,但係醫生話唔緊要,因為我本身未有細B先得97磅,就算而家重得多D都無所謂.咁我就可以放心食埋呢2個月喇!
仲有呢幾個星期都都無咩特別,最特別就係我地一家四口第一次去左影樓影相,希望影得好啦!聽日就可以去睇相喇!真係有D緊張呀!
仲有就係國皇之家既姐姐已經黎左幾日喇!暫時我覺得都OK,Mancent仲好跟姐姐,
成日把口都叫住姐姐姐姐,有一日我放工返到屋企,Mancent啱啱起身,佢第一句就問我"姐姐呢?"真係俾佢激死呀!仲有嫲嫲同Mancent & 姐姐落街佢就同嫲嫲講唔拖嫲嫲,要拖姐姐.不過都好既,起碼Mancent肯跟姐姐,同應該姐姐都對Mancent唔錯.如果唔係都唔會咁跟姐姐啦!希望呢個姐姐真係好啦!
請外籍家庭傭工一個月平均要幾錢 (連什費)
國皇之家既工人(加陽光女傭好唔好原因)


text:
(星級理財)陳啟泰的退休三寶:樓 健康 工人姐姐
327,803 次觀看
今集「星級理財」,陳啟泰會分享佢嘅人生觀同埋退休準備.陳啟泰最為人熟知嘅就係「百萬富翁」主持,但原來佢當初入行最想唱歌同拍戲,所以佢話「有錢先可以談理想」呢句說話某程度係啱嘅.
就好似佢咁,入行前想做大明星,大歌星,最終靠做主持入行,再利用知名度去發展其他演藝事業.佢仲話年輕人有時太急於實踐自己嘅想法未必係好事,凡事多試幾次,試咗唔啱亦唔好死纏,應該搵下一個發展機會.
上集佢講到一早已經賺倒人生嘅第一桶金.今集佢就講話原來一早已經儲夠錢退休.佢話退休唔洗好多錢,最緊要有屋住,有健康,同理有工人姐姐!
住屋間題已經一早解決,按揭還清,亦無打算換樓.想要工人姐姐,主要因為想舒服啲,唔洗自己煮飯,洗碗同打掃.至於健康,因為失眠18年,佢切身體會健康嘅重要性.因為無論你有幾多錢,無健康都享用唔倒.佢同太太有一個特別嘅諗法,就係唔相信保險,因為佢哋覺得寧願唔生癌,都唔想要一億元的保障.佢依家主要靠多做運動同一啲另類療法養生.
最後佢講到退休藍圖一個重要嘅組成部分,就係「退而不休」.佢希望他日百年歸老,可以好似修哥咁繼續工作,咁樣係好理想嘅生活方式.
想知道更多陳啟泰嘅退休部署同諗法,就要睇今集「星級理財」.


text:
相信好多人以為黑頭粉刺針清最乾淨~其實,今時今日清黑頭粉刺唔駛再捱痛,仲可以生多3倍膠原BB收細毛孔!今次要同大家講去免費試做reenex hydrafacial嘅效果&原理!reenex hydrafacial又名「污糟水」,reenex hydrafacial主要分為2個Steps:先用真空吸管吸走黑頭粉刺,疏通毛孔;之後再導入幹細胞複合生長因子精華,增生3倍膠原BB,加快收細毛孔同減淡皺紋!
係咩原因令我去試做reenex hydrafacial呢?一直以嚟我都好注重保養肌膚,有時都有d同事話我睇落似二十出頭.但自己知自己事,有邊個估到當初好後生嘅90後,其實已經3字頭呢T_T.就算我日日勤力清潔,再搽cream用serum都好,都阻止唔到毛孔,法令紋,眼尾紋嘅出現.
都唔少friend同我一樣有毛孔,表情紋問題,時不時會交換下護膚心得,不過大家都未搵到有效嘅護膚品.直到一次,約左個friend出黎meet up個時見到佢皮膚靚咗好多,最明顯係兩條法令紋都淡咗!我即刻問佢做左咩咁犀利,佢話覺得護膚品唔係好work,與其哂錢哂時間係咁試,不如直接去試做facial,估唔到效果咁明顯,佢話新客可以上網登記免費試做reenex hydrafacial!reenex係港九地區都有分店,time square分店就最近我公司,book完lunch就可以去試做reenex hydrafacial,好方便!
上reenex個網睇話做6次,就可以維持3年不老!講到咁犀利~就等我公開今次試做reenex hydrafacial嘅感覺同效果.
Lunch hour上到去time square店,量體溫消毒雙手,登記完之後等入房,唔講都唔知原來都幾多人lunch去做facial,雖然人多不過唔駛等好耐就有治療師帶我入房!咁岩有個清潔姨姨係間房行出黎,原來岩岩消完毒,呢個時期,聞到陣消毒味個人都安心啲.試做reenex hydrafacial之前,治療師講解俾我知reenex hydrafacial嘅功效,特點同步驟.再問我平時用開咩護膚品同埋做開邊啲facial,了解我皮膚習慣同特性,都冇hard sell,skip咗我最怕怕嘅一環,好感動!
感動完就正式開始試做reenex hydrafacial!過程分為2個Steps.
reenex hydrafacial第1個Steps,治療師會用真空吸管喺我塊面到係咁吸,一邊pump出果酸去溶解黑頭和粉刺,一邊配合埋真空吸管好似吸塵機咁吸走老化死皮同黑頭粉刺,你會feel到有液體流出黎,不停溶解面上嘅老廢角質同黑頭,加上真空吸管,可以吸走肌膚深層下嘅毛孔污垢,鼻翼咀角D細位都可以照顧到,成個過程唔會痛之餘都幾舒服.終於唔駛再捱針清!舒舒服服都可以清除哂所有毛孔污糟野,仲有效提昇肌膚光滑度同肌膚吸收能力.
完成後我就見到有一支黃黃黑黑嘅液體,俗稱「污糟水」,係積聚係皮膚底層,包括黑頭,粉刺,油脂等所有污糟野而成…
吸哂污糟野,清潔好毛孔後,皮膚吸收同滲透力大增!治療師就即刻把握時機,進入第2個Step.
當確定肌膚乾淨後,reenex hydrafacial第2個Step就會利用雙向引流設計機頭,導入reenex 獨家升級版幹細胞複合生長因子精華!治療師就會以打圈方法將升級版精華導入肌底,因為已經疏通晒毛孔,肌膚滲透力大增,精華更快直達皮膚膠原層,提供營養俾膠原媽媽,令膠原BB數量生多3倍咁多!有膠原BB皮膚就可以加速收細毛孔,有效KO法令紋,眼尾紋!
試做完reenex hydrafacial之後,治療師可以根據污糟水嘅情況,去判斷你嘅皮膚質素同情況,可以檢討下平時護理皮膚係咪出現咩問題,或者更需要增強邊一種保養,都真係幾專業!
我試做reenex hydrafacial後,即時見到效果都好明顯,reenex hydrafacial清走晒d暗啞死皮,黑頭粉刺,試做完照鏡見到肌色平均咗白咗,毛孔細咗,篤落塊面到水潤有彈性咗,皺紋亦都淡咗!想皺紋再淡D就要keep住做,效果就會更好.試做reenex hydrafacial後返到屋企,見到之前每個月都用幾千蚊買嘅skincare product,都有少少後悔…
但唔緊要!而家開始將每個月嘅護膚基金放落reenex hydrafacial到都唔太遲~我都有介紹同我一樣有毛孔皺紋煩惱嘅friend去reenex試做hydrafacial,舒舒服服,效果好好,而且係完全免費的!如果你都有興趣都可以上網book試做reenex hydrafacial~~~
可以click呢度登記試做reenex hydrafacial:http://bit.ly/HGF_new2021


text:
Take in consideration that you could need the FULL WidgetKit version.
做個小礦工 oo 鞍山探索館 – 鞍山旮旯墟
話說大半年前小小豬睇THINK BIG節目時,其中有一集係介紹鞍山探索館,佢見到節目入面嘅小朋友學做一個小礦工,佢都不知幾有興趣,仲叫我帶佢去玩.難得小小豬有興趣,我當然好樂意帶佢去玩,不過原來參加活動係需要自行組團,每團最少都要10個人,所以就冇得去玩了.
見佢地將會舉行「鞍山旮旯墟」,有得報名參加礦工學堂同埋導賞團,正正係小小豬最想參加兩項活動,所以就即刻登記報名,帶小小豬嚟體驗做個小礦工半天啦~
時間剛剛好,我地就即刻去報到,準備開展小小豬期待而久嘅小礦工之旅~
首先就係觀察下礦石同普通石頭嘅分別,原來礦石係會有一層閃閃嘅石粒粒呀~
體驗左兩個小實驗之後,當然就到聽故事時間,聽負責哥哥姨姨講解採礦歷史~
之後小小豬就到左第一個好想參與活動,就係可以親歷體驗採鐵沙.雖然都只係少少嘅鐵沙,不過各位小朋友都好認真,小小豬就更加,因為佢話好擔心採唔到鐵礦,所以全程超認真咁去做…哈哈哈~
有DADDY幫手,咁就可以順利完成,不過…其實個磁石吸住啲鐵礦又幾靚,有啲似花花呀~
唔覺唔覺我地就體驗左一個鐘嘅礦工學堂,我地製作埋礦工工牌之後,就可以放工啦~
初時我以為個導賞團係鞍山探索館附近,但原來唔係咁簡單,要行去另一個山頭入面先可以去到礦場.竟然報左名就當然繼續,所以三口子齊齊跟住導賞團員帶我地行啦!
不過,一邊行一邊聽住姨姨講解昔日礦工生活,真係可以對昔日礦工嘅生活了解根多~
其實昔日開採礦時水源都係受到污染,但無奈整條村都係得一個水源,所以當年礦工都被迫照飲.飲用受污染嘅水,再加上辛苦嘅探礦工作,所以一般礦工生命都係好短暫,真係好婉惜呀~
我地依個礦洞係屬於240ML(即洞口位於海拔240米高),由於已經封左,所以係唔可以入去參觀,只要可遠望入去睇下礦洞(記住千其唔好爬入去,因為真係好危險呀)~
嚟到依度,小小豬已經急不及待拎佢個磁石出嚟,因為到左佢最..最…最期待嘅環節,就係利用磁石搵出含有礦物嘅礦石~
我地依個導賞團都大大話話行左差唔多兩個鐘,小小豬就極度享受,不過我就攰到冇朋友,所以一返到鞍山探索館,第一時間就入去礦工CAFE休息返夠本呀~
食物都係以體驗礦工生活為主,不過因為我地太晏了,好多食物都賣晒~
最後只可以食饅頭頂一頂肚(不過…..我都係想坐多啲….哈哈)~
其實今日都有好多攤位遊戲,不過因為間斷性落雨,所以好多活動都停左,大家都唯有迫入市集避雨,所以入面真係勁…勁….勁多人呀~
其實我地都未行夠,不過因為見好大舊黑雲嚟緊,為左可以安全渣車離開,所以我地就準備回程了~
今日小小豬都叫做體驗左佢最鐘意嘅兩個活動,所以佢都應該係好滿足,但就因為天雨關係,我地都未行晒整個探索館,有啲兒時玩意都未玩,有少少未盡慶啦!(亦都因為太滿足,所以不停叫我再帶佢嚟參觀)
我會密切留意鞍山探索館資訊,當佢一有活動舉行時就再帶小小豬嚟玩多次,難得佢鐘意,又係一個可以學到知識,又有意義嘅地方,我絕對唔介意報名嚟玩多次呀!
溫馨提示:
– 由於始終都係會行山路,那條路都唔係平坦,所以唔太建議太細嘅小朋友去參加,始終小朋友安全係最重要嘛!


text:
「的士」
其實點解好多人都唔鐘意搭的士?原因好簡單,因為態度唔好,經常性拒載,坐車重要帶埋路,經常危險駕駛,揸車好似揸船咁,等等.而好多時我坐的士都坐到暈,就算自己揸開車到坐到作嘔.有陣時坐車仲要睇人面色或者俾晒說話你聽.而自己揸車嘅時候就一定非常小心啲的士,因為佢哋真係亂咁嚟,真係撞咗都唔知乜嘢事.當然唔係個個的士司機都係咁,不過十個都有八個.
「司機」
唔知大家今日有冇留意到有一段新聞關於一個的士司機將一個媽媽係搭車期間餵哺母乳嘅片段上載上網!睇到之後真係好嬲,其實關你乜嘢事,就算係都唔應該將條片放上網.而家係咩嘢年代,餵哺母乳係好正常嘅事,連簡單嘅尊重都無.其實佢知唔知道餵母乳有幾辛苦?嚟啲人真係要拖出去打!啲人真係離晒譜,香港好多地方已經唔夠設施,依家仲要俾人偷影兼且擺上網,真係人神共憤!
「私隱」
講真啲的士成日話加價,但係服務嘅質素就每況越下.依家仲話要係的士車廂入面加監控設施,以便控制質量.如果好似單新聞咁基本上坐的士無晒私人,真係唔知幾時會俾人監控.如果係要提升服務其實仲有好多方法,所以有必要監聽同錄影咩?如果係咁我相信好多人都選擇唔搭的士,因為基本上會毫無私隱可言!所以佢哋話人哋搶咗佢哋啲生意,其實係唔係應該先檢討自己先呢?
Also published on Medium.


text:
17 6 月 個案分享:天然護膚品都致敏?生物共振技術找出致敏源
(個案分享:有機護膚品等於人人啱用?)
生物共振儀器可以做食物測試,知道自己對咩食物過敏,咁護膚品,化妝品又可唔可以做測試? 梗係得啦!
E小姐因為天生患濕疹,全身皮膚勁容易敏感,近年都特別會揀標榜有機,天然嘅護膚品,但係身體同臉都依然會間中起敏感同痕癢,雖然唔係好嚴重,但依然好困擾生活.
Immu Health以生物共振儀器為E小姐做療程,起初E小姐諗住係自己喺飲食方面冇節制,導致皮膚狀態唔好.之後佢亦做咗食物檢測,好多濕疹人唔食得嘅蝦同蟹反而冇事,對牛肉,羊肉過敏之餘,就連豬肉唔食得.當E小姐好乖咁每星期做療法,戒晒唔食得嘅食物,身體依然出然痕癢,嘴唇仲間中會又痕又腫.後來,E小姐將佢用緊嘅護膚品,日常用品,包括面霜,面精華,爽膚水,潤唇膏,洗頭水,沐浴露,身體潤膚膏等等,都帶嚟做檢測.結果發現佢用緊嘅有機品牌潤唇膏,身體潤膚膏同洗頭水,都係唔適合佢用,咁就解釋到點解佢會間中嘴唇痕癢,同埋身體皮膚過敏.
天然,有機品牌嘅成分雖然係源自大自然,但有啲人對蔬果會出現敏感,同樣嘅原理下,天然嘅嘢的確未必適合每一個人.想知道自己使用嘅護膚品適唔適合自己?會唔會日日用緊有害嘅嘢自己都唔知?帶平日用開嘅面部同身體用品上嚟Immu Health啦,我哋為你利用生物共振儀器搵出致敏原!


text:
墨子攻略,墨攻. 一個係套戲未上影之前o既暫名, 另一個係正式上影o既戲名. 估唔到變成兩個字之後, 個感覺會唔同晒, 即時好有氣勢呢套戲係拍攝o既時候, 我已經話會去睇, 終於今日同 Victo 去o左觀塘 apm 睇. 除o左因為有劉德華主演之外, 我諗另一個原因係個戲名吸引我! 你睇我一開首就介紹戲名, 就知我好喜歡啦! 唔好問有乜咁吸引, 我都唔知, 總之就係喜歡!
成套戲其實都算 OK, o的場景, 特技, 動作武打, 故事方面, 都係中上水準. 不過稍嫌係革離同逸悅o既愛情方面著墨唔夠深, 亦估唔到逸悅係會.. 近年劉德華o既戲同歌, 都有好多哲理, 好有意思, 係要你用心去體會, 細味! 之前好似有大隻佬, 而呢套都係咁…. 墨家思想!
好喜歡電影中一句對白, 大概意思係咁. 呢個世界有對與錯, 但係好多時, 你明知係對o既, 你都未必會去做! 反映到現實o既無奈! 而墨家思想o既兼愛, 係電影中就反駁為, 應該要懂愛! 唔知大家有無諗過箇中道理? 而家睇電影, 真係要慢慢去感受電影當中o既涵意.
講下 apm 戲院, 真係幾好. 座位寛敞, 斜度又夠, 完全唔會擔心比人遮住, 座椅背又夠高, 可以承托埋個頭, 成套戲睇完, 都無唔舒服o既感覺, 大家下次可以去 apm feel 下!
P.S. 係度多謝老婆安排o左今晚呢個咁好o既節目, 好開心!!


text:
呢篇送給即將出發旅行,但仲煩緊行李牌款式要揀咩好,或者係想要送行李牌當禮物畀親朋好友,但面對五花八門嘅款式又唔知點揀嘅你,我哋就從12星座嘅特質同個性著手,搵出最適合嘅行李牌啦!
- 牡羊座──極簡至上.
牡羊座朋友仔個性較急切積極,行動力十足.對於凡事講求效率嘅牡羊座嚟講,其實唔洗太多複雜嘅花樣,簡單好用,只要一綁或者係一扣就可以拉住行李箱出發嘅經典款式先係最推薦嘅!
- 金牛座──襟用最重要.
金牛座個性比較保守務實,刻苦耐勞,雖然經常畀人話係固執,但其實亦都係最堅持到落去嘅星座之一.推薦畀金牛座嘅最好款式會係堅固又襟用嘅金屬款哦.
- 雙子座──更多創意同想像.
雙子座同學仔性格上與其話係善變,不如話比較奔放靈活,應變力強.推薦畀求新求變雙子座嘅行李牌會係外型變化度高,綁法更自由嘅特殊長條款.
- 巨蟹座──懷舊最好,回憶相伴.
巨蟹座心思細膩敏感,低調保守,而且係公認為係最念舊嘅星座.
推薦畀巨蟹座嘅行李牌通常會係經典卡通款!因為呢啲懷舊動畫可能會係巨蟹座童年回憶重要嘅一部分.
- 獅子座──唔怕受到關注,只怕唔受關注!
獅子座嘅朋友最容易畀人評價為「驕傲」,「自負」,但其實獅子座仲有領袖氣息同埋鐘意受矚目嘅特質.適合獅子座嘅行李牌會係前衛大膽或者係用色華麗高調,最好係一眼就可以睇到嘅搶眼款.
- 處女座──髒污退散.
處女座嘅特質不外乎就係完美主義,冷靜謹慎同埋嚴重潔癖,對於處女座嚟講,本質比起外在更加重要.推薦畀處女座朋友嘅行李牌會係深色系唔易污糟嘅實用款.
- 天秤座──「啱啱好」先係最好.
處處講求公平嘅天秤座其實仲有慵懶優雅又有藝術感嘅氣息,而且處事都偏向中庸.推薦畀任何事都要啱啱好嘅天秤座──無論大細,形狀質料軟硬度全啱啱好嘅長方形軟膠行李牌.
- 天蠍座──品質第一.
好惡分明又重情感同埋「外冷內熱」,除咗呢啲特徵之外,天蠍座朋友仔其實對於物質層面嘅原則係重質唔重量嘅,根據呢個性格特質,適合天蠍座嘅行李牌款式會係襟用又好睇嘅皮革款!
- 射手座──創意無極限.
射手座嘅朋友性格善良,偏好自由,而且唔鍾意受束縛.對於咁自由如風,唔願受限又勇於嘗試嘅射手座嚟講,非一般形狀嘅特殊造型行李牌都非常適合哦.
- 摩羯座──唔只幽默仲要襟用.
摩羯座嘅同學有獨特嘅幽默感,笑點都好特殊,但其實佢哋做人係幾有原則又務實.推薦畀摩羯座嘅行李牌會係幽默感同襟用度兼備嘅得意軟膠款.
- 水瓶座──捉摸唔到才先係王道.
「鬼靈精怪」,「怪人好多」水瓶座嘅朋友最常畀人咁講,但其實水瓶座更多嘅係直率誠實,鍾意跳脫框架.所以外表造型特殊,又幾有趣味嘅行李牌會推薦畀唔按理出牌嘅水瓶座.
- 雙魚座──含情脈脈
柔情似水嘅雙魚座,感情豐富又浪漫,情感細膩.最推薦畀感性雙魚座嘅行李牌會係做工細緻,最可以反應出雙魚座細膩心思嘅電繡質料行李牌.
當然依據唔同嘅需求或者場合會有其他篩選條件,但根據個性特色嚟分析亦都係一種有效嘅挑選方法,咁樣一嚟唔理係送禮定自用,買嗰陣再唔洗再猶豫不決啦!
睇完咁多種類,質料同造型,係咪而家先發現原來行李牌都有咁多選擇可以參考!
無論係咩款式定材質料,集比都可以針對需求幫您製作出專屬嘅行李牌,快啲嚟搵!我哋將訂造行李牌都放喺集比啦!


text:
「智能」
正當好多人討論人工智能嘅發展嘅時候,當然有支持亦都有反對嘅聲音.人工智能基本上係將人類嘅智慧數碼化,再運用程式去不斷學習,然後再作出最好嘅決定.而另外一樣嘢就係要靠硬件去同人互動,例如機械人.其實大家最怕嘅應該因為電腦係二十四小時唔使休息,有無限嘅資訊同記憶,所以如果有人利用咁強大嘅智慧去破壞社會安寧嘅話,其實真係同好多電影橋段無分別.
「結合」
每樣嘢都有好有唔好,就正如人工智能,因為大家都知如果發展成功嘅話,其實會對我哋嘅社會以至日常生活帶嚟幾多好處.至於點解伊隆馬斯克要投資人腦同人工智慧結合嘅技術?當然其中一個原因係希望提升人類大腦嘅能力,等人類唔會俾人工智能淘汰.只不過點解要同人工智能結合?相信其中一樣嘢就係機器係無感情,只係會作出所謂嘅最好抉擇.所以如果同人腦連結,咁某程度上人類仲係凌駕於人工智能.
「威脅」
當然好多嘢到而家真係起步階段,如果而家唔做好預防措施,如果真係有一日人工智能真係覺得人類會威脅到佢哋嘅話,人類或者真係會由創造者變成受害者.講到咁真係有少少似前幾年嘅一套電影「超越潛能」,當然結局係要將整個互聯網完全摧毀先至可以保衛人類.所以人類係應該害怕人工智能,但係將人工智能同人類結合又係唔係一個最好嘅選擇?嚟刻相信無人可以作任何嘅定論!
Also published on Medium.


text:
“吸煙15年的肺黑點的痛楚沒有了,心肺功能提高了!腎強壯了,竟令57歲的我回復30多歲時的晨勃再出現!” - 謝景煌,商人,171217
詳細文字版
我姓謝(景煌)的, 係一個做生意既人.
依家我想講吓武當既五臟內養功我練左之後的體驗. 咁五臟內養功係固名思議啦, 就係練心肝脾肺腎, 咁呢五個臟腑最主要就係練, 強化左呢五個臟腑既力. 咁我練左我學左四個月左右,我就係個肺個度呢, 有明顯反應. 因為我開始練果陣時呢, 因為我以往我就係食左15年既煙, 咁跟住我結左婚之後呢, 1997年我就開始戒左喇. 咁始終個肺, 我自己都知道既, 唔好既野, 啲黑點呀照X光都睇到架, 一點一點一點已經係藏左係個肺到架喇, 呢個係永不磨滅架! 咁我呢個五臟內養功尤其是個肺, 每一次練, 都有針”吉”的痛, 都唔係話好小痛, 都一種痛既感覺都好辛苦既, 每一次都咁樣. 咁練到近排我再係五個月度喇, 已經, 咁開始個痛楚開始慢慢慢慢咁減退, 咁近來, 我跑步個時個心肺功能呢係比以前好左好多, 同埋呢肺的活量我覺得係大左既, 咁就係我練肺的體驗.
另外一個臟腑就係腎. 咁腎呢, 腎為先天之本丫嘛. 咁腎的體驗我最明顯呢就, 我今年57歲喇, 我已經未試過, 係近呢十幾年裡面呢, 已經未試過晨勃的現像, 咁我大概練左4個月度呢, 就開始慢慢每一朝早瞓醒覺起身, 都有晨勃的現象, 而且每一朝早都可以維持到一啲時間, 咁呢, 我覺得已經好得意喇, 因為點解, 因為以前晨勃的現象個果係三十幾歳好後生果時先有, 我今年57歲, 我依家都可以有返呢個咁既機能, 強化左呢個咁既機能的效果出黎, 咁一定係歸呢個五臟內養功, 即係練呢個效果係練得非常之好, 同埋呢就, 令到生機勃勃呀, 所以呢個就係我自己最好的體驗!


text:
一秒決定用邊種印刷技術
大家有冇發現,當你地準備好設計既時候,好多時都唔肯定應該用邊一種印刷技術先可以配合到你地既衣服設計或者班衫,又或者睇完我地既印刷技術頁,都唔太肯定應該用邊一個方法先可行,又或者揀好方法但係職員同你講依個方法唔太適合你既衫呢?
係依篇文章,我地會用圖案係唔係實色依一個籣單既指標黎判斷你地既圖案設計係適合邊一個印刷技術.你可能會問,點樣既圖案先算係實色呢?答案好簡單,就係你既圖案既色係唔係可以確實咁樣數到係幾多隻色,不過要記住,漸變既顏色唔可以當係2個色,因為係漸變既過程入面係有多到你用肉眼數唔到既色係入面.
實色的印衫技術
1.絲網印刷
絲網印刷既原理就為圖案入面既每一個顏色開一個絲印既網版,然後再掃番相應既絲印印漿係唔同既網版上面,從而印出一個多色既圖案.心水清既讀者應該可以發現跟據以上既講法,如果一啲漸變色既圖案係溝唔到一啲漸變色既印漿出黎印落件衫上面,所以我地先張佢地歸類為實色既印衫技術.
2.刺繡/繡章
無論係普通既刺繡,繡章,貼布繡或者係其他既刺繡技術,如果要用到刺繡既話,我地會首先進跟據圖案設計進行打帶既程序,讀者們都可以張佢理解為好似絲網印既開網版,打完帶之後我地會選番相對既線進行刺繡.當然,係印刷多於一種顏色既圖案係會用到唔同顏色既線,但係現時係市面上係唔會搵到漸變色既線,所以刺繡既話都係適用係實色既圖案上面.
非實色的印衫技術
1.燙畫/柯式燙畫
燙畫可以應用既圖案十分廣泛,我地會首先張需要印刷既圖案打印落去一張燙畫紙,原理同用影印機一樣,打印係燙畫紙上面既圖案係冇顏色上既限制,無論係單一個色或者係無限咁多個色做法都係大同小異,印好圖案係燙畫紙之後我地就會直接張燙畫紙用熱燙機印上係衫到,所以要印漸變色既圖案既話大家都可以考慮用燙畫.
2. 熱昇華
相信大家對於熱昇華依個字一啲都唔陌生,依個技術好多時都會用係運動波衫上面,大家係街見到一啲成件都花碌碌既波衫或者係成件衫都有一個好靚既漸變色底圖都係用熱昇華印刷,熱昇華既原理就係首先張衫既顏色,底圖同埋需要印既圖案都一次過印落去一個媒介上面,然後再張圖案印去布上面,印係上面既圖案摸落去係唔會有特別既手感,但係熱昇華既方法只可以用係聚脂纖維既運動布料上面,想揀熱昇華既朋友仔需要注意一下.
3. 數碼打印
大家可以張數碼打印想像成我地一般既彩色打印機印圖案落紙一樣,當我地係電腦製作好圖案之後,透過衣服印刷專用既數碼機就可以張圖案直接打印係衫上面,用數碼打印印既衫摸上手會比較細緻,同時都唔會影響到衣服既透氣功能.比較常應用係數碼打印既圖案有潑墨,水彩圖案等等色彩繽紛既圖案設計.
4.絲印油墨
絲印油墨係絲印既其中一種,可用係印刷多色或漸變色圖案,但係用既漿同埋實際既做法都同一般既絲網印刷唔同.師傅先按照CMYK同埋白色來開版,然後再按照需要印刷既圖案黎做調整同埋印刷,出到黎既效果會好似數碼打印相約.這技術可以印刷漸變色既圖案同時唔影響衣服既手感同透氣程度,不過,絲印油墨有起訂量,一般最少100件起.


text: (香港漏水孔 英语 防水公司)香港通渠神器(漏水孔 英语防水公司Tel:62728207)香港李鄭屋邨防水公司, 防水工程 香港|東頭邨防水公司, 梨木樹村防水公司, 樂富邨防水公司, 樂湖居防水公司, 樂華邨防水公司,美東邨防水公司, 美樂花園防水公司, 美湖居防水公司, 翠寧花園防水公司, 翠屏邨防水公司, 翠湖居防水公司, 翠瑤苑防水公司, 翠竹花園防水公司, 興田邨防水公司, 良景邨防水公司, 荔景村防水公司, 荔欣苑防水公司, 華荔邨防水公司, 葵俊苑防水公司, 葵康苑防水公司, 葵涌防水公司, 葵涌邨防水公司, 葵盛東邨防水公司, 葵盛西邨防水公司, 葵盛邨防水公司, 葵聯邨防水公司,廣田邨防水公司, 建生邨防水公司, 彩峰苑防水公司, 彩德邨防水公司,青雅苑防水公司, 順利邨防水公司, 順天邨防水公司, 香港通渠神器,順安邨防水公司, 順緻苑防水公司, 頌富防水公司, 高俊苑防水公司, 高怡邨防水公司, 高盛臺防水公司, 高翔苑防水公司, 鯉安苑防水公司, 鯉魚門邨防水公司, 鳳庭苑防水公司, 鳳德邨防水公司, 鳳禮苑防水公司, 鳳鑽苑防水公司, 鵬程苑防水公司, 麗安村防水公司,香港通渠神器 麗晶花園防水公司, 防水工程 香港|麗湖居防水公司, 麗瑤邨防水公司, 麗閣邨防水公司,樂雅苑防水公司,防水工程 香港 橫頭磡邨防水公司,防水工程 香港 水邊圍邨防水公司, 沙田坳邨防水公司, 油塘中心防水公司, 油塘邨防水公司, 油翠苑防水公司, 景峰花園防水公司, 防水工程 香港|彩盈邨防水公司, 彩福邨防水公司, 彩虹邨防水公司, 彩輝邨防水公司, 彩雲邨防水公司,彩霞邨防水公司,德強苑防水公司,德田邨防水公司,怡峰苑防水公司,怡閣苑防水公司,怡靖苑防水公司,悅湖山莊防水公司, 悅麗苑防水公司, 慈安苑防水公司, 防水工程 香港|慈康邨防水公司, 慈愛苑防水公司, 慈樂邨防水公司, 慈正邨防水公司, 慈民邨防水公司, 振華苑防水公司, 新北江防水公司, 新圍苑防水公司, 新麗花園防水公司, 葵興邨防水公司, 葵芳邨防水公司, 葵賢苑防水公司, 藍田邨防水公司, 蘇屋邨防水公司, 蝴蝶邨防水公司, 象山邨防水公司, 賞湖居防水公司, 賢麗苑防水公司,油麗邨防水公司, 海悅花園防水公司, 海麗邨防水公司, 清麗苑防水公司, 湖景邨防水公司, 滿樂高樓防水公司, 澤安邨防水公司, 澤豐花園防水公司, 牛頭角上邨防水公司, 牛頭角下邨防水公司, 玉蓮臺防水公司, 瓊山苑防水公司, 瓊軒苑防水公司, 瓊麗苑防水公司, 田景邨防水公司, 白田邨防水公司, 盈福苑防水公司, 石圍角邨防水公司, 石硤尾邨防水公司, 石籬邨防水公司, 石蔭東邨防水公司, 石蔭邨防水公司, 祈德尊新邨防水公司,防水工程 香港 祖堯村防水公司, 祥和苑防水公司, 福來村防水公司, 秀茂坪南邨防水公司, 秀茂坪邨防水公司, 竹園北邨防水公司, 竹園南邨防水公司, 竹園邨防水公司, 置樂花園防水公司,防水工程 香港|黃大仙上邨防水公司, 黃大仙下邨防水公司.漏水孔 英语.Tel:62728207香港通渠神器-Email:wypshansu@sina.com防水工程|防水工程 香港|防水工程神器|防水工程公司|防水工程 香港|維修水喉|建築物防水|防水工程專家|24小時防水工程|高壓防水工程|梅窩香港通渠神器Email:wypshansu@sina.com一般防水工程方法|維修水喉|防水工程博客|防水工程教學|防水工程服務|防水工程|高壓防水工程. 梅窩尖沙咀防水工程,佐敦防水工程,油麻地防水工程,旺角防水工程, 黃埔花園防水工程|奧運站防水工程 淘大花園防水工程|沙田第一城防水工程 銀禧花園防水工程|新港城防水工程 大埔中心防水工程|大埔八號花園防水工程 防水工程 香港|太湖花園防水工程|牽情間防水工程 防水工程 香港|花都廣場防水工程|維景灣畔防水工程|防水工程 香港 新都城防水工程|新港城防水工程 防水工程 香港|東港城防水工程|將軍澳中心防水工程 將軍澳廣場防水工程|天晉防水工程梅窩日出康城防水工程|蔚藍灣畔防水工程香港通渠神器映灣園防水工程匯景花園防水工程 麗港城防水工程|海濱花園防水工程 防水工程 香港|綠楊新邨防水工程|荃威花園防水工程 荃景花園防水工程|荃灣中心防水工程梅窩麗城花園防水工程|愉景新城防水工程 |62728207|翠怡花園防水工程|盈翠半島防水工程|62728207|珀麗灣防水工程|防水工程 香港豪景花園防水工程梅窩新屯門中心防水工程|防水工程 香港大興花園防水工程 防水工程 香港|豫豐花園防水工程|嘉湖山莊防水工程|62728207|防水工程 香港金獅花園防水工程|藍天海岸防水工程|香港通渠神器|紅山半島防水工程|太子防水工程,防水工程 香港長沙灣防水工程,荔枝角防水工程,美孚防水工程,九龍城防水工程,62728207|九龍塘防水工程,黃大仙防水工程,彩虹防水工程,慈雲山防水工程,秀茂坪防水工程,觀塘防水工程,梅窩|將軍澳防水工程,香港通渠神器|寶琳防水工程紅磡防水工程 九龍防水工程 九龍灣防水工程九龍塘防水工程 九龍城防水工程 美孚防水工程|何文田防水工程 西半山防水工程 炮台山防水工程,筲箕灣防水工程 鑽石山防水工程|彩虹防水工程 大坑防水工程 啟德防水工程|南昌防水工程牛頭角防水工程 東涌防水工程|調景嶺防水工程 赤柱防水工程 南區防水工程|香港防水工程 香港仔中心防水工程|貝沙灣防水工程 海怡半島防水工程|陽明山莊防水工程 城市花園防水工程|南豐新邨防水工程 鯉景灣防水工程|美孚新邨防水工程


text:
(戀黎戀去)第一擊: 細數情場Player既招數
成世人流流長,總會遇到幾個_街,深信睇到依篇文既你地都一定有一半人以上經歷過依樣野,沉錯船比人玩弄感情真係好慘呀,今日等我同大家一齊圍下爐啦,一齊數下依班player到底有咩招數!
忽冷忽熱
來去如風既佢地,一開始對你總會有無盡既熱情,秒覆message噓寒問暖依d已經不在話下,令到你有錯覺覺得對方好似真係對自己有興趣,再不自覺慢慢沉船,但多數依種熱情都係有時限既,就係你沉船個一秒,佢就唔理你啦,因為依個game已經唔再好玩
好忙呀
係囉,岩岩識你個陣又唔忙嫁喎,唔知點解d工作量係會隨住我識你既時間而增長咁神奇嫁,不過忙都唔緊要,有冇心依下其實好易feel到,所以如果大家見對方忙完都冇主動同你再傾計去關心你,你要知咩事啦
出街不經意既身體接觸
佢真係好體貼嫁,又餵我食野,凍又比件外套我著,仲有呀,佢擔心我夜媽媽一個人危險仲送我番屋企添呀,咁佢一定係對我有意思啦!sorry呀bb依d只係佢地一貫既做法,只可以講佢地太識玩太清楚做d咩會令對方沉船啦
你只係the one但絕對唔係the only one
正當你地flirt到咁上下,以為自己今次實同對方出pool既時候,有冇諗過其實對方個chat list入面唔係剩係得你呢?傻豬你只係佢其中一個選擇黎嫁咋,唔好ff太多啦,漁翁撒網願者上釣嫁咋,得閒無聊咪同你傾兩句囉,秒回你都唔代表對方真係好上心,只係可能個刻佢好悶想搵人解悶咋!
祝福睇到依篇文既大家,都可以搵到一個好鍾意你,好錫你既另一伴,遠離依班情場Player
- 滿足不同經濟需要:交學費,交Hall Fee,還卡數,買電腦,學車,創業
- 任何本地大專院校學生均可申請
- 申請只需2份文件(學生證+身份證),毋需收入證明
- 月平息一律低至 0.84%*
- 最快即日批核
- 全程網上申請貸款及確認過數
- 隨時提早還款,0手續費0罰息
大專生很多時候急需資金周轉交學費,但政府學資處的貸款計劃又未能及時批核.因此,uFinance 根據過往同學們的良好還款紀錄,不斷簡化申請程序,申請只需「學生證+身份證」,申請成功率高達95%,全程網上快捷辦妥,貼合同學需要.


text:
《ERROR自肥企画》空前成功,令ViuTV的綜藝節目備受觸目,無綫的香港小姐選舉將於9月舉行,而ViuTV下星期一(7日)就播出另類選美真人騷《造美人》,由強尼,沈殷怡和練美娟主持,早前ViuTV已經公開16位參加者的相,完全暴露缺陷身形,慘被網民評頭品足.ViuTV預告其中7位參賽者在第一集登場,當中話題十足的1號參賽者芷橋自爆用了三,四十萬整容,包括割雙眼皮和隆鼻.
芷橋解釋: 「之前遇過一個男仔,我同佢係性格上好夾,但佢最後都唔認我,係因為我唔夠靚,唔夠瘦,我真係需要咁多努力去變靚,先有資格成為一個女人.」不過芷橋被專業團隊評為整容失敗,之後她在後台崩潰狂哭:「可唔可以教我點樣可以愛自己,點解我要係女人,我唔想做女人呀!」
而任職空姐的5號參賽者Georgia,介紹自己說:「皮膚唔夠白,眼唔夠大,鼻唔係高,而家最唔滿意係自己個鼻,曾經因為唔滿意自己嘅鼻型,去打透明質酸,因為溶解劑同第二支針撞咗,半邊鼻發炎,導致爛鼻,兩個月唔可以見人.」專業團隊就認為Georgia鼻子的問題唔算大,改造空間較少.
至於6號參賽者OK 就說:「我之前一直喺地盤返工,日曬雨淋,搞到我塊面好多斑,想透過節目執返靚個人.」不過專業團隊指OK要變美人,等於做一架穿梭機的工程!


text:
而家唔好話係商場,就連好多交通工具,好似飛機,巴士,地鐵,喺部分乘客位都會設有 USB 插座,俾大家幫手機補補電.如果大家有充電線喺身,相信都會毫不猶豫咁隊入去叉電.不過,其實咁樣做真係好危險,因為黑客可以透過改裝充電位,入侵連接嘅手機或平板電腦,美國洛杉磯檢察官喺最近更發出呼籲,叫大家唔好亂插公共 USB 充電插位,事態好似好嚴重喎! 通過改裝嘅 USB 充電插位或充電線,入侵或鎖死使用者嘅手機或平板電腦嘅個案,其實都唔係新鮮事,而且仲有埋名叫「juice-jacking」添!雖然呢種攻擊手法已被唔少專家證實咗佢嘅可行性,但有網絡安全研究員就話,無證據顯示被廣泛使用. 事實上,之前我哋都報導過市面上有唔少內置惡意程式嘅 USB 充電線,只要你連接部手機,黑客就可以無線啟動線入面嘅程式,入侵你部手機或攔截你輸入嘅內容,所以即使唔係廣泛被使用,大家都係小心啲好. 美國洛杉磯檢察官 Jackie Lacey 就俾咗少少建議大家,首先係要自備火牛,有需要充電時就搵電源插嚟充電,唔好插 USB 插位;其次就係最好帶備尿袋喺身,要叉電都搵佢嚟叉.除咗以上兩個建議,大家仲可以去購買純充電線材,或另外買一個俗稱 USB Condom 嘅插頭,只要喺自己條充電線上嘅…
Browsing: USBcondom
© 2023 - wepro180 All Rights Reserved.


text:
前幾日同男朋友肛交,做咗兩次(兩次都有戴套).每次做完都會去洗吓下体,但係之後大家都有撫摸大家嘅性器官.請問會懷孕的機會有幾多?以及肛交前及後需要注意什麼?
Hello, 多謝你願意分享你嘅情況同埋疑問
首先,欣賞你同你伴侶喺有安全措施情況底下進行性交同埋保持下體嘅衛生
岀現懷孕只會喺精子進入陰道後有精子成功同卵子結合,成為受精卵,先會發生.
再睇翻你嘅情況,你同你伴侶進行性交嘅位置係肛門,肛門同子宮喺結構上係唔相通,所以陰莖冇進入過陰道,所以並唔會導致懷孕.再加上你哋肛交時有使用安全套,陰莖嘅分泌物亦唔會意外地接觸到陰道,所以,你哋所進行嘅肛交係冇懷孕嘅風險.
不過,依到想了解翻肛交後你哋除咗撫摸雙方性器官之外,陰莖有冇直接到陰道或陰部?因為陰莖喺性興奮時已經會分泌一種叫做尿道球腺液嘅分泌物,入面有機會含有精子,假如有直接接觸到陰道的話就有機會導致懷孕.
另一方面,以下係一啲肛交前後你可以準備嘅事情同要注意嘅事項: .
使用指套或安全套
無論係用手指定陰莖插入肛門,最好用指套或安全套包覆手指或陰莖先進行插入.因為肛門口同直腸內壁係好脆弱,指套或安全套可以避免細菌進入體內,同時亦可以避免指甲刮傷腸道內壁而受傷.
指套嘅尺寸比安全套細.通常喺情趣用品店舖買到.但係一時之間冇嘅話,可以將安全套直接套喺手指到,然後進行指插.
潤滑劑
陰道嘅分泌物係有潤滑作用,但直腸所分泌嘅腸液嘅作用唔係用嚟潤滑,而且量亦會比較少.所以,為咗保護直腸內壁,減低傷害,提高潤滑程度就要用潤滑劑啦
要留意喺用乳膠安全套嘅情況下,唔可以用油性嘅潤滑劑或者凡士林同BB油呢類油性產品,因為油份會令乳膠安全套破裂,令到佢失左咗原本保護嘅作用油性潤滑劑亦有機會引起發炎嘅情況,要盡量避免使用.而且,肛交會比起陰道交需要更多同更持久嘅潤滑度,除咗一般嘅水性潤滑劑,你亦可以考慮用矽性,又或者係水矽混合型嘅潤滑液,去提供更持久嘅潤滑度.,
事前事後清潔
其實一般情況下,肛交主要係插入直腸嘅位置,而呢個部份本身並無糞便會儲存係度,所以其實並唔需要刻意去清潔再進行肛交嘅.如果擔心衛生問題或者預防性病,使用安全套去進行肛交已經好足夠.如果想追求更進一步嘅乾淨度,可以考慮灌腸.將溫和嘅清水經肛門灌入直腸,忍耐一下後再將水排出體外,重複呢個步驟幾次直到水嘅顏色變得清澈.市面上亦會有專門嘅灌腸器可以購買,如果有需要可以去情趣用品店舖了解多啲.
而喺肛交後,建議用溫和嘅濕紙巾或者清水清潔肛門口同附近嘅身體部位,接觸過肛門嘅物件或者身體部份亦會徹底清潔先好再使用係其他部位上,避免直腸內嘅細菌意外接觸到其他地方造成感染.
最後,進行仼何形式嘅性行為都要喺得到大家同意之下先好開始,大家係事前可以溝通多啲自己嘅喜好同期望,咁就可以令性行為發生得更順暢同安心啦
希望可以解答到你嘅問題啦
(Intern同學 Dorothy Cheung)
關於撫摸,男友的性器官應該沒有直接接觸到我的性器官,但他有摸過自己再摸我(沒有用手指插入去).請問會唔會導致懷孕?
Hello~多謝你嘅提問~ 單純嘅撫摸係唔會導致懷孕嘅,因為只有喺精子同卵子結合成受精卵後,且到達咗子宮腔先會成功懷孕.而如果冇插入,或性器官之間冇直接接觸,基本上精子係冇可能進入陰道嘅.除非你男朋友摸完佢嘅下體之後,手上面有殘留嘅精液,或者尿道球腺分泌(內含少量精子),並且有將手指插入陰道,咁先至有可能導致懷孕.但就算係咁,懷孕嘅機率都係極低嘅,唔需要擔心.


text:
YouTube三大賺錢方法
你係咪覺得, YouTube賺錢係靠廣告收益,要好幾百萬嘅訂閱啦好多人睇係一個YouTuber先可以賺到一定嘅利潤
呢條片我會話俾你知三個大方向可以令你係YouTube 賺到錢.
同時間我會分享我從300個訂閱數的時候,已經每月有穩定有五位數字嘅收入的秘密.
如果唔想錯過我之後每一集講關於YouTube賺錢維思同方法的分享記住訂閱我的頻道.
Hello我係Roni
要喺YouTube賺錢有三個大方向.而要喺YouTube上面持續賺到錢就一定要聽到最尾嘅一個思維模式.
第一個就係影片廣告收益
基本上呢一個方式係最簡單,你只要專心拍你嘅影片,然後將影片放上YouTube,咁你就自動獲取到YouTube嘅廣告收益啦.
但係呢個都有最低嘅門檻,作為一個可以喺YouTube上面賺廣告收益的youtuber, 最基本要有1000個訂閱數同埋有4000個小時以上嘅觀看數才合乎資格.
係唔同嘅區域收廣告費都有機會唔一樣,但係最普遍嘅係每一千個觀看次數就會有一蚊美金嘅收入.
但係我做咗好一段時間我都未通這個訂閱數.放心咁又唔代表唔可以喺YouTube上面賺錢.
第二個賺錢方法,就係透過幫品牌做推廣,近年很多廣告商都會透過素人分享,就香港而言在你頻道或賬號上面有幾千至10,000訂閱,廣告商就有機會邀請你分享產品用後感,而香港就比較流行廣告商送產品或者coupon, 倘若你嘅頻道訂閱數達到某個數字可能有機會廣告商願意付廣告費,所以我哋嘅頻道必須要有獨特嘅見解,又或者你有獨門嘅專長可以分享,同時要不斷成長.
如果用呢一個嘅形式係千祈千祈唔可以買粉絲,因為廣告商會好容易就查出你嘅粉絲是真定係假.
可能你會話都幾被動個喎,如果想主動可以用推廣品牌嘅方法,我哋可以用一個外國已經行咗好多年方式,聯盟行銷affiliate marketing.
唔知大家有冇留意有好多開箱嘅影片,可能係淘寶開箱,或者係Amazon嘅開箱,講時裝,又或者係教你點樣係淘寶買晒成屋嘅家俬,亦有教你用一啲網絡軟件工具.
當然大前提是我哋用過真心想分享嘅一啲產品同工具先會推介啦.
如果你聽過你的YouTuber真心分享後, 透過我哋比出嚟嘅連結購買呢個產品,咁樣個產品供應商就會俾返commission呢個推薦人.
你喺台灣同外國亦都好流行分享書嘅內容,然後叫觀眾用佢嘅特別嘅條連結去買返呢本書咁都可以收到拆賬.
呢個方法都非常之適合剛剛起步嘅YouTuber,唔需要有自己的產品,唔使摘貨,亦都唔需要營運,就可以開始簡單嘅網上搵錢方法.
用呢個方法嘅條件係,你必須要用心去分享先可以有足夠嘅流量引領去你嘅購買連結,否則收入就不夠大.
第三個方法,非常適合推廣自己的產品,服務,尤其是賣而家好興嘅Online course.同時間Lay個就係點解我得300個訂閱數都可以將YouTube嘅流量引領去我自己嘅產品上邊. 我要先講一單真人真事比大家知.
咁喺幾年前,生意去到低潮,我就去請教一個高人點樣我先至可以令我個生意轉虧為盈呢?
當時高人就問我你識唔識釣魚啊,咁我就話都有試過釣下.
高人:咁佢就問我啦你覺得釣魚需要具備乜嘢呀?
我:魚竿魚絲魚餌就必然㗎啦,仲有耐性同埋運氣.
高人: 如果唔識釣魚的人就會這樣說.
其實喺網上面銷售,其中一個關鍵之處就係要為自己去建立一個正確嘅銷售漏斗,銷售漏斗就好似頭先我講嘅故事一樣,過海就係市場,魚群就係對我哋產品或者服務有興趣嘅人,大魚就係幫襯我哋嘅客人.
簡單一句銷售漏斗
就係引領你嘅客人, 由知道你存在,去到幫襯你嘅過程.
從認識你去到幫襯你中間都有好幾個步驟,而每個步驟嘅目的就係令客戶增加對你嘅信任度.同時亦是令觀眾知道我提供嘅服務正正係佢想要嘅過程.
詳細你想了解更多我呢個步驟同方法可以睇呢條影片.
簡單一個我之前用過的Case:
當時有個客人係網上賣雪要煮牡丹蝦,我都係用同樣的方法幫助他,跟據剛才釣魚方法,咁我首先就要喺個海面放誘餌粉,當其時我就用『20個煮蝦的食譜』,去吸引魚群,吸引到魚群之後,唔可以第一時間賣野,我就再比多一個 “如何煮出又爽又脆的蝦仁” 的方法,再之後,我先比張買蝦的Coupon佢地.這個係我2017年時用的方法.所以呢個方法係非常之適合用喺唔同嘅產品,只要我哋用心去諗到我哋客戶想解決啲咩問題,再比解決方法佢,咁樣就會好容易將生意給人返嚟啦.
下一次我會講一個係2018年時用的方法,同埋2020年的方法,有什麼不同,如果你唔想錯過咁實際的案例,就記住比個Like同訂閱我的頻道喇 88.


text:
(田原香滴雞精 vs 老協珍熬雞精)功效價格等一次比較邊隻好?
- 健康
- by Carrie
- 2022-03-10 18:16:07
最近二小姐Ruby要準備DSE公開考試,睇見佢有時捱夜捱到好攰,為左補一補返個身體,我就買咗可以提神嘅田田原香滴雞精同鴻福堂滴雞精比佢.而咁啱何師奶朋友要團購,就送左盒老協珍熬雞精比我.呢幾間台灣既老協珍熬雞精品牌都係香港比較出名,今次就攞來比較下:一個係由養雞開始,專門做滴雞精嘅田原香;另一個係賣乾貨有80年歷史,但呢幾排先出左熬雞精嘅老協珍,鴻福堂滴雞精咧.究竟滴雞精同老協珍熬雞精有咩分別呢?整理咗啲資料比大家,快點參考吓睇下點樣揀最啱自己嘅滴雞精啦!
「滴雞精」係唔加水慢火燉滴;「熬雞精」係加水同豬肉熬煮
Search咗官網資料,原來佢哋嘅製作方法都好唔同.田原香滴雞精是依循古法,將全隻 放山養土雞放入特製嘅黑陶鍋到,木炭高溫慢火燉滴八個鐘,全程唔加一滴水,所以叫做「滴 雞精」;老協珍熬雞精係用高溫熬工法,利用蒸氣加熱,喺雞精裡面加入豬腩排同水,用熬煮 嘅方式就稱做「熬雞精」. 其實無論係鴻福堂滴雞精或者老協珍熬雞精或是田原香滴雞精,兩種都係補身湯水,可以當係孕婦補品,啱晒孕婦由陀B養胎飲到產後進補,坐月調理;平時亦好適合當補身湯水,比成年人同老人家保健養生.何師 奶,Kelly同Ruby都可以飲嚟補充體力.
揀多元發展嘅老協珍熬雞精?定係專心一致做嘅滴雞精?
但究竟滴雞精邊隻好?滴雞精比較,由品牌歷史講起,老協珍係80年前喺台北賣燕窩同 鮑魚起家,賣咗幾十年,到2013年先推出「熬雞精」.而田原香係由養雞起家,2005年創立 品牌就專做滴雞精,係2012年仲得到係台灣出曬名難拎嘅健字號認證. 因為田原香嘅雞係佢哋自己放養嘅走地壯年雞,為咗追求健康,養嘅過程唔用藥,唔打激 素,可以最清楚知道雞嘅健康狀況,喺官網仲可以見到製作滴雞精嘅video,全程唔加一滴水 最精華.老協珍因為主要係賣乾貨,佢哋老協珍熬雞精係同雞廠合作,揀用老母雞製作熬雞精,過程 中就加左豬肉同水去熬煮.
(截圖自田原香官網)
(截圖自田原香官網)
(截圖自老協珍官網)
每包嘅營養都含3.7g蛋白質,價錢卻相差$6.9
比較鴻福堂滴雞精同熬雞精嘅營養,兩樣都有細分子蛋白質,胺基酸,胜肽.田原香一包有 60ml,老協珍一包有42ml,不過細心d比較,如果飲一包可以得到嘅蛋白質係一樣,點解唔揀 一包有成隻雞精華嘅滴雞精?加豬肉,加水仲算唔算雞精華?豬肉同雞肉嘅比例係幾多,會不 會好肥?
好多人在意嘅仲有滴雞精價錢,佢哋飲一包可以吸收到嘅蛋白質係3.7g,但價錢,老協珍熬雞精$51.4/包,特價最多可以到$43.8/包,不過就要買到20盒先可以咁平;而田原香滴雞精 係$44.5/包,儲值會員跟等級都會有唔同嘅折扣同埋優惠,最高級既會員可以平到36.49/包.
星級用家信心代言,包裝大方適合送禮
老協珍熬雞精係常溫版,個袋係佢哋同日本製袋廠合作,用四層無透光材質嘅袋裝起,保 存期限可以放到18個月,適合一次買來囤貨.田原香滴雞精和鴻福堂滴雞精有出冷凍版同常溫版,冷凍版需 要擺入冰格,保存期限只有6個月,常溫版就唔使放喺雪櫃,可以放12個月,想飲時再用會員 儲值金提領,就冇時間限制.
佢哋都搵長期用家做代言人,老協珍熬雞精係徐若瑄代言,田原香滴雞精係林志玲代言, 都係亞洲凍齡女神.兩個品牌嘅包裝都好醒目,睇落好大方,好適合當係禮物送比親友.
邊隻最啱自己?建議聽下專業人員介紹
老協珍熬雞精和鴻福堂滴雞精喺萬寧可以買到,田原香滴雞精喺Watsons都有,係無藥材口味,呢次我係 去佢哋專門店買嘅,因為佢哋有成十幾種口味,每款都係同中醫師,營養師合作,唔同體質嘅 人可以揀適合自己嘅滴雞精.我幫Ruby揀咗常溫版原味滴雞精,呢款係每月排行第一位既hot item,加咗枸杞,紅棗,黑棗同黃耆,知道枸杞對眼睛好,特別啱晒捱夜讀書嘅學生同成日對 住電腦嘅打工仔.有啲人唔想飲有藥材嘅滴雞精,就可以揀無藥材滴雞精.
其實呢幾種滴雞精嘅味道都唔錯,好似雞湯咁樣.講到方便,萬寧,屈臣氏都買得到,都 幾方便.不過我同大家建議去專門店聽專業嘅人員介紹,每個人嘅體質都唔同,唔可能一種滴 雞精配方就可以啱晒全部嘅人.要健康,就要揀最啱自己同屋企人嘅,唔好淨係信曬廣告至得架!
相關文章推薦閱讀:
(比較滴雞精)鴻福堂滴虱目魚精 vs 田原香滴雞精邊隻好?一文了解清楚!
詳盡比較滴雞精價錢 田原香滴雞精vs王朝滴雞精vs老協珍熬雞精 (連套裝價)
魚精,滴雞精邊隻好?一文比較田原香滴雞精 vs 鴻福堂滴虱目魚精


text:
有邊D係你會好想襯佢未執前, 快D去潮聖吓或者食多幾次?
有間係大埔細居酒屋之前時常去幫襯,但都大半年無去過…
其實最大wok 係租金,上年香港未爆發疫情成街都係人,生意好左d老細諗擴充,簽左新租約而家就幣.
澳牛
西營盤水街上面有間日本居酒屋"神川", 平平哋$1000左右食阿媽家姐
唉,冇晚市點捱丫
住宅區嘅餐廳應該多咗好多外賣生意,個個都Work from Home唔通日日都煮飯咩
租金貴係死因,就算咩事都冇,好多旺區鋪頭除咗過年休息一兩日都唔會停,業主見你生意好就加租,結果大部分收入都係用來交租.
都唔係,呢期二年食得太多外賣,開始頂唔順
我真係日日煮,除咗星期日俾自己 hea 下叫外賣.
呢個真係好大wok,平時生意好個月已經要俾additional turnover rent,然後renew contract 時又要作你一筆.根本賺既都唔夠佢加租.
我有段時間覺得3送飯好抵食,食食下都好厭,近排又煮番多左.
好多野外賣真係唔好食.我會叫外賣, 但多數2個小菜+1-2個炒粉面算.
如果堂食會叫多啲小食, 冷盤, 飲品, 甜品之類, 成條數大好多…
原來有樣咁的野,真係吸血鬼.
呢樣都係架,坐係到食會叫多好多,但外賣要自取就唔會叫咁多
我都覺得唔好食但懶
我近期都有食過下
好多野外賣真係唔好食
我都覺,同埋堂食係食埋氣氛,明明本身有d 食開覺得好食既,外賣拎到番黎我又覺得咪都係咁,同其他頹既比仲有d 嫌貴.
我都覺得唔好食但懶
我都懶, 真係煮到悶
有啲餸外賣左都 okay, 例如粉面飯, 或炒菜, 蒸餸.
但好多炸野凍左都唔好食, 例如片皮鴨, 松子魚, 百花釀蟹箝…
pizza 都還好, 但真係要近屋企先得, 所以都限住左得幾間揀黎食…
我都覺,同埋堂食係食埋氣氛,明明本身有d 食開覺得好食既,外賣拎到番黎我又覺得咪都係咁,同其他頹既比仲有d 嫌貴.
係呀, 食氣氛, 食裝修, 食景 (有啲西餐坐窗邊位真心靚), 同埋食完唔洗抹+洗
堂食約親戚朋友食又熱鬧, 食完又可行下街, 同係屋企食同一樣食物都有差別…
先唔計呢個 Omicron 疫情,呢兩年除左大型連鎖零售業之外,其他小店都經營得好困難,生意大跌一半或更多都唔止
係香港人自己玩爛咗個場


text:
孤疑
今次電影公司絕對絕對要多謝《殺人犯》 .作為2009年度最具爭議性最cult最奇港產片,其聊過《聊齋》局中局加香港編劇史上空前絕後之冒險精神及創意,為數個月後《孤疑》帶來間接宣傳效益,相信好多人同我一樣,入場睇《孤疑》全因睇過「原作」,想知道呢套遲兩個月上畫之「鬼佬《殺人犯》」,會唔會好似「原作」咁勁上幾耐畫俾人小幾耐,非此曲線宣傳,好多人根本唔會睇甚至唔會留意.
「其實電影公司係咪見《殺人犯》上左咁哄動,先決定上《孤疑》加襯潮退前極速上畫食埋浸水?我成日型住.」
兩套戲都用不老奇人殺到主角家破人亡做主線,除左好奇,仲抱住民族意識入場:「翻版」能否敵過「正版」?大家同一條橋,港方以夢幻組合迎擊西方大片,誰勝誰負?我當然知兩者除左「不老症」根本完全唔同,可能《殺人犯》實在太驚為天戲,一心希望會有人/有戲e.g.《孤疑》「糾正」番,加上三級有點吸引力,諗一輪結果搵左個禮拜二同白告到奧海城睇,後感係果真非事前因素影響我絕對唔會加唔應該入場,同電影公司要多謝《殺人犯》仝人幫手呃我果四十蚊戲飛落袋.
單睇劇情介紹同預告片,《孤疑》其實十分old-school:兩公婆領養左個細路女,原來係殺人狂,橋段似曾相識硬覺得好熟口面,如果你同劉Sir一樣,是八九十年代舊片爛片死忠迷的話.有段時期好興呢種家庭式恐怖片,屋企某個家人或外來新成員突然有古怪,笑裏藏刀慢慢危害其他人拆散家庭殺完又殺,嚇在成家人表面冇野兇手突然變樣殺人,同觀眾知道黎緊會發生咩事,但劇中角色當然唔知臨死仲要笑騎騎,睇住佢慘死又救唔到灰到爆,加上處境切身,從最初明珠930起,之後無線「政治正確化」買戲盡量避開暴力血腥甚至改播外購劇大幅減少電影,到而家國際930接棒,此類恐怖電影仍是重播常客.正正《孤疑》上畫個幾月前,國際台就播左套劇情十分相近之舊戲,講個殺人為樂變態褓姆,為勾引男戶主不斷離間甚至殺死女主角家人同鄰居,所以論故事編排《孤疑》在我全無特別,前車多到塞車,亦難以避免同類電影之大小cliche,好似第一單「大野」殺雀,發生時魔女未正式顯露邪惡真面目時,在場的阿哥細妹見到知道魔女心理變態,又唔會話番俾老豆老母聽,而且例牌地一定講到阿哥同佢關係唔好,照計實會篤爆(但冇);去公園推個靚妹落滑梯,個靚妹明顯知道有人吊緊佢尾,又要照走去冇人加成層樓高的滑梯俾機會人害佢,蠢加抵死;住左孤兒院咁耐,居然一直冇牙科同醫療報告,到主角一家領養左先叫養父母帶佢去睇醫生補番,而且佢個檔案成本電話簿咁厚,孤兒院院長同養父母竟然睇都冇睇過,發生好多事後女主角問起,「查番紀錄先知原來個靚妹好有問題」,跟住份檔案仲要神奇地不翼而飛(全套戲最似《殺人犯》居然係呢樣,呵呵);冇乜特別深入描寫過雙方人際發展,但縱使發生無數怪事命案,老豆一定相信個女無辜,甚至會為佢同老母反面;開估後全屋開拖,一定係正派求祈打一打撞一撞,反派訓低左,就當佢已經死左之後唔理佢走左去;死剩女主角同親生女走出屋外後園,警察(先)趕到,畫面睇到警車去到兩個人面前冇幾遠,差佬入埋屋搜,跟住自然魔女再現身最終死戰,兩個人打到九彩開埋槍都冇人出現,打完場交差佬至姍姍來遲,而且屋內窗口望出去就見到後園,打得咁揚咁嘈屋入面班警察冇可能唔發覺.
「可能套戲冇錯,編劇冇錯,導演冇錯.係阿媽由細鬧到大果樣:錯在我成日睇咁多電視.」
橋舊唔緊要 - 我地稱之為「tribute」 - 弊在導演功力未夠高.睇開呢類戲都知,就算一早知道誰是真兇,大家享受是氣氛同殺戮過程,《孤疑》唔知點解完全冇晒,頭四分一講背景有點拖,到魔女入屋立即好似唔夠時間係噉去,全套戲成兩個鐘長唔叫短,照計要舖排時間空間絕對充裕?大把枝節情節其實頗多餘.而且所有事故都係一發生就大單,而非傳統式陰d陰d,次次去到幾盡令觀眾唔覺得魔女越來越恐怖,反而因為嚇人程度一直冇乜大上落搞到見怪不怪,最失敗冇乜大場面夠迫力,好似推靚妹落滑梯全段好長卻冇恐怖感,最後大戰無論畫面定過程亦完全唔驚險刺激,整體導演加剪接十分平淡,睇到片尾字幕先知原來里安納度狄卡比奧做監製,何解出到黎咁失水準?講劇本失望可能更大,因為八十年代同類笑裏藏刀B片追求官能震撼,劇本可以好平淡,以過程同氣氛取勝,大反派背景往往非常輕輕帶過,通常「因佢本性邪惡」或「原來邪靈附體」甚至「外星人???」搞掂,觀眾亦普遍接受因明白無大痛癢,《孤疑》卻有《殺人犯》「催谷」加明顯想嘗試扭橋,電影重點從「原來係個細路搞事」轉移至「個細路到底咩來頭」,但早有港產強片搶先登場,傳媒再作比較大家入場前已道路晒咩一回事,連最後一著都冇埋.
睇完覺得幾唔對路,套戲有幾三級?血腥暴力程度遠比想像中輕微,就連一d國際台出到街之西片都可以勁過佢,反而《殺人犯》場面激烈得多殺得更性起意識更極端只俾2B,如果話因為一開始已經魔女出手,即使最後先解釋已夠教壞細路就冇得駁啦,定還是港產片批鬆手d幫自己友?全套戲其實我覺得好悶,睇得太多爛片卦,而家想爛又爛唔晒新又新唔到,不過要好過《殺人犯》的確唔難,唔係外國人拍係西片一定好,港產片就肯定垃圾之拜高踩低心態,除左兩個細路演技同邪惡度冇得比,《孤疑》整體佈局了冇驚喜起碼合情估理,就如講強片時討論過之「玩得安全」,有d戲編劇同導演太自作聰明/自以為聰明是死因.
相信最需要談論,係魔女想引誘醉酒老豆一幕,結果老豆回頭是岸,搞到乖女心碎插十幾刀殺左佢.相信大家會覺得一路冇乜大場面,而家仲要搞唔成值唔番張戲飛,反正都三級啦,有乜野唔可以去盡佢?套戲掂唔掂唔緊要,大家最緊要明白呢幕箇中寓言:好醜老嫩都係肉,煮到埋黎一定要食,否則後悔一回事,分分鐘累死自己呀!


text:
顧客關係管理
顧客關係管理係網上生意嘅一環.呢樣嘅係講,一間公司點樣去做,先至同到客維持好嘅關係,畀嘅嘢啱客嘅要求.要做到呢樣,就要得到客嘅資料先,重要記低佢,同埋分析.雖然呢樣嘢睇落唔使電腦都做到,但係無電腦就會好晒時間先有結果.所以顧客關係管理,要響1990年代尾,電腦普及先至有人提出來.而響發展同時,電腦網絡發達,顧客關係管理,同網上生意其他部份環環緊扣.
顧客關係管理係由英文譯過來,即係Customer Relationship Management,簡稱CRM.顧客關係管理亦都譯做客戶關係管理
種類改
顧客關係管理分三隻,三隻係可以獨立來做.第一隻係操作,係幫營業部或者服務部自動咁搞掂一啲對客嘅好煩嘅手續;第二隻係合作,幫個客可以直接同間公司搞,可以自己搞掂,唔使經營業部或者服務部;第三隻係分析,將客身上得來嘅資料,加以分析,可以做唔同嘅嘢.
操作改
呢種顧客關係管理係幫前舖嘅部門做嘢.營業部,市場部,服務部都會記低晒同客講嘅嘢,做嘅嘢,通信文件等等,有齊每個客嘅紀錄.呢啲紀錄甚至會集中放晒入數據庫,等其他同事可以拎返出來睇.
咁做嘅好處,係收納晒唔同職員,唔同渠道,對一個客嘅紀錄,唔使重覆記低,做多咗嘢,或者唔記得咗,等個客唔開心.呢種管理之下,好多Call centre都有呢類管理軟件.
合作改
呢種顧客關係管理,可以幫客同間公司,唔使經咁多手,快一啲搞掂.個客可以自己用互聯網,電郵,自動電話回答呢類科技自己搞掂.
做呢樣嘢個可以減少間公司個成本,亦都服務得個客好啲.
分析改
呢種顧客關係管理,通常將啲客嘅資料分析,得出來嘅結果做下面嘅嘢:
- 做特定市場推廣做得有效啲
- 做特定市場推廣,容易搵到新客,同舊客推新產品或者賣高級啲嘅產品,同留客
- 可以參考決定產品服務個發展同價錢等等
- 做財務預測,利潤方析等等唔同管理決定
- 做風險評估,偵測騙案.尤其係信用卡交易
做呢樣要用到好多預測分析
睇埋改
- 電子顧客關係管理(eCRM)


text:
《茶》
Coffee, Tea or Me? Tea as always.
常言道coffee, tea or me? 除咗me之外,咖啡同茶我都好鍾意.但咖啡同茶之間,我永遠都會選擇茶.屋企入面除咗書之外,最多應該就係茶葉同茶包.响去完倫敦之後,茶葉更加係以倍數增長.其實唔係好講得出鍾意茶嘅咩味道;茶嘅果種少少嘅苦澀味,同埋留响口腔嘅味道,真係令人好滿足.
細個嘅時候,已經成日見爸爸攞個茶海出嚟沖茶,有好多步驟.見到就成日貪得意話要飲,但係細路仔係唔識得欣賞茶個陣少少澀澀地嘅味道,飲咗一兩啖就放低,浪費晒啲好茶.之後一直都係對茶冇特別偏好,有時爸爸沖茶就會飲一杯,不過都係比較偏好飲果汁之類嘅嘢.
直至學英文嘅中心因為合夥人鬧交而執笠,我就變咗每個星期六去老師屋企上堂,先真正開始鍾意飲茶.老師係英國人,英國人嘅待客之道就係沖杯茶同畀啲餅乾你,久而久之就開始鍾意飲.每次老師都係沖Breakfast Tea畀我,但唔係每一次都係食餅乾.因為係朝早11點左右去到老師屋企,好多時都唔食早餐就出咗門口,老師知道就會預備埋早餐俾我,有時係Pancakes,有時係Scone,有時係牛角包.
老師屋企果陣有7隻狗2隻貓,每個星期我都好似响動物園食早餐咁樣,通常都係懷中有隻貓或者有隻狗,仲有一堆動物鄉腳邊轉來轉去咁食早餐.個陣學業壓力好大,生活又過得唔開心,每個星期六嘅呢個小小時光係我小小嘅慰藉.所有關於呢份早餐嘅嘢我都好鍾意,包括埋杯茶.
上到大學之後,自己住宿舍,房入面都係常備茶包,一日最少飲一杯.去到Year 3,抑鬱症開始越來越嚴重,身體好差,一飲咖啡就頭痛手震心悸,淨係可以飲茶汲取咖啡因,不過果陣都未去到真係熱愛沖茶飲茶.之後開始真係搞唔掂不能自理,畀人捉咗去睇醫生同見臨床心理學家.同Therapist討論點樣可以控制自己嘅衝動同一啲intensity好高嘅情緒,佢問我有咩做你會覺得好Soothing.我諗咗一陣,就答佢敷mask同埋睇住爸爸沖茶會令我覺得好放鬆.於是佢就建議我以後有咩事我覺得頂唔順就去敷mask同沖茶.
身為一個公認嘅 overachiever,啲嘢一係就唔做,一係就要做得好啲,我走咗去學沖茶哈哈哈.之後就開始真係愛上咗飲茶,其實係因為每次想跳制,就走去冲茶冷靜下個人,久而久之就培養咗呢個興趣.除咗會因為想飲就沖茶以外,而家有少少不在狀態,我就會去沖一壺茶,慢慢飲,自然會覺得好過啲.身邊好友全部都知道我好鍾意飲茶.同朋友去飲嘢嘅時候,因為唔飲得酒,我就會好似個阿婆咁雙手捧住杯Breakfast Tea响度飲.
每次收我到人送茶葉畀我都有少少唔知點嘅感覺.因為我真係鍾意上飲茶係因為要阻止自己跳制,收到茶葉嘅個一刻會忍唔住心入面偷笑「玩嘢呀而家」.之前意中人好好咁送咗Breakfast Tea畀我,但送俾我嘅時候啱啱經歷完啲Drama,我拎住盒茶放入廚房嘅時候真係忍唔住笑咗,一方面好滾動,另一方面心諗「而家即係點呀,畀多啲quota我去不在狀態沖茶啊」.果不其然,一個星期後果然又有事發生,我唔多唔少都係靠住佢盒茶先可以好冷靜咁反應.拎住盒茶真係有少少哭笑不得.
不過我都係好開心朋友送茶畀我架~好Grateful的哈哈哈.因為真係要了解我口味先會送.响飲茶飲咖啡方面我都係一個好悶嘅人,淨係鍾意飲最最最最悶同普通嘅味道.淨係鍾意大吉嶺紅茶,Breakfast Tea之類嘅味道,任何有多啲香味嘅嘢我都唔係特別偏好.廚房入面盒Earl Grey其實只係買嚟畀意中人人飲,我係幾乎掂都無掂過佢.不過近來買咗一隻我覺得聞落飲落都可以接受嘅Earl Grey,改變咗少少我對有香味嘅茶嘅睇法.
食食下pancake飲住茶做早餐突然諗起呢堆嘢,開開心心寫低咗.


text:
由於疫情影響,好多人都系留喺屋企唔出街,所以重溫咗各種舊戲,而呢排就有網友翻出咗80年代女星葉子楣嘅作品,唔經唔覺間葉子楣都已經53歲嘞,雖然佢已經淡出娛樂圈多年,但時不時會畀媒體影到行蹤,而家嘅佢雖保養得宜,唔失當年風采,不過可惜嘅系佢拒絕再復出.
葉子楣當年系跟父母嚟香港嘅,佢喺1985年加入亞洲電視從配角做起,而之所以會進入電影圈系因為當時為雜志拍下咗份sexy嘅封面相,因為其sexy嘅身材,而畀揾緊入戲圈發展.
葉子楣首部作品系限制級電影《聊齋艷譚》,隨后佢都因為多部戲成為咗當時紅極一時嘅艷星,當時嘅葉子楣可以講系粉絲遍布各地,臺灣地區與及東南亞都有佢粉絲,可想而知當年嘅佢系有幾受歡迎.
雖然葉子楣卑定位艷星,但佢從不喺電影中露點系自己嘅原則,因為佢想將最好嘅卑將來嘅老公,不過葉子楣畀有啲人曲解成系想抬高身價,話因為清楚觀眾會有一種越睇唔到就越想睇嘅心態.
所以喺當時仲有消息稱有片商以800萬貴價要求佢光上身,但最后畀佢拒絕咗,隨后葉子楣喺電影《情圣》,《師兄撞鬼》等作品中表現得十分誇張,高調,所以一直以嚟佢都保持住好高曝光率,觀眾對佢都系印象深刻.
直1990年中期,葉子楣便慢慢噉淡出咗娛樂圈,因為佢遇到骨科醫生呂錫照,佢為咗對方收咗以往嘅形象,打扮樸素過住樸實無華嘅生活.
佢同對方同居咗26年嘅時間,二人一直未結婚,原因嘅系對方曾經歷過一段失敗嘅婚姻,所以對婚姻覺得恐懼冇再婚嘅諗法.
葉子楣都尊重對方,二人冇結婚,冇小朋友,都冇共同嘅身家,佢哋同居嘅地方都葉子楣冇息影前買嘅寓所,葉子楣甘心情愿跟住對方.
有段時間仲有消息傳出有片商出一千萬想畀葉子楣復出拍戲,不過佢拒絕咗,佢喺一次訪問中就表示過做艷星嘅感受,佢話:以前成日要露胸嘅日子好煩,而家嘅生活好完美,唔使再趕通告,捱眼瞓,飛來飛去,我好享受.
可惜喺舊年佢男友喺坐飛機嘅時候突發心臟病過咗身,痛失至愛嘅葉子楣喺近年一直靠愛犬相伴,度過孤零零嘅日子.
雖然話二人冇呢一紙婚書證明,但始終都系走過咗咁多年,男友嘅突然間過生對葉子楣嚟講想必系打擊好大嘅,唔理點,人都要向前行,我哋都希望葉子楣喺往后嘅生活中可以幸福快樂!


text:
「陌生」
唔知點解越嚟越對香港陌生,究竟係啲乜嘢問題?當然每一個社會都可以容納唔同嘅聲音,但係慢慢發現有啲人嘅思想同言論真係無辦法去理解.執法人員竟然知法犯法,但係佢哋竟然係受害者,需要幫忙?我有無聽錯?會唔會因為佢哋濫用私刑,所以導致今日嘅結果?今次有可能係咁啱俾人影到,但係現實又有幾多係大眾睇唔到?咁警察同黑社會有啲乜嘢分別?
「法律」
今日真係好亂呀,點解香港會有啲思想咁奇怪嘅人㗎?香港係一個法治嘅社會,就算特首都好,只要係犯咗法就會受到法律嘅制裁.今日「七警案」終於判刑,所有被告都被判處入獄兩年.但係唔知點解社會有一部份嘅人覺得七警係應該無罪,甚至乎覺得被判入獄係太重.如果個個執法者都可以濫用私刑嘅話,咁會點?係法律面前人人平等,更何況係執法人員呢?
「判詞」
有啲人話如果警察因為「雨傘運動」期間,警察受到相當大嘅壓力所以先至會打人.咁唔該先睇下法官判刑嘅時候講啲乜!各被告損害香港聲譽,尤其當全球有好多人睇到,就算曾健超係犯法,警方有壓力,但亦亦都唔可以帶佢去暗角打,因為當時佢已經被制服!由於案情非常嚴重,故認為判囚係適合.法官以入獄兩年半為量刑起點,考慮到各人當差服務社區多年,亦將會失業兼失長俸,與此同時承受各方壓力,所以判各人入獄兩年.雖然曾健超犯法,但實際上佢已為自己嘅行為負上責任.
Also published on Medium.


text:
Take in consideration that you could need the FULL WidgetKit version.
oo桂花酒釀啫喱oo
1 MARCH 2016(TUE)
自上次我買左桂花糖整左元寶桂花糕之後(按此重溫),仲有成樽桂花糖係度,所以我就好想試下整酒釀丸子.
不過未整桂花酒釀丸子之前,我之前見到個仲簡單嘅養生甜品,所以就同小小豬先整依個桂花酒釀啫喱試下先啦!
其實我都係一次冇意中見到有網站嘅介紹,佢話雖然啫喱係凍甜品,不過加左桂花同酒釀一齊食,就會變成養生甜品.
因為酒釀可以生津活血及利水消腫,而由於酒釀含少量酒精,所以亦可促進血液循環及促進消化的功能.而桂花糖就有生津潤肺及滋陰作用,所以雖然係凍食,但都係好啱秋冬天氣食呀!
材料包括有:桂花糖一湯匙,酒釀半湯匙,荔枝味啫喱粉一盒及杞子約十粒.
其實咁多材料最難買都可以話係酒釀,因為我都真係搵左好一段時間先俾我係一暑間細細嘅雜貨店先買到.好在唔算貴,依一盒都只係$15~
不過攪笑嘅小小豬問:『點解拎啲粥嚟做甜品?』.哈哈哈...咁又真係幾似哦~
首先用熱水浸軟啲杞子備用~
然後倒入荔枝味啫喱粉~
再加入220ML熱水慢慢攪拌~
最後分別加入桂花糖,酒釀及杞子~
攪拌好後就可以倒入模具內~
可以放入雪櫃冷藏至啫喱凝固~
由於啲桂花,酒釀及杞子都係會沉底,整出嚟就冇咁靚,所以就可以係啲啫喱開始凝固時,用筷子攪拌一下,咁就可以雪到整杯材料都好平均啦~
今次啲啫喱就雪左差唔多兩個鐘就凝固,所以我唔等小小豬就先食一杯先啦~
食用效果又真係唔可以係第一次食嘅時候感覺到,不過桂花糖同荔枝啫喱估唔到又幾夾哦,加上淡淡嘅酒釀味,都唔錯呀~
不過一向唔"好"甜嘅我就覺得甜左少少,我想減多少少桂花糖嘅份量應該會好好多.
由於都唔算好重酒味,同埋我食左都冇乜不良反應,所以我都有俾小小豬食,話晒都係佢整,都要俾佢自己食下佢嘅製成品嘛~
食左幾啖之後,小小豬話麻麻地好味,所以就只係食左半杯.不過估佢唔到竟然鐘意食入面啲杞子,仲連我嗰杯內嘅杞子都食埋呀(平時煲湯又唔見佢肯食,真係唔知好嬲定好笑呀)~
其實依個我都係打算整俾自己食,所以小小豬唔食都冇所謂,就等我食埋佢,補補佢啦!(唉...嗰頭話減肥...依頭又肥多兩磅啦)
依家有齊材料,等我搵日再整桂花酒釀丸子先得,唔知熱食個味道係點呢?
温馨提示:由於桂花屬性都帶一點寒涼,所以大家係整之前,都要留意一下自己體質先啦!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦


text:
[BBQAnywhere] CasusGrill無火環保燒烤爐-結構大解說
CasusGrill細細盒,唔使明火就可以燒到1至1.5小時.究竟,當中有啲乜嘢秘密呢?
其實CasusGrill設計真係非常簡約,只係用咗四件組件就組裝到個產品.設計師的creativity同埋細節度真係非常之利害.
而家睇吓邊四件組件啦:
QUICK OXYLITE™ 速燃竹炭 – 燒嘢食最緊要梗係要有舊碳啦!CasusGrill沿用QUICK OXYLITE™專利嘅速燃竹炭,特點係容易燃點,一撻即着,無需其他助燃物,仲會自動蔓延去其他竹炭.相對傳統木炭,速燃竹炭提供高達400度的穩定高溫,仲要無明火,就算食物滴油都不會搶火.
LAVA STONE火山岩隔熱層 – 成四百幾五百度嘅高溫,擺咩落去都會燒著,有咩可以裝住呢啲咁高溫嘅竹炭?答案就係用火山岩造成嘅隔熱層.天然火山岩有良好嘅隔熱效果,大大減低燒烤爐四周溫度.竹炭嘅溫度高達400度,但係經過火山岩隔熱層,外圍溫度即刻跌落到40度,就算拎起個爐周圍走都唔會辣親.
BAMBOO天然竹子燒烤架 – 用嚟放食物嘅燒烤架,你敢唔敢用一啲不明來歷,唔知乾唔乾淨嘅竹架? 或者加熱之後,會釋放氧化物嘅鐵絲網? 食落肚嘅嘢,一定要注意食物安全,CasusGrill所用嘅天然竹子,係經過美國FDA 認證,絕對安全.
CARDBOARD環保紙托 – 最後就係用最簡單嘅方法將佢裝嵌,唔駛用任何嘅金屬,只係用環保紙做托架同包裝,貫徹環保理念.
成日都有人話簡單就是美,唔知CasusGrill係你眼中又係點樣嘅一件產品?快啲買返一件試下啦!


text: 香港嘅公園平時就去得多.平日去人少少,無咁嘈.但逢假日去就會見到大量姐姐們,香港人去野餐.無計,香港地方少,郊野公園一到假日就會好似街市咁迫爆.無論你想去野餐,去BBQ都好,一定要早起身去霸位,霸爐.都係嗰句啦!香港地方細嘛,人又咁多,難得假日,當然想同屋企人,朋友仔去郊遊啦! 嚟咗英國一個月,我都只係去咗屋企附近個公園行過下.呢個公園面積都好大,有條人工河道,又有個湖,當然仲有好多樹啦!而呢度真係人唔算多 (可能我住呢區人少),無論你幾時嚟都係咁上下.第一次嚟本身諗住睇下啲鵝,鴨,雀仔,欣賞下日落湖景.點知突然有隻松鼠走埋嚟身邊,仲同蘇哈兩小妹拎嘢食,好似完全唔怕人咁.然後再發現呢度原來有好多隻松鼠走嚟走去,好得意,蘇哈都追住佢哋嚟睇,好興奮. 去完第一次已經令蘇哈難忘,日日都話想拎啲 nuts 去餵下松鼠,麪包去餵下魚,雀仔.終於等到有日天氣好好,一大早叫佢哋起身,然後出發去餵松鼠.成朝去到蘇哈都不停餵雀,我就無無聊行嚟行去搵松鼠,原來咁早無乜松鼠,佢哋應該四五點先會出現.餵咗成個幾鐘 (究竟你哋帶咗幾多麵包嚟餵雀?) 我就話去下後面睇下係乜嚟,次次嚟到都只停喺呢度欣賞啲鴨,鵝,雀... 原來佢哋餵晒啲麪包所以先肯起行😫.行下行下,終於畀佢哋見到松鼠啦!有幾隻喺樹上走嚟走去,佢哋即刻拎咗啲 nuts 出嚟餵松鼠 (喂,其實你哋仲有無帶其他嘢嚟餵唔同動物?🤔).其實佢哋係咪真係食得嘅呢?餵得咁上下,我又發現前面原來有個遊樂場,仲有好多遊樂設施,真係睇見大人細路都開心呀.拿拿聲叫佢哋嚟睇,諗住同佢哋去玩啦!點鬼知佢哋鐘意餵松鼠多過玩,又估唔到喎. 同一時間又畀我發現隔離場邊原來有個籃球場,yeah,下次可以自己帶個波嚟打.不過睇真啲,原來係籃球場加足球場先啱.佢籃球架底下面整咗個龍門架,咁就可以一場二用,讚.但係以我所見,踢足球嘅人已經霸咗兩邊場(果然係足球國家),場外張櫈見到有個好落寞嘅身影,一個拎住籃球嘅少年坐咗喺度望住個場,心裡面個滋味一定唔好受 (我明, 我真係明). 繞咗個籃球場一圈,返到遊樂場已經見到蘇哈佢哋係度玩緊,當然都係因為無晒 nuts,所以咪可以走嚟玩囉.呢個遊樂場有大量鞦韆,有氹氹轉,有瀡滑梯....最特別佢有一個飛越繩索畀你玩,啲細路個個排晒隊一個一個輪住玩,好有秩序禮貌.有啲大哥哥見到妹梅喺側邊等打鞦韆,仲會主動落嚟畀佢玩,唔會霸住玩好耐.不過可能始終都未咁識英文,妹梅都未可以同啲小朋友傾計,玩埋一齊.不過佢又好 enjoy 自己一個去玩.啲家長們都約埋兩三個家庭,一路嘆咖啡食早餐,吹水,一路睇住啲細路跑嚟跑去,都幾悠閒. 玩完一大輪,又係返屋企煮 lunch 嘅時候.其實假日咁樣,既充實,又可以放下小朋友電,真係幾好.自己大人行下,來回屋企都行咗成萬步,強身健體,不錯. 其實個公園仲有一大片草地畀人跑,上次喺 FB 見到話有人會搬個龍門架去呢啲草地,同小朋友玩踢波.…


text:
幾年無得去旅行,大家一定好掛住日本.日本開關後,相信好多人已經迫不及待買咗機票返鄉下.但係咁耐無去過,大家可能未必清楚東京有啲咩新景點,或者有咩地方已經結業.唔使擔心,小編為大家持續更新東京最新旅遊資訊,以及搜羅各個最新景點.如果唔記得咗由機場出發到市區嘅交通方法嘅話,可以參考成田機場交通攻略,羽田機場交通攻略,如果對迪士尼有興趣嘅話,亦可以睇下東京迪士尼2023活動整合.
東京自由行2023
(慳錢攻略)去日本Shopping必睇!2023日本各大商戶優惠券整合|松本清,BicCamera,Joshin上新電器,Edion愛電王,Sofmap,KOJIMA,PAPASU,青山洋服
講到去日本,除咗遊覽景點名勝,享受美食之外,行街shopping都係不可或缺嘅一環!日本開關後,相信好多人都已經迫不及待要去瘋狂購物.小編為大家整理咗一啲日本商戶嘅優惠碼,包括好多香港人必定會去嘅松本清,BicCamera,以及Joshin上新電器,Edion愛電王,Sofmap,KOJIMA,PAPASU,青山洋服.大家去買嘢嘅時候記得出示呢啲優惠碼啦!
日本終於開關啦!相信唔少人已經預訂咗去東京嘅機票,出發之前記住睇咗日本自由行懶人包先.事隔幾年無去過旅行,可能大家已經忘記咗點樣由機場出市區,就等呢篇文章幫你溫故知新啦.東京有羽田,成田兩個機場,成田機場以國際航班為主,航班班次亦較密集,相信係大部分旅客嘅首選.上一篇文章為大家整合咗三種由羽田機場出發去東京市區的交通方法,今次小編整理咗三種由成田機場前往市區嘅交通方法及車票價錢,分別有N’EX成田…
日本終於開關啦!相信唔少人已經預訂咗去東京嘅機票,出發之前記住睇咗日本自由行懶人包先.事隔幾年無去過旅行,可能大家已經忘記咗點樣由機場出市區,就等呢篇文章幫你溫故知新啦.東京有羽田,成田兩個機場,而羽田機場距離東京市區相對較近,車費亦較平.今次小編整理咗三種由羽田機場去東京市區嘅交通方法及車票價錢,分別有單軌列車,京急電鐵及利木津機場巴士,俾大家參考邊種交通最合適!小編亦都整理咗成田機場交通攻略~


text:
(財演算法)VIX可以點炒?(蔡嘉民)
上個禮拜有個訪問問關於VIX可以點炒,VIX絕對唔係一個簡單嘅產品,三言兩語好難可以解釋哂,所以決定用少少文字講下.因為VIX係講緊美國標普500指數嘅期權嘅引伸波幅 (IV) ,去俾人一個概念黎緊個大市會點樣行,會比較波動,定係比較淡靜.初學者要留意VIX並唔係講緊個市最近點行,唔係一定要個市Chok左之後,個波動率指數先郁,絕對可以喺個市唔郁嘅情況之下,波動指數不斷變.所以,其實炒VIX係炒緊啲人點睇個市,所以玩法係去估啲人會點估個市.
炒VIX可以玩事件主導(Event driven),喺大事件公佈之前: 例如Brexit咁,你覺得啲人低估左現時個波動率的話,可以喺Brexit前一星期買VIX.之後如果爆大鑊,啲人對引伸波幅嘅睇法重新調整,就可以獲利.又或者喺事件之後: 例如特朗普當選之後,你發覺VIX升左唔少,覺得啲人過度反應,過份恐慌,咁就可以考慮沽VIX.當市場人士冷靜過後,就可以獲利.
另一種簡單玩法係,因為VIX長期都有一個均值回歸嘅特性,所以唔可能會見倒VIX長期係50之上,或者10之下,因為大市嘅波動性一定會有一個範圍,所以如果見倒VIX係好極端嘅位置,就可以小試牛刀,做一做均值回歸嘅策略,搏佢會回調或者反彈.
咁有咩工具可以玩VIX呢?大分有3種,一係直接玩VIX future,既方便又快捷,唔洗計太多數,不過要留意玩緊邊一個到期月份合約.其次係VIX嘅Options,不過會有啲複雜,因為VIX options嘅定價係取決於VIX嘅IV,俗稱VVIX,所以係要估埋VIX本身嘅IV! 第三個方法,係玩VIX相關嘅ETP,例如VXX,SVXY,UVXY,TVIX等等.下次會講下點樣揀工具去炒!


text:
留意到唔少中小學生都會搵上門私人補習去惡補自己唔同科目嘅弱點,從而提升學習成績,但其實幾多錢先係私補嘅合理價錢呢?小編就為大家整理咗今年最新嘅私補市價為大家提供一個價錢參考,同學仔就可以因應翻預算去搵最適合自己嘅私補老師啦!
同補習社唔同,私人補習主要係以單對單授課形式,針對學生嘅優缺點因材施教.亦因為咁,私補嘅收費往往會比補習社貴啲.現時普遍私人補習嘅收費都係以每個鐘100蚊起跳,而同學仔越高年級,讀嘅嘢越難,自然私補嘅費用就會越高啦,高中私補價錢甚至可以係小學補習嘅一倍!
除咗年級之外,唔同私補老師資歷都會有唔同嘅收費.隨著中小學生嘅功課愈嚟愈難,唔少學生同家長都會傾向搵大學生甚至係搵日職老師補,當然價錢會相對地更加高啦.以初中學生為例,大學程度老師每個鐘收費大約係$130-170;如果想搵全職補習導師嘅話就要$180-250;而日職教師一個鐘更加可以去到$300-500添!家長同學生喺揀老師嘅時間記得要留意翻自己嘅預算呀!
以下價錢以一小時為標準,學費只供參考,實際價錢宜自行查詢相關導師.
私人補習入面小學生同中學生嘅補習模式都會有少少唔一樣.唔少小學生都係「全科補習」嘅模式,補習老師會檢查功課同幫學生溫習所有科目.而中學生主要都係「專科補習」,老師會專攻同學仔最弱嘅科目,例如係「死亡之卷」嘅中文同英文科,為高中學生喺DSE前做足準備,但如果中學生想補足「全科」嘅話,價錢就會逐科計啦.
除咗市面上最常見嘅一對一補習,一對多嘅小組補習亦都好受歡迎㗎.呢一種補習方式啱哂一班基礎唔係好差嘅同學仔,唔單止可以有效提升學生嘅成績,最緊要係家長之間可以攤分一半私補費用,簡直係Win-win!
最近受到疫情影響,除左上門補習之外,網上補習亦係一種新嘅補習形式
,不論你係初中定高中生,Afterschool
都會針對你嘅需要提供最合適嘅課程,同學仔可以因應自己嘅溫習進度,隨時隨地用手機或電腦上堂!而Afterschool
嘅課堂價錢亦會比一般私人補習平,仲會有課堂筆記送到你手上,而家某啲科目仲有免費試堂添!(㩒呢到去睇下
)
除咗一般「全科」,「專科」補習之外,市面上仲有好多唔同範疇嘅私補㗎!例如樂器,英文會話,畫畫,甚至係IB同IGCSE呢類公開試課程都有上門補習.不過呢一啲比較特別嘅私人補習,補習費用上亦都會再高啲啦〜
以下價錢以一小時為標準,學費只供參考,實際價錢宜自行查詢相關導師.
為咗令同學仔有效咁吸收知識,唔少私補老師都會準備past paper同自製課堂筆記,不過自製課堂筆記唔係每個老師都有,同學仔同家長最好喺上堂之前同私補老師講翻呢個要求同商討翻價錢,就可以避免不必要嘅爭執啦〜
除此之外,唔少同學仔都係透過中介公司搵私補老師,而中介公司通常會收翻頭幾堂嘅全數學費作為中介費,家長記得喺請私補老師之前睇清楚中介公司條款,咁就唔洗俾人罰「冤枉錢」啦.
AfterSchool
AfterSchool 是一個針對DSE而設的網上補習平台,課程涵蓋多個 DSE 科目,讓同學足不出戶就可以享有優質教學.註冊用戶人達 50,000 人,當中超過四分之一學生為應屆文憑試考生,是全港最大型網上補習平台.


text:
肯亞被稱為長跑皇國,有好多着夠跑長跑跑手都係嚟先肯亞.除此之外,仲有好多嚟先世界各地跑嘅手,包括香港跑手,都會專程去到肯亞學跑.田徑界更加有一個講法:短跑牙買加,長跑肯亞.肯亞運動員係中長跑賽場上嘅霸主,尤其擅長馬拉松項目.根據國際田聯官網統計,到目前為止嘅馬拉松世界最好成績頭十三名入面,除咗一個係埃塞俄比亞人之外,另外12個都係肯亞人所創下嘅.到底點解肯亞人可以跑得咁快架呢?
肯亞同埃塞俄比亞高原,平均海拔係2500米,香港最高嘅山峰大帽山都只係得957米.長期生活於高原嘅肯亞人天生嘅心肺功能都會比較強.東方男性血紅蛋白含量只係12-15g/L,而非洲人就係18g/L,血液攜氧能力特強,一口氣跑上五樓,都唔會喘氣.另外,體脂比例,大腿小腿長度比例方面,非洲人民都好有優勢.
亦有研究顯示,肯亞人有以下生理特點:胳膊和腿部嘅皮下脂肪比較少,膊頭比較寬,股四頭肌比較結實,肌肉組織非常發達;肺腔比較小;重心更低,髖部更窄,腿肚更輕;體節嘅伸展範圍更大;膝蓋骨肌腱嘅反射速度更快;身體嘅密度更大,可能係他們骨骼中礦物質密度更大,骨骼更重的緣故;體內睪丸酮含量(3%到19%)有利於促進新陳代謝,增加肌肉,減少脂肪,令力量更大,動作收得更快;快速收縮嘅肌纖維和純厭氧酶嘅比例更高,能夠產生更強嘅爆發力.
除咗天生嘅優勢,後天因素都令到肯亞人係長跑方面咗出色.因為肯亞相當貧困,睇見咁多肯亞長跑好手嘅成功例子,跑步成為咗小朋友夢寐以求去脫貧致富嘅一條捷徑,所以佢味會效仿,希望可以出人頭地.


text:
馬鞍山市金德瑞冶金機械配件制造有限公司主要生產機械配
發布時間:2017-09-22 14:05:02 瀏覽:次
馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪馬鞍山市金德瑞冶金機械配件制造有限公司主要生產機械配件制造有限公司主經營限公司主經營高精度滾剪


text:
25 JANUARY 2017(FRI)
哈哈哈...又嚟到愛心便當,寫依啲愛心便當系列主要都係紀錄下自己整過咩傻便當,等自己開心下之餘,又可以繼續有動力去整靚靚便當!
今個星期抵呀,因為農曆新年將至,所以都只係需要整三日就得啦...哈哈哈~
星期一就真係超級簡單,整左洋蔥牛肉飯~
其實我係有啲頭痛,所以真係完全冇心機去整公仔飯團,所以只係原飯盒咁為小小豬準備.原本我都以為佢係會嘈我,點知佢話:MaMi,我知你今日整左個D字俾我...哈哈哈!
又真係估依隻豬仔咁有創意,既然佢話係D字就係D字,最緊要係佢食得開心嘛!
星期二就整左肉醬意粉~
意粉都係小小豬要求嘅,我估佢又係見到同學仔食意粉佢想一1樣啦,不過佢就叫我一定要整個A字母俾佢(緊係尋日個D字影響到佢啦),咁小嘅要求我當然冇問題,所以就用紅蘿蔔條整個A字啦!
星期三就係時候整返個公仔便當俾佢啦~
主菜係粟米肉粒加西蘭花,有菜有肉夠晒健康.之後就用火腿整豬耳同豬鼻,再用藍莓做眼睛,一個可愛嘅豬仔便當就完成啦!
豬仔飯配小小豬,簡直係絕配,我自己都覺得整得唔錯,都幾可愛呀(又嚟自我感覺良好了).當然小小豬都一樣好鐘意,仲話叫我下次再整添!
小小豬開始放新年假了,即係我又可以停一停手,休息十日之後就再嚟過.不過我都要趁假期上網研究下有咩新餸菜係啱做便當,同埋整咩新公仔啦!
**我地的FACEBOOK PAGE,齊齊來交流親子.育兒.烹飪啦**


text:
發表的文章 (30)
[心得] VAGO 旅行真空壓縮神器
0 回應 發表於 2023-01-16 02:06
最近疫情都放緩左唔少,大家終於有機會去旅行!小編都好想佢超級掛住日本! 有唔少朋友都問我,如果我去旅行有啲乜嘢係必須計我話就一定係壓縮袋!如果你冇,真係唔知點樣將一堆野嘅嘢擺喺個篋度!但係我哋平時用開嘅壓縮器都好大,甚至有好多都係用吸塵機直接抽氣! 咁我就想同大家介紹,我平時用開嘅xxx!呢一個迷你嘅壓縮抽氣機,佢淨係可以用行動電源,就可以開機!唔單止機身細小,而且仲會自動停止,唔使...
[心得] 美國 Geminos 革命性 折疊外接雙螢幕
0 回應 發表於 2023-01-16 01:39
好多人,而家都係要喺屋企辦公!但係其實屋企工作環境唔係太舒服,尤其係屋企嘅螢幕,都唔會喺公司咁樣咁大!又或者你係要同事忘記個忙嘅話,其實屋企真係唔太舒服! 最近我都有啲咁嘅煩惱,而家都好多人可以選擇喺屋企做嘢,咁究竟會唔會有一啲好嘅方法幫助我哋喺屋企做嘢都可以舒舒服服呢? 今次就係想同大家介紹一下Geminos 呢一個螢幕,其實與其話係螢幕我好想講佢真係一個超級大嘅工作站!唔單止高度...
[心得] BodyPedia 智能健康監測儀
0 回應 發表於 2023-01-09 01:04
我諗香港好多人都好注重自己嘅身體健康!唔單止每一日會去做健身甚至有啲人每個星期都會定時定候去做運動!但係你又係咪真係知道自己真係健康呢?我哋成日都聽到好多人都會用一啲體脂磅去監察住自己身體嘅況~ 但係一般專業嘅體脂磅都會比較大或者係比較貴如果係普通家庭未必會有咁多位去擺! 今次想同大家推介嘅,就係BodyPedia智能健康監測儀!呢一個之輪監測儀可以俾你喺幾十秒嘅時間就可以知道你身體嘅...
[心得] 憨啤酒 自釀啤酒套組 Golden Ale
0 回應 發表於 2023-01-09 00:31
唔知大家係大時大節,鍾唔鍾意同朋友飲少少酒呢?我知道好多香港人都好鍾意睇呢啲開心嘅節日飲少少,但係你有冇諗過如果係自己釀既酒呢? 可以俾你試吓喺屋企讓自己嘅啤酒!如果話過程來講,我又覺得唔係話好複雜~ 都係一啲簡單嘅程序,只要根竹說明書嘅話其實喺屋企都好容易可以做到!反而我覺得最難嘅係要喺咁多日裏面睇住自己嘅啤酒慢慢咁樣變成可以飲嘅狀態之中,等待時間其實都幾煎熬㗎! 我覺得其實成個過...
[分享] Revopoint MINI 高精度藍光3D掃描器
0 回應 發表於 2022-12-12 01:06
唔知大家平時會唔會接觸到3D打印技術,又或者試過用立體掃描掃過呢~ 之前有朋友試過,但係用掃描技術去打印一個自己嘅雕像!又嗰時開始就已經好想知道究竟我哋喺屋企可唔可以玩到,之後就慢慢開始接觸到立體打印唔同嘅類型! 但係一直喺市面上都冇出現過一啲可以喺屋企用嘅立體掃描,如果唔係好貴就係要求嘅環境都比較複雜!一直都係我等緊一啲可以喺屋企用,而且又方便嘅立體掃描儀~ 今次終於俾我等到Rev...
[心得] 日本EPEIOS 六合一14L氣炸鍋焗爐
0 回應 發表於 2022-12-05 01:02
今個禮拜想同大家介紹一部廚房神器! 唔知大家就快到.聖誕節會唔會諗住自己煮下嘢食咁呢?通常屋企都會有焗爐或者比較新嘅都會有光波爐,但係今次想同大家介紹嘅呢一部機器可以一部頂六部!呢一步就係日本EPEIOS 六合一14L氣炸鍋焗爐 呢一部機集合左六大功能!平時我哋用到嘅都會有例如係空氣炸鍋或者焗爐甚至係麵包機都有㗎!尤其喺香港咁小嘅地方用一部機其實已經可以定咗廚房裏面大多數嘅機器十分之...
[心得] 烏克蘭 Jollylook 免電 即影即有相機
0 回應 發表於 2022-11-27 23:45
聖誕節就快到啦,唔知大家有冇心水送咩禮物俾朋友呢?今次就想同大家介紹吓一款好適合送俾鍾意影相嘅朋友! 即影即有相機其實就最好俾你朋友同埋你自己留念一啲特別嘅時刻~ 除咗可以即刻記錄低特別時刻之外,亦都可以送俾朋友作為一個紀念!所以最近都好多人搵緊即影即有相機㗎.不過我哋平時見開嗰啲都唔係話好特別又或者係新嘅功能!咁所以如果想愛你送禮嘅話,我覺得你哋都可以睇吓Jollylook 免電即影即有...
[心得] Doqo iPad專用多功能鍵盤
0 回應 發表於 2022-11-21 00:59
上次同大家介紹左一個好靚嘅keyboard ,係時候介紹下一啲功能性實用啲嘅鍵盤! 唔知大家平時有冇用開iPad呢?我自己就鍾意用iPad做嘢多過用電腦,因為平時出街嗰陣時比較輕,同埋又可以觸控式螢幕!但係如果要做啲文檔嘅嘢,我iPad就咁打字其實都唔係好方便~ 所以其實一直都搵緊有冇一啲實用性嘅keyboard可以用到係平時唔撚係做嘢或者係娛樂! 今次搵咗呢款Doqo iPad...
[其他] Actto 復古風格無線鍵盤
0 回應 發表於 2022-11-13 22:26
唔知大家覺唔覺得喺屋企做得嘢多,又或者喺辦公室坐得多其實真係好攰!就算唔係身體上嘅攰,精神上都覺得好攰!每日望到嘅嘢就係黑色白色,尤其係你個鍵盤一定係黑色 你話會唔會有啲嘢可以令到你返工,甚至係你打字嘅時候覺得特別快或者開心啲呢?今次我就搵到一個叫做Actto 復古風格無線鍵盤嘅Keyboard!就咁睇佢個樣都覺得佢用咗復古打字機來做造型,但係當然如果淨係打字嘅造型唔會吸引到我啦~ 佢有...
[其他] Pygmy便攜式折疊洗衣機
0 回應 發表於 2022-11-07 00:47
最近疫情又好似開始反覆,平時做足清潔,但係唔知大家有冇留意!我哋洗衫嗰陣時都好似冇特別分開內衣褲同埋普通衫,咁嘅話其實係好大機會會交叉感染!而且尤其係有BB嘅屋企,如果將BB嘅衫同大人嘅使乜洗洗,其實真係好容易會滋生細菌㗎! 所以我覺得大家其實都可以考慮一下!呢一個洗衣機其實超級方便,佢唔單只係一個摺疊式嘅設計方便我哋可以收納同埋攜帶,同埋佢都可以無線咁用!如果大家要去旅行或者係去Camp...


text:
伸展治療拉筋課程
2023澳洲墨爾本工作坊
喺你再做伸展之前,問一問你自己:
你宜家嘅拉筋方法有效嗎 ?
我相信你都曾經遇過以下問題,亦嘗試過尋找答案 . . .
點解拉完筋都係「放鬆」唔到?
我痛左好耐,好多方法都解決唔到 . . .
我想學拉筯,但唔知點樣開始?
經常伸展,但我都好似無進步過?
點解伸展成日「無感覺」或者「唔到位」?
我都好柔軟,點先可以再進一步?
Stretch Therapy 伸展治療可以幫你搵到答案!
每班名額有限!按下面連結可以睇到最新工作坊日期!
雖然離開屋企只係兩個街口,但係背痛令我每行一步都會有劇痛,而係呢個街口逗留已經超過20分鐘 . . . 當我諗係唔係需要叫白車,同埋呢個傷患點樣影響到我工作同日常生活既時候,我就再忍唔住喊左出黎 . . . 呢個係 2014年,傷患復發最犀利既一次 . .
我之前同好多人一樣,身體都有一個需要解決既問題. . . 我係2009年練習瑜珈既時候,下背嚴重受傷,試過好多方法,咁多年都未能夠完全康復 . . . 身為瑜珈老師同健身教練既我,幫到好多人改善健康,但係就一直搵唔到一個方法幫助自己.當時我既情緒亦受到好大既困擾 . . .
直至我接觸到ST伸展治療,只係短短一個三日既工作坊,就令到我既下背得到好大既舒緩,呢個傷患亦好快完全離我而去!而呢個方法其實非常簡單易學,只係我以前未有緣份遇到我既恩師!
同時間,係老師引領下,我刻服左對自身體既懷疑,同埋對離開舒適圈既恐懼,我更做到兩個我認為自己需要至少一年先做到既動作!當日我自己身心既突破係我參加之前無預期既!
通過呢個工作坊,我對伸展有一個全新既認識同理解,當時就好似係一個開心大發現,我即時知到我有責任要將呢個方法帶比身邊既人,令佢地都可以係一個舒適同無拘束既身體裡面生活.之後我就遠赴澳洲,英國,新加坡等地方,追隨我老師,ST研創人 Kit Laughlin 超過 500小時,深入學習呢個方法,成為認可既導師.之後我更好榮幸地成為 Kit 係亞洲第一位既資深導師(Senior Teacher).
而家我除左會係工作坊,體驗班,同 adidas Runners 既課堂教授伸展治療外,亦都會係唔同既媒體向大眾推介呢個秘訣!


text: 我係嚟到英國先開始搵屋,基本上隔離十日期間就不斷上網睇租盤,一睇到啱心水嘅就打電話俾經紀,約時間睇樓,順便講埋自己打算搵咩樓盤,睇吓有冇一啲未放上網嘅盤可以預早去睇樓. 第一日出去睇樓,原本約咗兩間,點知出門口嘅時候第一間個經紀就打俾我話嗰間屋今日有人落咗deposits, 所以唔能夠去睇. 第二間屋係喺openrent 找的.直接同個業主deal. 睇完間屋,各方面都唔錯,咁我哋就同個業主傾下一步應該點,點知業主話呢幾日一共有差唔多20人睇咗間屋而嚟緊三四日都繼續有人嚟睇,weekend 佢就會決定租比邊一個.業主又講20人當中已經有6 個話interested, 當中有兩個係香港家庭. 第二日約左睇五間,有車就會方便一啲.其中一間,佢係包傢俬的,個業主都好Nice,佢話月尾會搬走,不過會攞走主人房張床,佢會買嗰張新嘅俾我.不過呢間亦都有好多人睇,更加有一個現在做緊ref. Check.. 有啲agent 係要求有6個月uk bank statements. 有啲agent 係要求有工作證明先至安排你去睇樓.ref. Check 有機會問你過往六年你嘅居住證明. 呢度較為多用post code ,例如話俾agent 知想搵屋在RG12,RG5, RG6 .我一共俾咗六個post code agent 找. 有小朋友嘅家庭就記得問吓Council 你小朋友嘅年紀邊啲學校有位.方便搵屋嘅時候搵返學校附近. 我哋喺隔離嗰10日就直接咁樣上網站搵屋.因為已經喺英國,又有英國電話,啲agent都樂意打返電話俾我.亦試過video live 睇屋.亦試過有一間Agent 公司拒絕,因為冇英國嘅工作證明. 最好有車啦,咁就方便啲.... 我試過... 一日睇左5間..... 每次睇... 大慨10-15分鐘,之後就會揸住架車,兜下周圍.... 試過有一個業主,我睇完之後我表達有意思租,佢就話要等多幾日,因為之前已經約咗一啲人黎睇樓,希望收集晒所有有興趣嘅人,最後一次過揀邊一個可以租佢間屋. 有人話每日check 下right move 有冇咩新盤,我覺得呢個係一個方法,不過如果再想快啲不妨聯絡當地經紀,因為有啲盤未上rightmove, 佢哋都已經可以睇到間屋.有啲地方競爭激烈,我之前睇過一間屋原來已經有六七個人有興趣.所以如果你係第一或者第二個人睇間屋,又盡快決定,咁你可以


text:
估你唔到呢4件事令小朋友瞓得差
估你唔到呢4件事令小朋友瞓得差!!! #哺乳媽媽PERIOD PERIOD嘅時候,媽媽奶量有機會下跌 (我自己會跌一半...) 如果你係全埋身媽媽 你PERIOD前或中期覺得小朋友突然好fussy 好大機會係佢食唔飽! 建議: 如果已加固,就要餵多啲固體 未加固,可能就要密密食 半夜亦有機會因而扎醒多咗~ 記得PERIOD後要補充氣血,休息足夠,追返奶量啊~ #落雨 落雨嘅日子,大部份小朋友都要留响屋企 咁就少咗機會出街放電同曬太陽! 所以都可能令小朋友半夜瞓唔好! 如果夜晚落雨,有機會雨水會滴响窗邊 有啲對聲音敏感嘅小朋友半夜會因為聽到滴水聲而扎醒... 建議:响屋企都要有大肌肉嘅活動 可能要播一啲聲音去遮蓋滴水聲 #家長嘅情緒 你以為你小朋友感受唔到你嘅情緒? 小朋友都不知幾醒! 你緊張,佢都會緊張 大人唔識放鬆,小朋友都好難可以放鬆入睡 建議:媽媽都要有me time! 那怕只係15分鐘落街行個圈.尤其是全職媽媽! 唔係話唔負責任丟低佢比其他人照顧.而係媽媽有壓力都需要紓緩同排解!有時你會發現,只係少少嘅15分鐘,你返上屋企嘅一刻,你對住小朋友都會溫柔啲! 如果真係不能抽身出街,就臨瞓前浸個10分鐘嘅熱水浴或者做5分鐘冥想吧! 當然,教小朋友自己瞓,你都會慳返好多時間可以me time! 自己都會和顏悅色好多(不論對住老公定小朋友:P)! #令人興奮嘅party 不論係有朋自遠方來定係生日派對,小朋友突然見到好多陌生人.而家聽到嘅聲音會比較大聲,亦容易見到一啲比較刺激嘅事物,都有機會夜晚瞓得差咗 尤其是係高敏感嘅小朋友! 建議: 不論party 前定後,都要同小朋友講,比定心理準備佢,希望減少心理上嘅刺激 仲有好多估你唔到嘅事都有機會令小朋友瞓得差!一齊做個有awareness嘅家長~見招拆招啦!


text:
遠足記
疫情影響,邊度都唔敢去,唯有向郊外兼山上走.今次就近近地去大帽山走走.大帽山可以在荃灣乘搭51號巴士,巴士是循環線的.不過我哋系揸車上去,搵位泊車就難少少啦.其實揸車系可以行少好多路架,但蠢蠢地嘅我哋就將架車泊到老遠咁行上去,所以到最後Total可以行咗9點幾公里.厲害👍…..
由大帽山郊野公園三角路口位開始向上行,到達茶水亭及廁所位置有一個小山丘,有很多小朋友放風箏.本來諗住山上會少人D,空氣會清新D啦,點知仲多人過市區條街.
剛開始行感到秋天氣息,有風唔系好熱,著風褸岩岩好.
沿斜路行上多少少就見到大帽山郊野公園遊客中心,有一個停車場.
一路行都系沿住斜路上山,車行斜路,所以唔會太辛苦,不過就要小心一點,假期會有不少車輛上落.
一陣就要行上去天文台個白波波(天氣雷達站)
由山上向青馬大橋方向望落去,青馬橋都唔系望得好清楚,有一層煙霞咁,灰灰地⋯⋯
去到大帽山郊遊地點3號場,往石屋外走是一個觀景台,望向元朗方向.
終於由秋天變咗做夏天啦,外套都除埋,短袖衫出動,不過天文台個雷達站已被霧遮住,上到去唔知會有幾大霧呢?
大約行咗60分鐘,到達咗觀景台下面嘅綠色屋仔閘口,旁邊有一個停車場,當日十分多人,停車場都爆滿,所以揸車可去到天文台雷達站下嘅停車場,可少行60分鐘嘅路⋯⋯
上到呢到,D霧已經飄緊落黎咁,由夏天又變返做春天,濕濕地又涼涼地咁.山上&山下都被霧覆蓋晒,能見度都好低.
見到呢一間石屋仔就知道距離目標不遠啦,太大霧啦,行到邊都唔知道
終於上到去雷達站,大霧到乜都睇唔到,淨系見到個影
冬天又返來了,又大風又凍,仲要比山下面嘅氣溫低好多度咁,著埋羽絨都唔誇張⋯⋯
(望下相旁邊嘅小朋友)
比大家感受下有幾大霧啦,睇吓下面條片⋯⋯
今次即興行山無諗過會經歷春夏秋冬咁,又熱又凍又濕又涼,但假期去大帽山多人又多車,就系因為多車,所以以入無位入,將架車泊到好鬼遠,唔系嘅話就可以行少好多路(哈哈~太懶了)!有機會的話都想再去一次,因為天氣變幻莫測,每一次去應該都可以睇到不同的景色,希望下次去可以唔好咁大霧啦,最好可以見到日落+天文台白波波添!
全程:約9.4公里
大約3小時(連拍照)
以上純粹個人感受及分享


text:
「記錄」
唔覺唔覺又一個月,本來今日應該寫其他嘢先,但係點都係記錄郭小姐嘅成長緊要啲.當然相比起郭大少,佢冇乜話點樣出去上堂,大部份時間都係同我哋一齊,但係睇得出有個頑皮嘅哥哥,好多嘢都係跟著佢做.正所謂好嘅唔學,學晒郭大少啲曳嘢!當然有時真係俾佢哋激死,因為細妹學阿哥,但係阿哥見到個妹做就話佢曳,無限輪迴.其實邊個先至最曳呢?真係大嘅唔好教壞細!
「十七」
郭小姐而家實在太鍾意食,同太鍾意睇自己啲相.越大就越想食我哋啲嘢,當然食得嘅就當然俾佢試下啦,但係相對郭大少細個嘅時候就寬鬆咗好多.最好笑嘅就係佢知道我哋影佢相,而或者真係女仔嘅緣故,經常性要我哋俾返佢睇我哋影咗佢啲乜,如果唔俾就發我哋嘅脾氣.其實最希望嘅係佢可以瞓好啲,而家晚晚醒咗就唔瞓,真係搵著我哋嚟搞!
「趣事」
今個月應該係第一次帶郭少姐去沙灘,之前應該係上年去沖繩旅行嘅時候.當然開頭死都唔肯落地,不過最後都自己係沙灘行嚟行去.之後當然挑戰小朋友嘅極限,就係去海邊啦.每個小朋友開始到會好驚,當然郭小姐亦都唔例外!但係相對郭大少,佢真係比較大膽,隔咗陣自己已經唔怕仲衝出去.當然事情嘅發展大家都知,就係跌咗落水啦!亦都因為咁,我因為拎住部電話影佢,所以去救佢嘅時候部電話就係咁入咗咸水,報銷咗.


text:
「冬至」
人大咗就越嚟越著重呢啲大時大節.以前你同我講話要做節,其實我只係當一家人食餐家常便飯,冇乜特別.尤其係外國嘅時候就更加無嚟個概念,但係當自己返咗嚟香港之後,氣氛就好唔同.而其實上年呢個時間已經知道咗老婆有咗郭大少,不過果陣時仲未講得住.今年當然屋企多咗個開心果,整個屋企嘅氣氛又唔同咗,而過節就當然對我嚟講越嚟越重要,因為再唔係普通一餐飯咁簡單!
「做節」
每一年到咗冬至個人就好似有個時間制咁,不自覺想停落嚟!因為好似已經工作咗同辛苦咗一整年,應該好好咁靜落嚟慰勞下自己,同屋企人好好咁食餐飯,齊齊整整.依家個人已經好似進入收爐模式,但係近幾年都好似無收爐嚟回事,因為仲有好多嘢要做,做極都做唔完.當然你可以話係好事,而我都覺得係,不過做節大過天,冬大過年,所以點可以唔俾藉口自己偷下懶呢?
「習俗」
有可能好多外國人唔明白我哋啲中國人點解咁緊張冬至,其實我覺得同佢哋嘅感恩節差唔多,都係一家人齊齊整整咁食餐飯.而當然除咗屋企之外,我覺得公司做冬除咗係慰勞員工一年嘅努力,另外都係一個意頭嘢,希望明年可以再做好啲.當然亦都係時候諗下明年大計,雖然一直都有諗,但係要落實所有嘢都係要諗清諗楚.點都好啦,今日係冬至,希望大家開開心心咁同家人食餐飯啦!
Also published on Medium.


text:
「賊王」
好多人都係度討論一代賊王葉繼歡因為癌症去世,而咁啱最近嘅香港電影金像奬獲得最佳電影嘅「樹大招風」亦都係用香港一代賊王作為藍本.當然犯咗法就會受到應有嘅法律制裁!葉繼歡出生於廣東海豐,十七歲偷渡嚟到香港,係香港出名嘅罪犯.佢曾經犯下嚴重嘅械劫案,外號大賊,賊王,同一度成為頭號通緝犯.因為係一九九六年再一次返香港企圖犯案嘅時候落網,下半身中槍導致終身癱瘓.
「打劫」
記得以前啲人會講,行街唔好行得咁近啲金舖,因為唔知幾時有人拎住支槍去打劫!雖然近年喺香港發生持械行劫嘅情況相對八九十年代少,但係真係好難想像當年有人係鬧市揸住支槍打劫.如果今時今日你行行下街嘅時候遇上當年咁嘅狀況,相信你都會好驚.雖然而家話就話少咗搶劫,只不過而家大家最怕嘅一定係恐怖襲擊,事關有時真係防不勝防!
「轟動」
葉繼歡逃獄匿藏兩年之後,一九九一年六月九日再一次係觀塘物華街連環行劫金行.葉繼歡同另外五名兇悍匪徒,分別持有四支AK47自動步槍同多支手槍,與此同時身上亦著有避彈衣!佢哋係有計劃同有組織咁先係港島銅鑼灣區劫持一架客貨車同人質,之後駛過觀塘物華街,然後連環搶劫五間珠寶金行.佢哋亦曾經與到場圍捕嘅警員發生激烈槍戰,雙方駁火逾40槍後逃脫.
Also published on Medium.


text:
學博 VS 線上補習平台 大對決
學博 嘅課程好唔好? 學博 同普遍線上補習平台對比有咩優,缺點? 學博 嘅網上課程比起普遍線上補習平台嘅課程有咩優勝之處?上次我哋就同傳統補習社對比咗,咁今日 學博小編 就幫你整合咗普遍線上補習平台嘅 3大重點,幫你分析我哋 學博 教育對比普遍線上補習平台嘅優勝之處!
導師質素
普遍線上補習平台
普遍網上嘅補習平台導師質素參差,佢哋缺乏信譽,報讀嘅學生甚至唔會知道導師嘅來頭,導致好多時候導師嘅教學質素同成效都成疑.
學博
我哋 學博 教育嘅師資優良,有嚟自港大嘅名師Spencer Sir帶領嘅專業補習團隊去為同學仔提供一個優質嘅教學服務.除此之外,我哋無論網上課程定係面授課程都有導師嘅即時回應,畀學生可以有一個猶如一對一嘅學習體驗,大大提升教學成效.
課堂互動性
普遍線上補習平台
普遍網上嘅補習平台都只係用網上平台例如zoom去提供線上課程畀學生,又或者只係提供online video畀報讀嘅同學觀看,前者課堂互動性有限,後者甚至可以話係零互動性可言.呢種補習服務除咗未必可以解決到同學上堂遇到嘅困難之外,仲會減低同學嘅學習動力,令到教學成效唔大.
學博
我哋 學博 教育除咗提供網上補習課程之外,仲有面授課可以畀報讀嘅同學選擇,畀同學可以選擇一個適合自己嘅上堂模式,除此之外,我哋 學博 教育嘅網上課程有提供導師線上即時對話,同學如果上堂嘅時候遇到乜嘢困難或者乜嘢問題,可以即時喺網上平台向導師發問,而老師會即時回覆.呢個服務大大提升我哋網上課程嘅互動性,令到導師可以即時解答學生嘅疑難.
就算同學仔覺得網上課程未必適合自己,都可以選擇返我哋嘅面授課程,我哋 學博 教育有三間分校,分別係北角,灣仔,同埋太子,同學可以揀一間近自己嘅校舍去上堂,現場感受下我哋嘅專業導師團隊嘅優質教學服務.
如果大家有什麼補習問題,如私人補習,網上補習好唔好,歡迎你可以隨時再跟我多交流一下,可以Follow 「學博教育中心 Learn Smart Education」 Facebook page同IG得到更多補習課程資訊,亦都可以上我們的補習網頁了解更多!


text:
炎炎夏日,當然少不了上遊艇出海吹吹風,又或者約埋係屋企開大冷氣吹下水.呢個時候,當然要揀返幾款靚酒一齊開心嘆.要做一個成功又體貼既主人家,選酒考慮賓客口味以外,開靚酒party有咩野應該注意既地方?
1)場地配套 - 有冇地方雪住支酒? 用咩杯,需唔需要有decanter? 酒刀一把夠唔夠?
戶外戶內其實會好影響品酒體驗,皆因香港既室內室外溫差極大,唔單止會影響賓客既口味,場地環境亦有機會影響支酒既狀態.太陽底下熱辣辣,大家當然想飲清爽d既酒,如果係凍既白酒或者香檳,自然更受歡迎!
但係,室外環境咁熱,究竟你可唔可以chill住支酒一段長時間?有冇雪櫃/酒櫃/冰桶?可以冰住幾多支酒?用冰桶既,冰粒又夠用幾耐?買左支靚酒返黎,如果派對場地有限制令到支酒唔可以用最佳狀態示人,真係有d掃興架!冇得雪住支酒既,就可能要放棄飲香檳,改飲室溫侍酒都可以既酒款喇.
再講落去,其實有咩酒杯,有冇decanter都係一個因素.一個極端但又非常真實既例子:小編試過去一個party,酒本身就唔錯既,但居然係用熱飲紙杯奉客,真係再靚既酒都大大扣分,視覺上味覺上都攪唔掂!又有一次,用既係公司水機用果d三角即棄紙杯,真係… 唔體面lor!
如果真係唔夠杯要用即棄,呢款即棄膠酒杯幫到你,各大超級市場有售,易搵又唔貴.(不過環保d就最好用返破璃杯啦,如果真係人多要非常大數量既杯,唔少catering公司都有提供酒杯出租服務)
A title
Image Box text
又講遠d,如果人多要一個人短時間開好多支酒既,點樣開酒都係一個要考慮既問題.有朋友表示由於人多要既酒量多但又唔想開酒開得辛苦,非常決斷咁選擇全晚飲澳洲同新西蘭酒,皆因全部酒都用screw cap唔用木塞,開酒方便十萬倍.
2)一兩款酒由頭飲到尾好,定買多幾款轉下口味?
視乎場合同派對長短,酒款數量可以好唔同.三五知已圍爐飲,當然買多幾款試多d唔同既酒最開心.如果人數多,又或者大家走動比較多,賓客比較分散,一款香檳又或者一紅一白(亦可以一紅一白一粉紅)由頭帶到尾就容易處理,唔會話飲兩啖就冇哂支酒,添酒時又怕添錯酒,而且我地有重磅優惠,成箱咁買平好多架.
3)送酒小食揀咩好?
呢個真係非常視乎場合,賓客口味同酒款.最百搭既就當然係ham & cheese凍肉芝士拼盤;如果想精緻少少既,買一堆水餅返黎,上面放生牛肉tartare,牛油果蝦,刁草cream cheese三文魚,三文魚子等等,簡簡單單又好食,爐都唔洗開.
4)剩左好多酒,唔知點算?
開派對預多左酒,未開既酒都仲好﹐有時開左又飲唔哂,點算好?用黎煮野食當然係一個好選擇.如果你幾日內又開party,支酒又走左味但又唔係完全唔飲得,可以考慮用剩酒加水果整sangria,保留返少少酒味,溝埋幾款酒用都得.


text:
地下鐵
地下鐵,又叫地下鐵路,地鐵,狹義上係指起響地底(包括過海隧道)為主嘅城市鐵路系統;但係廣義上,因為好多呢類系統為咗配合建築嘅環境,或者會有起喺地面(包括天橋同隧道),所以通常涵蓋咗都會地區各種起喺地底同地面上嘅高密度交通運輸系統[1].因為咁樣,好多地下鐵都有專用路權,呢個係地下鐵同輕鐵嘅分別之一.
史改
世界上第一條地下鐵係喺1863年通車嘅倫敦地鐵,佢嘅興建係為咗解決當年倫敦嘅塞車問題.嗰陣時電力未普及,所以即使係地下鐵亦都只可以用蒸汽機車去行.因為機車釋放出嚟嘅廢氣對人體有害,所以嗰陣時嘅地鐵隧道每隔一段距離就要有通去地面嘅通風槽.
到咗1870年,第一條鑽挖式嘅客運地鐵又喺倫敦通車,由倫敦塔左近越過泰晤士河.但係呢條地鐵唔算成功,幾月後便唔再服務嘞.而家最早鑽挖式地下鐵就喺1890年通車,亦都喺倫敦,連接市中心同埋南部地區.最初起地鐵嘅人打算用纜車,但係最後用咗電力車,令到佢成為第一條電動地下鐵.倫敦嘅地下鐵亦都喺1905年全數電氣化.
1896年,嗰時屬於奥匈帝國嘅布達佩斯起咗歐洲大陸嘅第一條地下鐵,全長五公里,十一個站,至而家重用緊.
法國嘅巴黎地鐵喺1900年開通,最初嘅法文名係「Chemin de fer métropolitain」(法文直譯即係「大都會鐵路」),係由「Metropolitan Railway」直接譯過去嘅[未記出處或冇根據],後來縮短成「métro」,所以而家好多城市軌道系統都叫metro.俄羅斯嘅地鐵亦都用咗呢個名,不過佢用咗基里爾字母,叫MeTpo.
施工改
喺地底掘隧道並唔容易,而且需要極多嘅錢同埋時間,至少亦要幾年時間至可以完成.
明挖回填改
掘地下鐵隧道最簡單直接嘅方法係明挖隨填(又叫做明挖回填).呢種方法即係喺街道上面挖一條大坑渠,然後喺嗰條大坑渠入面起隧道結構,等到隧道結構完成,有足夠嘅承托力之後先會重新鋪路面.
除咗條路俾人掘開咗之外,其他嘅地下結構(例如電線,電話線同水管)都要重新再鋪過.
起呢一種隧道嘅物料一般係混凝土或者鋼,但係舊啲嘅系統就會用到磚同鐵.
鑽挖法改
另一種方法係先喺地面某一度掘一個豎井,再喺井底掘隧道.最常見嘅方法係用鑽挖機(潛盾機,盾構機),一邊掘一邊將預先準備好嘅管片安裝喺隧道嘅牆壁上面.對於建築密度高嘅地方或者冇辦法做到明挖法嘅地方(例如水域),鑽挖法甚至係唯一可行嘅建造方法.
呢種方法嘅優點一個係慳時間慳力,全機械化操作,唔使人手掘土;另一個係對街道交通或者其他地下設施嘅影響好細;重可以喺水底起地鐵(倫敦,紐約,東京,香港同首爾呢啲城市嘅城市軌道系統都有好多越過河流或者海港嘅隧道).
但係呢種挖法又唔係冇缺點嘅,除咗成本高之外,重要經常留意地下水嘅影響;另外喺一啲比較硬嘅岩層開挖,可能要用到炸藥.地底空氣供應問題甚至隧道坍塌亦有可能搞到工人受傷,甚至死亡.另外喺建築密度高嘅地方進行鑽挖法嘅時候除咗要留意避免影響工地四圍嘅建築結構之外,有時亦要統籌嗰邊嘅公用事業,將地底嘅水喉,輸電管線搬走,以騰出地方去起列車通道.
例子改
參攷改
- ↑ Urban Mass Transit: The Life Story of a Technology,2006,Greenwood Press,ISBN 978-0-313-33916-5


text:
「人生有幾多個十年?」呢句電視劇台詞,近年都成為香港人嘅口頭禪.其實,每十年八年大家嘅人生都會有啲變化,或者走進一個新階段;我哋嘅家居物品,傢俬同擺設,都見證住呢啲變化,一般而言家中嘅雜物更會愈積愈多.其實,因應住人生嘅不同階段,會有不同嘅 儲存需要 ,只要有適當儲存策略,就可以時常保持家居有足夠空間,不至於雜物滿屋!
儲物
香港係中西文化交會地,每年大家會慶祝嘅節日特別多,由年頭嘅新年(新曆及農曆),情人節,復活節等,到漫長嘅暑假,去到年尾的中秋,萬聖節,聖誕等等,花樣多多.而每個節日都有不同嘅用品,如裝飾,衣物,道具等等,好多人為咗環保,都想將呢啲物品循環再用;但其實 節日用品 頗為瑣碎立雜,又阻地方又難於收藏,有乜解決方法?
迎接新生命到來係一件美好嘅事,不過香港居住環境愈來愈狹窄,而嬰兒床,衣物,尿片同奶粉等用品都相當佔空間.想喺有限嘅空間為BB設置舒適又安全嘅 BB房 ,就要喺收納雜物上做足工夫,等Boxful教各位新手爸媽如何做好嬰兒房嘅收納整理啦!
屋企雜物多到冇位放?好多人都會選擇用 迷你倉 服務,不過唔好以為揀迷你倉只要夠平就得,近年迷你倉嘅環境同防火安全問題引起唔少爭議,想珍貴嘅物品存放得安全又放心,就要留意以下租用/使用 迷你倉 必做嘅7大步驟!
正確的收納方法不但能為生活帶來便利和舒適,也能減少浪費.我們訪問了3位 收納達人 :雜物咨詢師阿橙,無印良品家具配置顧問Ricky以及Ikea設計師Ben,給予實用的收納建議,並分享由源頭減物的概念,藉此為生活騰出更多空間.
香港人對 迷你倉 同 迷你箱 儲存服務嘅需求有增無減,不過如果你以為揀迷你倉只要夠平就得嘅話,咁就大錯特錯!想用迷你倉用得安心又放心,其實仲要留意倉庫嘅服務配套,保安系統,環境監控同防火設備有冇做到足!等Boxful話你知10個揀迷你倉必知貼士!
模型,文具,郵票,戲飛……唔少人都以收集不同類型嘅物品為嗜好.不過當你收集太多,搞到成間屋都放滿你嘅收藏品時,咁表示你可能已經有儲物癖,患上囤積病.想知自己有冇中招?立即睇以下呢個 儲物狂 8大徵兆自我測試,睇下你有幾多題會答「是」?


text:
我地由Liverpool去Glasgow諗住過除夕,不過一去到St. George Square竟然無倒數活動,好失望呢,第二日好多野都唔開,包括油站,搞到要去到湖附近入貴油,係Glasgow見到平油都係120! 一路去到Loch Lomond同Glancoe都係越黎越貴.係超市買完啲乾糧呀水呀個啲就開始今個旅行既重點,北上高地!我地第一個地方就係Loch Lomond,之後就去Glencoe,係Loch Lomond其實都無咩plan,主要係睇下個海,淨係知道今日日頭就去Loch Lomond,夜晚就去Glencoe
英國超市
其實來來去去都係個幾間,最平既有Aldi, Iceland,可以有幾p一包菜,1鎊一舊cheese,之後就係Tesco,價錢同質素都幾好,再貴少少就係Sainsbury’s,但我覺得都可以接受,路上都有經過Costco,不過因為新年就無開,依幾間都有superstore,姐係超大間超市,係城市入面通常都係express之類既就會細間啲,superstore都唔會好遠,通常superstore都有油站,其他好大既store,賣玩具,nike outlet都見過,Mark and spencer都有好多大間.
Loch Lomond
由Glasgow去Loch Lomond既一個小town都唔洗一個鐘,一定要入左油先黎,過到黎依邊既油都係125起跳.依個湖都係英國數一數二既大湖,因為無尼斯湖咁出名,所以行得黎都幾舒服,唔洗人逼人.行左十幾分鐘之後就係依10日會見到既景色,係山同埋山.
Helensburgh
湖邊小鎮,唔算係Loch Lomond既地方但係已經好近,係一個湖邊/海邊小鎮,可能因為係新年,所以條街無乜人,我地去到個時多雲,有神光,平靜既水面,水邊有一個好大既停車場,我地係度停左一陣子,影下相,之後就出發去另一個小鎮.
大風到講唔到野,好彩係cheshire Oats買左件大褸,如果唔係一定會凍死,因為越北越凍,凍都唔係問題,係超大風,吹到頭都甩個隻,所以褸一定要有帽.
Luss
之後就直接去Luss,係Loch Lomond最出名既小鎮,依度個湖面好平靜啊,不過真係好凍,但係有一個有游水囉!應該得幾度.
Loch Lomond Arms Hotel Restaurant
好伏!我地都係想食少少野,叫左碗湯,Mac and cheese,菜,但都等左成個鐘,浪費左好多時間,我都明英國係慢開,都依間真係最慢,叫杯野飲都要半個鐘,仲要係依邊既日照時間係咁短,等得黎都就黎天黑,真係唔係好明點解少少野都可以咁耐,仲要係唔好食的....


text:
每年聖誕節前夕,好多人又開始煩惱聖誕禮物要送d咩,從個人,團體到公司行號,順著聖誕節嘅熱潮同價錢,聖誕禮物就變成咗每年必花心思嘅項目!
目錄
聖誕禮物要送d咩呢?諗下有d咩係最唔想收到咪知囉!
1.糖果/餅乾
糖果餅乾固然好食,但係絕對唔可以拿嚟當作唯一嘅聖誕禮物!之所以會話唯一,係因為如果同其他主要嘅禮物,就還OK.但如果係唯一嘅聖誕禮物,就顯得非常冇誠意,試諗下,如果交換禮物收到糖果餅乾,收禮人往往會覺得係送嘅人臨時係樓下7仔買嫁啦!
2.太搞怪嘅東西
創意唔等於莫名其妙,有時為咗貪新奇,會故意送多數人都無法接受嘅產品.例如:嘔心路線造型:大便造型軟糖;血腥嘅斷指手機座;假曱甴等等,雖然揀禮物嘅時候自己可能會笑得開懷,但係,過咗聖誕節後,可能就同對方講bye bye.(汗)當然,如果你哋交換聖誕禮物嘅目的,就係睇邊個可以變出最令人意想不到嘅嘢,咁就另當別論啦.
3.太有「個人標誌」嘅物品
咩係「個人標誌」呢?舉凡服飾,鞋襪,飾品,香水,呢d好重個人喜好問題嘅物品,都係送禮應該要小心嘅,除非你好清楚知道收禮人嘅嗜好同習慣,否則呢d嘢都要避免,如果唔係你應該唔會想見到自己嘅禮物收係對方嘅書櫃或係櫃桶掛?(話說如果收係呢d地方對方應該都唔會俾你知道啦……XD)
避開呢d物品,最佳嘅聖誕禮物就係:有濃厚聖誕節氣氛嘅嘢啦!
無論係聖誕老人,聖誕樹,馴鹿或係雪人,將呢D造型同具有實用功能產品結合,就係最佳嘅聖誕節禮物喇!好似係:八達通配飾,或係USB,USB線等,不只有過節氣氛,日常生活都會用得著!
(↑↑如果呢個係八達通配飾,應該都幾得意嘅.薑餅人:HI~)
仲有邊D聖誕禮物呢?不妨提出嚟等大家一齊係呢個節日中求存喇!XD


text:
- Joanne
好文分享 - 美食誰來拯救?
大家夜晚經過就嚟閂門嘅超級市場時,有無諗過店舖會點處理賣剩嘅熟食呢?
喺香港,好多麵包舖,超市同餐廳(尤其是自助餐)每日都會有大量賣唔晒嘅熟食.好多時呢啲食物質素仍然良好,賣相依然吸引,但好可惜當店舖一天嘅營業結束,佢哋嘅命運就係被送晒去堆填區.
現時香港嘅都市固體廢物當中有近三份之一係廚餘.相比其他國家,香港仲未有針對棄置廚餘嘅規管,而有系統咁處理剩食嘅方法亦都欠奉.要處理賣剩嘅食物看似好複雜.但事實上要拯救呢啲賣唔晒嘅食物,並唔係想像中咁難實現.
筆者幾年前去丹麥旅行,喺當地讀書嘅朋友就介紹咗一個惜食app,叫"Too Good To Go".呢個平台讓不同餐廳或者麵包店喺臨收舖時將剩餘嘅嘢食以低廉嘅價錢賣出去.用家可以透過手機app約好時間以及付款,然後喺特定嘅時段去到舖頭選擇食物.呢個app喺當地相當之受學生歡迎.參與嘅餐廳亦都種類繁多,有高級嘅fine dining,自助餐,酒店餐廳,麵包店以及超市等,十足十現時香港好流行嘅外賣app.
當時筆者揀咗一間自助餐形式嘅壽司舖.大約夜晚9點,店舖門外已經有兩三個同樣使用"Too Good To Go"嘅人排隊等候.店員提供外賣紙盒,俾我哋自由選取店內剩餘嘅食物.餐廳所提供嘅剩食賣相依然吸引,味道亦都唔錯.一個紙盒為一份,只需大約港幣$30,就可以享用正價過百元嘅美食,以當地物價嚟講算係相當划算.
"Too Good To Go"喺2015年於丹麥成立,現時已經涵蓋歐洲好多大城市,近年甚至進軍北美.呢個平台嘅宗旨係解決剩食問題,希望喺食物供應鏈入手,減少浪費.商戶可以避免丟棄食物,又可以透過出售剩食增加額外嘅收入,開拓唔同客源.唔介意夜少少食飯嘅慳錢一族又可以用平啲嘅價錢,拯救被剩下來的美食.其實環保並唔一定係零和遊戲,好似"Too Good To Go"呢個平台,減少浪費之餘做到共贏,對環境,商戶以及大眾都有好處.
撰: Clavin


text:
之前一直以為,要三四個月後至見肚嘛,即是之前一直可以著平時著開嘅衫啦?原來小胖底嘅準媽媽們比較快就會覺得平時啲褲仔緊,勒住個肚,除咗我之外,舊年生咗baby嘅同事YY醫生都係咁講呢~所以繼之前大出血買咗幾個bra之後,冇隔咗幾日我就要買褲子了﹗
上一篇blog講過我係淘寶買咗兩條legging,質素其實唔錯,而且肚子位亦可以容納將來長大嘅BB呱,但質料太厚了,而家九月十月著會太熱啦~我上上星期五emergency要買褲係因為嗰個星期六要去迪士尼,著裙子去迪士尼都唔太方便吧?對於邊度有孕婦衫衫賣,我只知道我上次買bra嘅O1O,同埋之前聽YY講尖沙咀嘅Mothercare,平時都冇乜點留意,係荃灣放工我又懶得去尖沙咀,不如上網睇下就近有咩鋪頭啦?一search之下只有討論區出嚟,哦,愉景新城嘅Bossini有maternity line?confirm一下位置先,咦,愉景新城原來已經冇咗Bossini?﹗最近嘅係⋯荃錦中心﹗過去睇下有冇maternity條line啦,噢,只係細細間嘅普通Bossini⋯愉景新城有荷花親子喎,去到,oops,裝修﹗呢個時候我已經非常沮喪~個商場有好大area賣BB嘢,但竟然少少serve準媽媽嘅鋪頭都冇﹗
結果?都係去咗Mothercare~太好了,馬上買咗合心水嘅褲子,著得好舒服,仲特價添呢~既然揀得啱,就買一黑一藍兩條啦﹗不過嘛,雖然鋪頭叫Mothercare,但我覺得似乎係「Mothers care」instead of「caring the mothers」囉,因為孕婦裝or孕婦用品只佔鋪面嘅10%,其他全部都賣BB嘢﹗﹗
其實比較多太太們係網上講佢哋會去H&M買囉,但只限中環一間分店有孕婦裝~我發覺需要一個directory囉,唔留意真係唔知邊度有呢啲鋪頭,點解大家咁鍾意網上購物都真係有原因~
呢兩個星期不停loop嗰兩條褲子+non-孕婦裝嘅鬆身連身裙子,我開始有啲悶了,加上天氣開始轉涼,身痕啦~呵呵~今日上網淘咗一堆返來,希望靚靚又質素好啦~
前往其他懷孕扎記blog


text:
bigbb
#1
我上次經期系5/15-5/20,期中第一次食過第一次避孕藥,都係睇過醫生先食既.然後係5/25同6/2有性行為,系有用安全套.但系我係5/25之後一直都有作嘔同成日頭暈,食量都好少.我都有系6/11驗過一次,negative既.
然而,我6/21有無套性行為.但系一直到呢家食量又少左好多,不過又吾會無胃口,但系有時食飽會有頭暈作嘔,都會遲咗幾分鐘.我食既量系半個粥到就好飽.我就都上網search飯後作嘔頭暈,結果係話如果排除懷孕嘅可能,就有機會系慢性胃炎.我真系好驚.
都有念過會吾會係有左,但系我一直都未驗系因為我本身經期都吾太准,有時都會個半月一次,見到我經期既app都預計會系6/26-7/1,所以我就念住等下先,而且我呢個月壓力都有啲大同埋情緒唔太穩定,健康狀況唔太好,又有時失眠,我又驚系因為自己係咁念先會搞到經期一直都吾黎,我都有吾太去念,但系我呢家身體又咁,同埋預計既時間都到,所以我都好驚.
我之前都有睇健康院既醫生,因為個胃,我係4月頭同6/17都有睇,開左啲胃藥,食左都會好少少,但系一食完就會又繼續咁,但系健康院啲醫生見我係後生女,就唔太認真同我睇咁,好似係咁趕我走,真系睇吾到啲咩.但系我又冇咁多錢去睇醫生,我咁耐未黎經期又吾敢同屋企人講我呢家啲狀況.我真系吾知點算
bigbb
#2
吾好意思,補充返我個避孕丸係食左一日就冇再食,因為我食左就頭痛頭暈,同埋凌晨就嘔左兩次.
bigbb
#3
同埋我前日同今日,都有過一下m痛既感覺,但係都只系一下
Hello
如果你6月21號有發生過無套性行為,其實都會有一定嘅風險.即使你有食過一粒避孕藥,但係避孕藥要按照指示每日食先會有避孕功效,如果你只係食咗一粒,身體係唔會有避孕功效嘅.如果你擔心嘅話,可以考慮驗孕.喺性行為嘅7日後(6月28號)驗孕會得到初步結果,11日後(7月2號)驗孕會得到較為準確嘅結果.
至於月經唔穩定呢樣嘢,都想同你解釋返,月經係由身體幾個繁複嘅系統互相配合而形成嘅,所以好容易受到其他因素影響,例如:荷爾蒙分泌,飲食,作息,壓力,生活習慣改變同埋藥物等等.而正係因為月經好容易被影響,所以每人每次月經嘅情況都可能唔同.所以一啲app嘅預計日子或者用日曆記錄估計嘅月經日期唔能夠好準確咁話俾我地知究竟邊日會有月經.你都有講你之前月經週期都比較唔穩定,都試過半個月一次,所以其實月經浮動係好常見嘅.
而你都有講到,呢排情緒壓力好大,精神緊張,休息得唔好,你又食少咗嘢,加上你有食過胃藥,呢啲因素全部都會影響你嘅月經嘅.有時身體差咗,月經就會相比起平時遲咗出現,因為免疫系統都會影響月經㗎.
而你講嘅m痛嘅感覺,可能係經前症狀嚟嘅,但我地好難單憑呢啲症狀就好準確咁知道幾時會有月經.同埋下腹脹痛都有可能有其他原因造成,尤其你呢排腸胃唔舒服,可能都會有影響.
既然而家未能夠好確定你月經遲咗嘅原因,不如等到最後一次性行為之後嘅11日後(7月2號)進行咗驗孕先,至少可以知道21號嗰次嘅性行為有冇導致懷孕,可能知道結果之後你都會安心啲.
如果你覺得月經唔穩定呢樣嘢好困擾,你都可以考慮去睇醫生,檢查下自己嘅身體狀況.母嬰健康院本身都有關於月經問題嘅診治服務,但如果你覺得健康院未必適合,你都可以考慮去家計會診所,如果你未夠26歲嘅話可以去佢哋嘅青少年保健中心.佢地嘅服務內容,收費,地點,預約方法全部都可以喺呢個網站搵到.有需要就盡快去預約啦.
腸胃唔舒服的確好影響我地嘅日常生活,甚至因為胃口唔好食得少嘢,營養未必足夠,更加對身體有負面影響.腸胃唔舒服可能係因為腸胃炎;但亦都可能係因為情緒太過緊張,所以成日會覺得腸胃唔妥;亦有可能因為休息得唔好,所以胃口受到影響.所以都建議你嘗試放鬆下先,觀察多幾日,如果情況依然冇好轉嘅話都要盡快睇醫生,檢查下身體.明白你擔心自己未嚟月經,所以唔敢同屋企人講,但係可能正正因為你嘅腸胃出現咗問題,所以你嘅月經都被影響.可能你等到驗孕結果之後,要盡快同屋企人講,睇下會唔會同你去睇下專科,詳細咁檢查下,例如做下胃鏡,因為有時健康院或者全科醫生見你後生,覺得你身體應該強壯啲,抵抗力會好啲,未必會俾到最啱你嘅治療.或者下次如果胃痛得比較嚴重,都可以去睇急症. 盡早發現身體嘅狀況可以盡快治療,快啲好返,身體好咗,你嘅心情都會好啲㗎!
而冇食慾呢樣嘢,可能都要諗下點樣可以令自己嘗試食多啲,營養豐富啲.如果長期都食得咁少,係會有機會營養不良㗎.身體營養唔夠唔單止會影響月經(甚至有可能出現閉經),仲會影響好多身體唔同嘅器官同系統.所以如果你之前睇咗醫生,確定唔係因為細菌/病毒感染導致腸胃唔舒服,咁都可以唔使一定要自己食白粥咁清淡.如果有啲嘢你係想食嘅,令你有胃口嘅,不妨去食下,睇下身體會唔會覺得好受啲.但係最緊要都係要快啲去睇醫生呀.
而避孕藥呢個問題,本身初初開始服用避孕藥可能會有一啲副作用,例如嘔吐,頭暈,頭痛等等,因為身體需要一啲時間去適應藥物.呢個適應時間因人而異,通常為1-3個月,但都有人需要更加長嘅時間嘅.
但係可能因為你嘅腸胃本身比較敏感,所以食完避孕藥會有相對比較強嘅副作用反應.你都可以考慮下會唔會想繼續服用,如果你都想再試下嘅話,都可以下次睇醫生攞避孕藥嘅時候同講返你腸胃嘅情況,睇下你嘅身體仲適唔適合食避孕藥,定係要調理好腸胃之後再開始食避孕藥.如果醫生認為你可以食,你都可以考慮下會唔會俾身體一啲時間去適應藥物同埋建立藥效.
而如果你考慮完都係唔想食避孕藥嘅話,你都可以考慮用其他安全措施嘅,例如安全套/避孕針.
下次再發生性行為嘅時候記得用返安全措施,咁就可以更加安心啦!
如果你之後有啲咩問題,或者你睇完醫生想同我地講返,歡迎你隨時再搵我地呀.無論點,我地都會喺度陪住你嘅!


text:
「照片」
人越大就好似越少影相,我自己係單人照.要搵舊相都比較容易因為細個都會俾人影.就算而家有部手機,自拍雖然方便,但係我諗男仔就真係好少自拍.自己鍾意影風景,影小朋友,依家就連相機都好少用,因為手機真係實在太過方便.雖然同相機有好大出入,不過同小朋友出街真係好難下下帶部相機出去.當然睇返相有好多回憶,甚至乎有時睇番都覺得幾好笑.然後會問點解嗰陣時會影張咁嘅相.
「舊照」
相信大家近日都見到係社交網站都有人發佈自己嘅陳年舊照.其實原因係因為一個好簡單嘅遊戲就係只要你 Like 咗人哋張相,之後你自己亦都要接受挑戰,將自己嘅陳年舊照 Post 出嚟.當然自己都中咗,所以搵返自己好多年前嘅相出嚟.咁啱遇著剛剛,出相嗰日係張相影嘅日子都係同一日.睇返 25年前嘅自己,再諗一諗,乜原來已經過咗 25年?究竟自己25年來做過啲乜?人生飛逝,歲月不留人!
「記錄」
唔知點解諗起舊照片會諗起舊記憶嚟幾隻字.或者同蘇永康隻「假使有日能忘記」段歌詞好似?「舊記憶,講不出有多重,時刻隱隱作痛,常無意中觸碰.」當然未必係同感情有關,因為亦都適合親情.其實相同文字兩樣嘢都會成為我哋嘅記憶,就好似我之前所講,我寫文唔係為咗啲乜嘢,亦都唔理人哋睇唔睇,甚至乎認唔認同.因為我只係將我自己嘅觀點與角度用文字記錄.當然有一啲係記錄小朋友嘅成長.希望有日佢哋可以自己睇返!


text:
黃翠如爆睇過洪永城全相 蕭生蕭太踩界講鹹濕嘢收投訴
撰文,圖片:東方新地
黃翠如爆洪永城大鑊內容不雅接獲400宗投訴
台慶一如以往嘅大型歌舞表演當然唔少 得,仲有大棚人圍爐玩遊戲,當中由蕭正楠,黃翠如夫妻檔聯同兩大密友洪永城及曹永廉演出嘅「真假遊戲」,翠如喺節目中自爆睇過洪永城全相,又嘲其性器官短小,仲話:「就係因為睇過佢先鍾意阿蕭!」因為內容不雅接獲400宗投訴,事後蕭生蕭太都知衰,翠如話:「我有檢討過,好似係有啲不雅,以後唔可以太踩界.」
蕭正楠護航代妻道歉 洪永城澄清「無被睇過全相」
至於被洪永城揶揄淫賤不能移,翠如否認睇過對方全相:「其實我都係同大家同步睇嘅電視畫面,問阿蕭啦,佢哋成日一齊去廁所.」阿蕭亦為老婆護航:「對白都係度出嚟,因為大家太好朋友,講嘢唔會勒住.(怕唔怕人哋女友嬲?)洪永城見到女友就會重振雄風啦!」洪永城事後亦表示當晚大家照稿讀,佢亦都話會檢討日後說話要小心,並強調只係娛樂大家,澄清翠如冇見過佢全相.
小生花旦曬冷 Do姐欽點陳豪開金口
台慶當晚另一環節,由陳豪,陳展鵬,馬國明,袁偉豪,胡定欣,唐詩詠,李佳芯,蔡思貝及陳煒等多位小生花旦,分成男女兩組進行歌唱比賽,一直扭扭擰擰嘅陳豪以為可以匿喺人群後蒙混過關,點知最終難逃一劫,由Do姐鄭裕玲親自出馬點名叫佢開金口,最終阿Mo開腔唱咗幾句「我我我為了愛情」,全場爆笑!


text:
多得小米,攪到手機完全唔值錢,原來千幾蚊嘅手機,已有中上嘅規格,網友都用呢個標準評機,唔係小米價,全部係坡圾.始作俑者小米再出擊,係香港正式推出千元旗艦,紅米 Note 4 國際版上市,呢個價,你會讚,問題你會否衝?當玩具?孝子機?定係只係期望大廠都係同佢賣咁平?
紅米 Note 4 早前係中國大陸發佈, 估不到,呢部機都有國際版.熟小米運作都知,香港行貨嘅小米手機,全部都係跟台灣,新加坡等地,推出國際版,規格可能跟中國大陸版有少少唔同.紅米 Note 4 呢?今次沒有為國際版改用非 MTK CPU,依然行 MTK Helio X20 十核心處理器.呢粒處理器,我哋搶先為紅米 Note 4 跑過分,AnTuTu 得分大約八萬幾!即係點?只係差過 Samsung Galaxy Note 5 少少,夠用與否,大家心照.香港推出嘅國際版行 3GB RAM 及 64GB ROM,5.5 吋 Full HD 屏幕,支援中港 3G / 4G,但採用 2 揀 1 SIM 卡插槽,即係要插記憶卡,就不能用雙卡雙待.不得不提,4100mAh 大電池另一個是重點呢.
紅米 Note 4 仲有千三萬像素相機,支援 PDAF 相位對蕉,亦有機背指紋認證.用小米手機預咗跟機用 MIUI 介面,去到第八代,MIUI 最大賣點是做到一機兩個 Interface,做到真正雙開 WhatsApp,Facebook Messenger, Line 等,等你一部手機,幾個分身.仲有可以 Cap 長圖,唔再係三星 NOTE 專有啦.
紅米 Note 4 會係香港時間, 9月27日開售,香港開售金,銀,灰三色,售價為 HK$1499,按呢到知道更詳細規格及最新賣價.


text:
最近睇緊姚元浩嘅《元味好生活》,每集節目元浩都會邀請唔同嘉賓一齊體驗各種戶外活動,露營過夜及野外煮食.唔睇都唔知,原來台灣依家好興揸露營車到郊外露營,而且仲癲到每個家庭都為自己架露營車做出各樣主題,倒如民族風,all handmade decoration,法式風情等,真係大開眼界,最正就係架露營車可以變出一層角樓出嚟俾小朋友上去瞓.
剛剛睇完男神王陽明同元浩玩越野飛車,超刺激,連周身肌肉,紋哂身,man 到爆嘅王陽明都全程乸埋塊面,用雙手掩護住個頭,皆因上落山坡嘅角度真係差唔多接近九十度咁滯,又無特別安全措施,仲恐怖過玩過山車,俾著我係座上客的話,我肯定暴斃車上,嚇都嚇死咗!!
幾乎每一集元浩都會用到荷蘭鍋去煮食,佢勁讚好用,其實荷蘭鍋就係一隻戶外版嘅「Le creuset」或「Staub」,都係一種鑄鐵鍋,不過就係用支架吊起,直接喺柴火上面煮食,最特別係鍋蓋經特別設計,可以放上燒著嘅柴同炭,實行上下夾攻!前幾集男神高以翔露營時就煮咗個海鮮蛤蜊意大利麵,最特別係佢用咗檸檬汁去煮,真係從未試過食酸味嘅意粉,但元浩試過之後又話估唔到咁好味,攪到我都想試吓!反正屋企都有檸檬,又可以順便清埋上次整韓式海帶蜆肉湯時用剩嘅蜆肉,不過我就用自己個方法去煮,因為用料唔同,起碼高以翔係用新鮮帶殼嘅蛤蜊去煮哦!
材料:
急凍蜆肉
洋蔥
蒜片
番茄
辣椒
扁意粉
調味料:
上湯
鹽
黑椒
檸檬汁
- 蜆肉解凍後略沖洗,輕輕榨乾水份;洋蔥去衣後切碎.
- 番茄洗淨,去蒂切粒;辣椒切碎.
- 燒熱油,爆香洋蔥,蒜片同辣椒,加入番茄同蜆肉快手兜炒幾下,離火.
- 煲滾水,加鹽,依照包裝袋上指示煮熟意粉.
- 將意粉加入炒過嘅材料內,加適量上湯,兜炒至收乾水份.
- 最後加鹽,黑椒同檸檬汁調味即可上碟.
味道比想像中好好多,酸酸辣辣,加上蜆肉嘅
鮮味,最啱天時暑熱無乜胃口時食.
如果真係好似男神咁用新鮮蛤蜊加其他
海鮮料去整,肯定更加正呀!!


text:
「洗版」
今日又係一年一度嘅開學日,雖然我個仔啱啱先出世,所以仲未有共鳴.但係今日一整日真係俾所有家長嘅仔女返學相洗版.當然到我個仔返學嘅時候,或者我都有可能係其中一個.不過今日真係超級變態,由幼稚園到小學,小學到中學,兄弟到姊妹,一張張新學期嘅返學放學相不斷係咁洗我版.當然好明白做人父母嘅心態,如果你有日見到我擺相上社交媒體嘅話,請原諒!
「返學」
唔知大家仲記唔記得自己第一日返學係點?我真係唔記得,係喊定係笑?扭計要返屋企?幼稚園嘅記憶真係好模糊.不過我相信每個人大咗都唔想開學,尤其係到咗高中同大學.當然每個細路仔都希望有一個放唔完嘅暑假,唔駛做暑期作業嘅暑假,同唔駛補習嘅暑假.而到大個咗出嚟做嘢之後,先知道原來最開心嘅日子其實係返學嗰段日子,而家我都好懷念返學放學個種生活.
「學費」
而家啲學費真係幾誇張,如果按照咁嘅速度,真係唔知到阿仔返幼稚園嘅時候嗰時需要幾多錢.先唔好講幼稚園,以前邊有啲乜乜嬰兒班.最變態嘅係竟然有啲學校課程係培訓啲細路仔點樣去面試,認真誇張!當然我唔覺得有需要,而且真係覺得有啲乜乜乜課程係搵家長笨.係度提醒自己,當自己個仔到咗適學年齡,千祈千祈唔好變做怪獸家長,樣樣嘢都要個仔去學.就算唔係學費個問題,我都唔想我個仔無晒童真!


text:
「健康」
今個月真係發生咗太多嘢,因為月頭郭大少連續發咗幾日高燒,之後因為擔心佢所以佢定同佢入院以防萬一.之後醫生確診為「皰疹性齦口炎」,而佢最終係醫院住咗三日兩夜,就係咁我同佢一樣都係第一次係醫院過夜!對於一個咁細個嘅小朋友要係醫院過幾日真係幾辛苦,見到佢連最鍾意食嘅嘢都唔肯食真係唔知點算好,而做父母嘅就當然係希望小朋友健健康康咁成長啦!
「米妮」
話咁快郭大少已經二十個月大,嚟位小朋友越嚟越多嘢講,越嚟越多要求,越嚟越貪玩.不過可以陪伴佢同見到佢一日一日長就已經心滿意足!有時真係希望佢唔好大得咁快!依家郭大少最鐘意嘅就係米妮,見到佢就超級興奮,所以今日返完學之後就帶咗佢去迪士尼玩!平時叫佢影相真係難過登天,不過今日有米奇同米妮拖住佢影相,佢就企定定俾我哋影,真係激死人!
「成長」
一如以往要嚟位小朋友坐定定食嘢係有啲難度,而家最鐘意嘅就係烏冬,佢有時真係一個人可以食晒一碗大人嘅份量.所以近排因為佢鍾意食烏冬,好多時我哋去搵地方食嘢嘅時候都要睇下有無烏冬先至去幫襯.或者每個小朋友都係咁,去到呢個年紀就鍾意周圍走,有時佢真係可以自己走咗去唔理我哋,所以同佢出去都真係要睇到實.雖然好多時佢都要我哋抱,只不過講真仲可以抱多佢幾耐呢?小朋友成長嘅速度真係驚人!
Also published on Medium.


text:
盆菜本來係圍村習俗,但近年香港城市人都越來越流行喺團年飯或者大小聚會食盆菜.我哋逐慚將呢件事習以為常,唔會諗有咩深意.但原來喺人類學家眼中,盆菜係好有深層嘅社會意義.
哈佛大學華琛教授(James L. Watson)係人類學家,喺中國鎖國嘅六十年代,為咗研究華夏傳統習俗,嚟到當時世上少數保留到村落風俗嘅地方,英屬香港嘅圍村.
因為人類學研究,重視田野考察多過問卷調查,佢特登住喺圍村去體驗當地風俗,自然食咗咁多盆菜.
第一次食盆菜,佢就見證住一個移咗民嘅百萬富翁,踎喺農夫同工廠工人之間,一齊插筷子食盆菜,當中冇儀式,冇複雜飲食禮儀,冇特別主人家同致詞.
久而久之,佢產生咗一個疑問:「點解咁下欄嘅食物,會成為圍村人結婚生仔必食嘅重要儀式?」
呢啲都同廣東人有好多精緻嘅飲食文化,例如酒樓宴會好唔同.佢認為村民當時好有意識咁保存呢道低級菜餚,係因為盆菜有好重要嘅社會功能.
(盆菜係廣東話人嘅身分認同)
當華琛同廣東人問及盆菜嘅時候,佢發現廣東人會特登講:「客家人唔識得點樣煮食盆,只有地道嘅廣東人先知道煮食嘅秘方.」
華琛認為,盆菜係一個重要機制,將廣東人同其他競爭嘅族群分開.
(盆菜係令人人平等嘅方法)
華琛留意到,比起其他廣東宴會要等老人家,客人,姻親依次食先,盆菜係打破所有隔閡,就好似將食物撈喺同一個煲咁,食盆菜嘅人無分階級撈埋一齊.
佢指出住圍村嘅人貧富懸殊,食盆菜就可以維持和諧平等嘅氣氛.
佢好生動咁描述食盆菜點樣泯滅地位嘅差別:「甚至最有錢嘅商人同位高權重嘅政治人物,都要放下身段,定期同村民一齊食:同其他人一齊踎喺地,翻找盆中食物,搵一塊好味嘅雞肉.」
華琛教授引用研究話,中國同印度都係以階級為主嘅社會,但咁富裕嘅珠三角地區居然出現咗呢種講求平等嘅飲食文化.雖然盆菜唔係廣東文化唯一表達平等信息嘅儀式,但可能係最好嘅例子.
華琛食嗰盆菜至今都有六十幾年,盆菜都由圍村嘅秘製菜演變成大小酒樓都有得賣嘅菜,亦都喺市區團年飯,公司飯,朋友聚會常見嘅宴會形式.
雖然材料都已經有好大傳變,但華琛教授個結論仍然發人深省——當老細請你食盆菜,原來唔係但求好味,而係食緊一種平等.呢種同撈同煲嘅平等文化,都係值得香港人珍重嘅一種香港精神.(當然,好食係良知,燒鴨變鴨胸真係無法接受)
文/陳樂行
參考資料:Watson, J. (1987). From the Common Pot: Feasting with Equals in Chinese Society. Anthropos, 82(4/6), 389-401.
延伸閱讀:《鄉土香港——新界的政治,性別及禮儀》華琛,華若璧


text:
近年隨著科技發展同社交平台嘅普及造就咗好多新興產業同不同嘅工作機會其中YouTuber或者係平時講嘅網絡紅人就係大勢之一.一般我地上YouTube睇片都係為左娛樂亦可能會覺得拍片嘅人輕輕鬆鬆,玩下成班人開心下就有錢收好正,因而想加入成為YouTuber嘅行列,但係你又知唔知而家入行做YouTuber,係咪真係咁好搵呢?Tutor Circle尋補帶你睇真相啦!
目錄
1. 入行門檻變高
YouTube係今年1月16號就宣布左新嘅YouTube合作夥伴計劃資格規定而家想加入YouTube嘅分紅計劃,需要係過去12個月裡面,累計觀看時數達到4,000個鐘,並且訂閱人數要超過1,000人,YouTube先會審核你嘅channel,係咪符合加入呢個計劃嘅資格,主要都係睇下你嘅影片內容係咪原創,目的係想防止垃圾內容同埋拎人地啲片黎用,不過去到比佢審查呢一步已經係好遠嘅事喇,
2. 與平台拆帳廣告分紅
一般我地睇片睇到最後,YouTuber們都會叫你Like同Subscribe或者Comment,但原來呢啲全部都唔會為佢地帶黎收入架,真係純粹對佢地嘅一個支持黎架咋!係YouTube上面嘅廣告費分成,係靠CPM(千次曝光出價),簡單黎講即係條廣告透過你條片播左幾多次,但係並唔係你表面睇咁簡單架!YouTube上面計算點擊次數並唔係真係就咁點擊左就計,影片質素要達到720p以上 音量要大過一半,完整睇晒成條片 唔可以暫停同埋快轉,最重要係唔可以飛廣告撳Skip Ad!!!做齊晒YouTube先會幫你count呢個係一個有效嘅觀看次數,而且自動播放,重複播放,播放清單都唔計的
3. 收入浮動不穩定
而家我地睇到賺好多錢嘅YouTuber,佢地主要嘅收入其實都唔係黎自YouTube嘅廣告分紅,而且同廠商直接洽談嘅廣告 或者叫業配,又抑或係紅左之後出席活動同合作賺嘅錢,主要嘅收入來源都係呢啲我地俗稱賣廣告嘅活動,但係收入嘅多少亦好因人而異,而且並唔係時時都有咁多job,所以收入都好唔穩定架,同其他freelance一樣要好好理財,同埋承擔收入唔穩定嘅風險先得!
而家好多人紅左都會做KOL賣下廣告咁,到底係咪真係咁好做?
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
好多而家好成功嘅YouTuber一開始都係為興趣,純粹想借呢個平台黎同大家分享同交流,都係出左名之後先轉做全職嘅YouTuber,所以如果一開頭就想做全職YouTuber嘅話,可能就需要多啲毅力同堅持喇!
(延伸閱讀)KOL 好做?|唔洗做有錢收? 係咪真係咁正?
(延伸閱讀)IG賣廣告- 網絡上的廣告女神- 真心推介有幾真心?
此文章純屬 Blogger 個人分享,並不代表本網誌立場.
想追返學校進度?Tutor Circle尋補有超過10,000個三大導師,即日幫你搵一個合適既導師!
DSE讀得咁辛苦,想活用知識黎賺下外快?
緊貼尋補 Blog,Facebook 同 Instagram,尋補?Tutor Circle!
Z世代 修辭手法 Ocamp
英文補習 上莊 中文補習 議論文
slp smaple 補習網 數學補習
大學五件事 綜合格式
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe
活得像天上的雲一樣,無目的,無方向.快樂時和太陽玩耍,難過時讓整個世界陪我哭泣.


text:
Saturday, March 19, 2022
對於《940920》
一口氣煲完《二月廿九》,再成功係大結局前跟上《940920》進度.我係比較鍾意《二月廿九》,氛圍畫面浪漫唯美啲,劇情又比較簡單容易入口.但《940920》我覺得都唔錯呀,好似好多人覺得舖排唔夠,但我又覺得有好多野唔需要講到明明白白畫公仔畫出腸,自己諗下腦補下先燒腦.
本來覺得呀月黑化得咁突然,係咪應該多啲可能老婆唔係度呀月就控制唔到自己嘅情節呢?我本身有諗點解佢老婆寧願屈到自己抑鬱都唔同呀月講有病.但我腦補左佢老婆知道老公嘅性格會接受唔到佢死,唔知點開口而屈住左,所以本身都心事重重咁嘅樣.咁我又好自然接受到呀月突然黑化.呀月老婆出事前楚凝咁啱影咗相,我會接受係整定嘅.成個《940920》故事其實就係選擇左命運係整定嘅呢個設定,發生左嘅事一定會發生.
穿越未來有一日時間,入相回到過去只有15分鐘.穿越時空嘅長短設定,我覺得係分別在未來嘅不確定性同過去嘅必然性.
穿越到未來,所有事情都「未發生」.對於 present 嘅我哋,未來有無限個.Yeesa 去咗未來,佢每一步都可以係 lead 緊去一個唔同嘅 future(家聰 / Ryan / Yeesa 死,無人知),但都可以係由頭到尾每一次穿越都係 Ryan 死.但觀眾唔知,因為一直我哋都無去到嗰個時間點嗰個地方.唯一突破到呢樣野嘅係犧牲(故事嘅設定),先可以改變已發生嘅結局唔係 Ryan 死.但同時個代價係 mess up 左時間線,Yeesa 去咗作家聰嘅時空.Fiona 無死,我覺得係因為 Yeesa 係屬於 present 嘅時間點.對於佢黎講, Fiona 死同唔死未發生係不確定,兩個情況都可以發生,佢只係獲得左咗 Fiona 可能會死呢個資訊.時空行邊個方向取決於 Fiona 嘅決定,並唔係 Yeesa 知唔知 / 有無講俾 Fiona 知佢有病嘅事(係未來嘅電話中知道其實最終 Fiona 都知自己有 Cancer,但佢選擇留 BB).係 Fiona 作出決定時,原本嘅 Yeesa 屬於係留 BB 嘅線.Fiona 無死嘅 Yeesa 其實已經唔再係之前嘅 Yeesa.
入相穿越到過去,其實對於 present 嘅人,呢一個過去已經發生,你做乜講乜都無用.如果你做一樣野就改變到過去,present 嘅你根本就不存在,回到過去呢件事就唔會發生.俾幾多時間你其實都無分別.唯一有可能改變嘅條件都係犧牲(故事嘅設定).所以俾一日又好,15分鐘又好,其實無分別,你係改變唔到過去.故事就設定15分鐘俾你去窺探個過去,但你改變唔到任何事.俾楚凝同爺爺講到電話都無用,佢只能聽到爺爺嘅遺言.入相嘅行為其實都已經係整定左.你以為回到過去改變過去,但其實都只係一步步走向預設嘅未來.呀月以為佢要令將來嘅楚凝同家聰痛苦而殺楚凝父母同引導家聰媽媽自殺,但其實對楚凝同家聰黎講已經係發生咗嘅事.呀月並不知情,佢仲以為自己做左神.只有楚凝犧牲大家對佢嘅記憶,佢改變到家聰媽媽已經踏出嗰一步嘅時空,而分裂出作家聰嘅時空.但楚凝嘅犧牲都 mess up 左時間線,佢嘅家聰有啲 merge 左楚凝.雖然大家都唔記得咗楚凝,但我覺得家聰係改變咗.楚凝穿越嘅時間點嘅家聰雖然已經會食煙,但佢本來都唔係主動食,楚凝俾佢先食.楚凝被忘記之後佢就變咗煙剷食得好純熟,甚至之後個心疑似有事隻 Watch 成日響,會唔會係時空被 mess up 嘅後果呢?
以上為煲完劇同朋友討論嘅不專業見解.Anyway,我係幾鍾意《二月廿九》同《940920》嘅.煲完要煲嘅劇,又空虛了.
_______________
* 一路睇一路錯重點覺得楚凝啲衫好靚
* 朋友表示 Yeesa 個頭點穿越都好完美
標籤: 940920, 二月廿九, 劇評, 談天說地.Life and Thoughts, 電視劇
Subscribe to: Post Comments (Atom)
© kiss me before flight | All rights reserved.


text:
最近有個球迷間嘅笑話,都成為中環人嘅話題,就係意甲勁旅AC米蘭嘅中資買家,竟然用假POF,雖然中資買家口硬話自己有能力買球隊.只不過,正常嚟講,呢單deal都係凍過北極啲冰.
其實假POF呢樣嘢,歐洲佬或者見得少,但香港中環融資界就見得多.所以依家買證監會牌又好,做配股又好,買殻又好,甚至買成棟大廈都好,基本要求就係你要有香港銀行POF.一方面,費時因為匯唔到錢嚟香港,搞到單deal炒咗粉,另一方面,大陸啲假POF多不勝數,而且大家都知強國啲造假術水平去到煉金術士嘅地步,單憑肉眼都難分文件真假,為免中伏起見,用香港銀行POF係穩陣啲.
一般嚟講,如果啲土豪堅有錢喺香港,出到份香港銀行POF,就要出埋授權,賣家就攞份POF去自己用開間往來銀行,透過銀行對銀行嘅溝通過程驗份嘢真假,所以唔會搞到好似AC米蘭咁膠,單deal公布埋至發現買家出份流嘢POF.而且香港銀行POF仲有一個好處,就係慳咗驗黑錢嘅功夫,香港啲銀行係見到筆錢乾淨至發POF,如果筆錢有問題,香港啲銀行都唔敢隨便攞自己嘅聲譽嚟賭,所以香港銀行POF係依家做中港交易嘅行規嚟.
如果歐洲佬下次做好似買賣球會呢啲deal,不妨要求全部要出香港銀行POF,搵香港啲律師,會計師做交易,依家英國未脫歐,話曬香港仲有好多持歐盟國籍人士喺個行頭度.香港人睇慣中國啲古惑嘢,唔會學意大利佬中伏.或者咁講,香港人乜伏都中過,無人比香港人經驗豐富.
中環客


text:
開咗學一段時間喇!唔少中學生又開始搵補習班,揀番個天王天后,索下啲考試 tips,備戰 334 係時候!不過人靠衣裝,揀補習老師除咗講學識,靚仔靚女老師亦係重要因素!
最近網上就有網民熱推 1 位索過靚模嘅碩士級英文補習天后 Antonia Cheng,網友勁讚佢真人靚過上鏡,你以為佢男學生一定多籮籮!不過佢嘅粉絲竟然大部分係女同(女同學呀)居多,唔少女同喺佢 facebook 度留低愛的留言,Antonia 重話自己試過同女學生單獨約會添!究竟呢位新補習天后有幾受女同歡迎,立即起底!
女同學最冧
靚 Miss 如果只係睇相,真係誤以為 Antonia 係靚模新成員,有冇諗過持靚行劫學生啲補習費先?「我 18 歲兼職做補習老師,到 07 年加入現代教育先全職咋,要啲學生識我就冇可能唔宣傳,後生樣靚就成為我嘅賣點.我承認有啲學生係欣賞我嘅外表先報名,但我希望長遠唔係咁!實力始終係保證,低年級就話靠外表吸引啫,高年級就要講實戰!
聽講有唔少女學生好冧妳喎,怕唔怕招人話柄呀?「咪誤會啦!我當啲學生都係我好朋友嚟!佢哋對我好好,除咗幫我設計好多宣傳品,又會煲湯同整嘢俾我食,我忙到冇時間拍拖,所以得閒時都會同啲學生去食飯,不過單獨約會就只限女學生,男仔就要一大班先可以,為人師表,有好多嘢都要注意!」
教你向鬼仔 say no!
港男就飛得多,但鬼仔又有幾多港女飛過呢?Antonia 特登用英文教 90 後少女撇鬼仔,方法婉轉,夠曬實用.
YouTube 搜索:「現代教育 Antonia 」
Antonia Cheng’s Profile
學歷:中文大學翻譯系碩士,英語傳意榮譽學士
畢業任教:英文科